CELEX: 52014PC0005
Language: ga
Date: 2014-02-11
Title: Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le coinníollacha zóiteicniúla agus gineolaíocha i dtaca le trádáil ainmhithe pórúcháin agus a dtáirgí geirmeacha agus a n-allmhairiú isteach san Aontas

|
			
		
		
		52014PC0005
		
			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le coinníollacha zóiteicniúla agus gineolaíocha i dtaca le trádáil ainmhithe pórúcháin agus a dtáirgí geirmeacha agus a n-allmhairiú isteach san Aontas /* COM/2014/05 final - 2014/0032 (COD) */
			
				
		
		
			
			   	MEABHRÁN MÍNIÚCHÁIN 
1.           COMHTHÉACS AN TOGRA
Is é is aidhm do reachtaíocht zóiteicniúil an
Aontais saorthrádáil ainmhithe pórúcháin agus a gcuid ábhair ghéinitigh a chur
chun cinn, agus aird a thabhairt san am céanna ar inbhuanaitheacht clár
pórúcháin agus ar chaomhnú acmhainní géiniteacha.
Faoi láthair, tá ceithre cinn de bhunghníomhartha
(ingearacha) speiceas-shonracha i reachtaíocht zóiteicniúil an Aontais lena
leagtar síos bunphrionsabail maidir le hainmhithe pórúcháin den speiceas
buaibheach, den speiceas caorach, den speiceas gabhair agus den speiceas
eachaí. Leis na Treoracha seo ón gComhairle déantar foráil maidir leis an
mbunús dlí lenar féidir leis an gCoimisiún bearta mionsonraithe a ghlacadh
maidir le:
–              
formheas nó aithint agus liostú eagraíochtaí
pórúcháin, comhlachas póraitheoirí agus gnóthas príobháideach, 
–              
clárú agus aicmiú ainmhithe i dtréadleabhair bó,
tréadleabhair caorach agus gabhair, tréadleabhair eachaí agus, i gcás muc
pórúcháin hibrideach, i rollaí, 
–              
tástáil feidhmíochta agus meastóireacht ghéiniteach
agus 
–              
inneachar agus formáid deimhnithe zóiteicniúla
d'ainmhithe pórúcháin agus a seamhan, ubháin agus suthanna. 
Tá ceanglais
theicniúla den sórt ceannann céanna maidir le glacadh le hainmhithe pórúcháin
chun críocha pórúcháin á rialú faoi láthair i dtrí Threoir ón gComhairle agus i
gCinneadh ón gCoimisiún.
Ina theannta sin, níor glacadh aon bhearta cur
chun feidhme i leith Threoir 91/174/CEE ón gComhairle lena leagtar síos na
prionsabail trádála maidir le hainmhithe pórúcháin folaíochta de speicis eile
ainmhithe.
Déantar foráil i dTreoir chothrománach, arna
comhlánú le bearta cur chun feidhme, maidir le rialacha ar allmhairí ó thríú
tíortha d'ainmhithe pórúcháin agus a dtáirgí geirmeacha.
Ar deireadh, leagtar síos le Treoir ar leith
ón gComhairle rialacha maidir le hainmniú lárionaid tagartha le haghaidh
ainmhithe buaibheacha a phórú.
Sa togra seo tá dhá cheann déag de Chaibidlí agus
cúig cinn d'Iarscríbhinní teicniúla.
I gCaibidil I go Caibidil VIII den togra
comhcheanglaítear forálacha na dTreoracha seo ón gComhairle: 2009/157/CE
(ainmhithe buaibheacha), 88/661/CEE (muca folaíochta agus muca pórúcháin
hibrideacha), 89/361/CEE (caoraigh agus gabhair), 90/427/CEE (eachainmhithe),
91/174/CEE (ainmhithe eile) agus 94/28/CE (allmhairí), mar atá léirithe sa
tábla comhghaoil.
Go háirithe, tá forálacha i gCaibidil III
maidir le tuairisc a thabhairt ar an ngaol idir póraitheoirí agus cumainn phóir
agus maidir le díospóidí a réiteach, ag cur san áireamh na nósanna imeachta atá
leagtha síos i dTreoir 92/354/CEE ón gCoimisiún.
Go háirithe, tá forálacha i gCaibidil IV
maidir le glacadh le hainmhithe pórúcháin chun críocha pórúcháin agus
inseamhnaithe shaorga atá leagtha síos faoi láthair sna Treoracha seo ón
gComhairle: 87/328/CEE (buaibheach), 90/118/CEE (muca folaíochta) agus
90/119/CEE (muca pórúcháin hibrideacha), mar atá léirithe sa tábla comhghaoil,
agus freisin i gCinneadh 90/257/CEE ón gCoimisiún (caoraigh agus gabhair).
Go háirithe, i gCaibidil V maidir le tástáil
feidhmíochta, tá forálacha Chinneadh 96/463/CE ón gComhairle lena n‑ainmnítear
an comhlacht tagartha do na modhanna tástála atá le húsáid i dtaca le
hainmhithe buaibheacha folaíochta.
Bunaítear le Caibidil IX agus Caibidil X
den togra bunús dlí le haghaidh rialuithe oifigiúla zóiteicniúla a dhéanamh
agus le haghaidh comhair idir údaráis inniúla, ag cur san áireamh na
bprionsabal ginearálta a bhfuil feidhm acu maidir leis na rialuithe sin.
Cuireadh na forálacha sin sa togra i bhfianaise an dlí nua maidir le sláinte
ainmhithe agus togra le haghaidh Rialacháin maidir le rialuithe oifigiúla agus
gníomhaíochtaí oifigiúla eile. I ngeall ar na tionscnaimh dhlí sin, ó thaobh
gnéithe zóiteicniúla de, ní bheidh feidhm a thuilleadh ag an reachtaíocht
maidir le seiceálacha ar ainmhithe agus ar a dtáirgí geirmeacha i dtrádáil
laistigh den Aontas (Treoir 90/425/CEE ón gComhairle), ná ag an
reachtaíocht maidir le hallmhairí ó thríú tíortha (Treoir 91/496/CEE ón
gComhairle) ná ag an reachtaíocht maidir le comhar idir údaráis inniúla (Treoir 89/608/CEE
ón gComhairle). Cloíonn téacs an togra go dlúth leis an togra nua le haghaidh
Rialacháin maidir le rialuithe oifigiúla agus gníomhaíochtaí oifigiúla eile, go
háirithe Teideal II faoi rialuithe oifigiúla, Teideal IV faoi chúnamh
riaracháin, Teideal VI faoi rialuithe arna ndéanamh ag an gCoimisiún, agus
Teideal VII faoi bhearta forfheidhmiúcháin.
Léiríonn Caibidil XI impleachtaí theacht i
bhfeidhm Chonradh Liospóin, arae faoin gConradh sin ceanglaítear ailíniú
forálacha cumasúcháin i mbungníomhartha reachtaíocht zóiteicniúil an Aontais le
hAirteagal 290 agus le hAirteagal 291 den Chonradh ar Fheidhmiú an
Aontais Eorpaigh (CFAE). Chuige sin, is gá a shainaithint, i gcás gach birt atá
le glacadh maidir le cumhachtaí dá bhforáiltear sa bhunghníomh, na cumhachtaí
tarmligthe a theastaíonn i gcomhréir le hAirteagal 290 CFAE nó na
cumhachtaí cur chun feidhme a theastaíonn i gcomhréir le Airteagal 291
CFAE.
I gCaibidil XII tá na forálacha
críochnaitheacha maidir le haisghairmeacha agus dátaí teacht i bhfeidhm agus
cur i bhfeidhm. 
In Iarscríbhinn I (critéir mhionsonraithe
maidir le cumainn phóir a aithint agus cláir phórúcháin a fhormheas) tá na
forálacha atá leagtha síos faoi láthair sna hIarscríbhinní a ghabhann leis na
Treoracha seo ón gCoimisiún: 84/247/CEE (buaibheach), 89/501/CEE (muca
pórúcháin folaíochta) 89/504/CEE (muca pórúcháin hibrideacha), 90/257/CEE
(caoraigh agus gabhair) agus 92/353/CEE (eachainmhithe).
In Iarscríbhinn II (critéir mhionsonraithe
maidir le hainmhithe pórúcháin a iontráil i bpórleabhair) tá na forálacha atá
leagtha síos sna Treoracha seo ón gCoimisiún: 84/419/CEE (buaibheach),
89/502/ECEE (muca pórúcháin folaíochta) 89/505/CEE (muca pórúcháin
hibrideacha), 90/255/CEE (caoraigh agus gabhair) agus 96/78/CEE
(eachainmhithe).
In Iarscríbhinn III (critéir mhionsonraithe
maidir le tástáil feidhmíochta agus meastóireacht ghéiniteach) tá na forálacha
atá leagtha síos faoi láthair sna Cinntí seo ón gCoimisiún: 2006/427/CE
(buaibheach), 89/507/CEE (muca pórúcháin folaíochta agus muca pórúcháin hibrideacha)
agus 90/256/CEE (caoraigh agus gabhair).
Léiriú ar a bhfuil in Iarscríbhinn II a ghabhann
le Cinneadh 96/463/CE ón gComhairle is ea Iarscríbhinn IV
(Feidhmeanna agus dualgais Lárionaid Tagartha an AE). 
In Iarscríbhinn V (deimhnithe zóiteicniúla) tá na
príomhcheanglais faisnéise atá leagtha síos faoi láthair sna hIarscríbhinní a
ghabhann leis na Cinntí seo ón gCoimisiún: 2005/379/CE (buaibheach); 89/503/CEE
(muca pórúcháin folaíochta); 89/506/CEE (muca pórúcháin hibrideacha);
90/258/CEE (caoraigh agus gabhair); 96/79/CE (eachainmhithe); 96/509/CE
(allmhairí seamhain ó ainmhithe pórúcháin folaíochta den speiceas buaibheach,
den speiceas mucúil, den speiceas caorach agus den speiceas gabhair); agus
96/510/CE (allmhairí ainmhithe pórúcháin, seamhan, ubháin agus suthanna) 
2.           TORTHAÍ AN CHOMHAIRLIÚCHÁIN
LEIS NA PÁIRTITHE LEASMHARA AGUS MEASÚNUITHE TIONCHAIR
Tá sé léirithe go bhfuil bunphrionsabail agus
príomhrialacha reachtaíocht zóiteicniúil an Aontais leordhóthanach agus
oiriúnach a ndóthain d'fhorbairtí teicniúla i réimse an phórúcháin ainmhithe,
agus dá bhrí sin, coinníodh iad sa togra. Mar sin féin, toisc go bhfuil an
reachtaíocht zóiteicniúil atá ann faoi láthair leagtha amach go hingearach de
réir speiceas, rinneadh cuíchóiriú ar na forálacha atá nach mór comhionann,
agus athdhréachtaíoh iad ar dhóigh níos beaichte agus níos comhleanúnaí i
bhfoirm Rialacháin, d'fhonn bacainní trádála a d'fhéadfadh eascairt as trasuí
náisiúnta a sheachaint.
Le scór blianta anuas bhí cruinnithe rialta ag an
gCoimisiún leis na Ballstáit chun cúrsaí zóiteicniúla a phlé sa Bhuanchoiste um
an Zóiteicnic agus d'fhorbair siad an reachtaíocht i gcomhar lena chéíle. Tá
conspóid ag baint i gcónaí le gníomhaíochtaí trasteorann na gcumann póir
formheasta toisc nach bhfuil trasuí na dTreoracha bunúsacha mar an gcéanna ó
thír go chéile, rud a bhfuil aird tarraingthe air ag Ballstáit áirithe. Níor
tháinig aon athrú ar an scéal seo go dtí an cruinniú deireanach den mheitheal
zóiteicniúil i bhFeabhra 2012, tráth a cuireadh i láthair agus a pléadh
príomhinneachar, struchtúr agus gnéithe nua an togra.
Ina theannta sin, tá an Coimisiún ag plé le neart
fadhbanna atá luaite ag póraitheoirí, cumainn phóir, agus údaráis inniúla a
eascraíonn as léirmhíniú éagsúil údaráis inniúla na mBallstát ar na forálacha
atá ann cheana. Is maith is eol don Choimisiún, dá bhrí sin, cé na riachtanais
atá ag an earnáil phorúcháin agus ag na húdaráis inniúla maoirseachta.
Mar sin féin, tá na rialacha atá molta anseo ag
teacht leis na rialacha sin atá leagtha síos sa togra ón gCoimisiún le haghaidh
Rialacháin nua maidir le rialuithe oifigiúla atá á phlé i bParlaimint na hEorpa
agus sa Chomhairle faoi láthair. Chun neamhréireachtaí idir an dá théacs a
sheachaint agus chun cur chuige comhchuibhithe a áirithiú i ndail le rialuithe,
coinneoidh an Coimisiún súil ghéar ar an bplé sin ar an dá théacs, agus
déanfaidh sé aon tograí is gá in am trátha lena áirithiú go gcuirfear na
forálacha maidir le rialuithe oifigiúla i réimse na zóiteicnice san áireamh sa
Rialachán atá le teacht maidir le rialuithe oifigiúla.
Tá forálacha an togra maidir le rialuithe
oifigiúla i réimse na zóiteicnice, agus na hathruithe is cuí, i lánchomhréir
leis na rialuithe a mhol an Coimisiún, i ndiaidh dó dul i ndlúthchomhairle le
geallsealbhóirí, do Rialachán maidir le rialuithe oifigiúla agus gníomhaíochtaí
i réimse na tréidliachta.
3.           EILIMINTÍ DLÍ AN TOGRA
Cuimsíonn an Rialachán atá beartaithe i gcreat
aonair dlí na prionsabail maidir le heagraíochtaí pórúcháin, comhlachais
póraitheoirí agus gnóthais phríobháideacha a aithint agus a liostú, cláir
phórúcháin a fhormheas, ainmhithe a iontráil i dtréadleabhair bó, tréadleabhair
caorach agus gabhair agus tréadleabhair eachaí, agus a n‑aicmiú de réir
fiúntais, muca pórúcháin hibrideacha a chlárú i rollaí, tástáil feidhmíochta
agus meastóireacht ghéiniteach, chomh maith le hinneachar deimhnithe
zóiteicniúla d'ainmhithe pórúcháin agus a seamhan, a n‑ubháin agus a
suthanna.
Ina theannta sin, tá rialacha ann maidir le
hainmhithe pórúcháin, a seamhan, a n‑ubháin agus a suthanna a allmhairiú
ó thríú tíortha, agus maidir le hainmniú lárionad tagartha le haghaidh
ainmhithe a phórú.
Leagtar síos sa Rialachán seo forálacha maidir le
rialuithe oifigiúla agus seiceálacha zóiteicniúla a dhéanamh agus díospóidí a
réiteach nuair a léiríonn seiceálacha zóiteicniúla nach bhfuil ceanglais
zóiteicniúla á gcomhlíonadh.
Déanann an Rialachán atá beartaithe foráil maidir
leis an mbunús dlí chun bearta tarmligthe agus cur chun feidhme a ghlacadh, i
gcomhréir le hAirteagal 290 agus le hAirteagal 291 den Chonradh ar
Fheidhmiú an Aontais Eorpaigh. 
4.           IMPLEACHTAÍ BUISÉIDEACHA 
Tada.
5.           EILIMINTÍ ROGHNACHA 
Tada.
2014/0032 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
maidir le coinníollacha zóiteicniúla agus
gineolaíocha i dtaca le trádáil ainmhithe pórúcháin agus a dtáirgí geirmeacha
agus a n‑allmhairiú isteach san Aontas
(Téacs atá ábhartha maidir leis an LEE)
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 42 agus Airteagal 43(2)
de,
Ag féachaint don togra ón gCoimisiún Eorpach[1],
Tar éis dóibh an dréachtghníomh reachtach a
chur chuig na Parlaimintí náisiúnta,
Ag féachaint don tuairim ó Choiste Eacnamaíoch
agus Sóisialta na hEorpa[2],
I ndiaidh thuairim Choiste na Réigiún a fháil[3],
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)       Tá ról tábhachtach ag pórú
ainmhithe clóis den speiceas buaibheach, mucúil, caorach, gabhair agus eachaí,
agus ar bhonn níos lú ag pórú ainmhithe de speicis eile, in earnáil talmhaíochta
an Aontais agus is foinse ioncaim atá ann don phobal talmhaíochta. Moltar pórú
ainmhithe na speiceas sin go háirithe má úsáidtear ainmhithe pórúcháin folaíochta
nó muca pórúcháin hibrideacha a bhfuil ardcháilíocht ghéiniteach taifeadta ina
leith.
(2)       Tá a ndícheall déanta ag
Ballstáit go leanúnach, mar sin, táirgeadh beostoic de chineál géiniteach ar
leith a bhfuil caighdeáin feidhmíochta sainithe á gcomhlíonadh aige a chur chun
cinn, mar chuid dá mbeartais talmhaíochta, uaireanta trí infheistíocht phoiblí.
D’fhéadfadh éagothromaíocht idir na caighdeáin sin a bheith mar bhonn le bacainní
teicniúla ar thrádáil ainmhithe pórúcháin agus a dtáirgí geirmeacha , agus ar a
n‑allmhairiú isteach san Aontas.
(3)       Le Treoir 88/661/CEE ón
gComhairle an 19 Nollaig 1988 maidir leis na caighdeáin zóiteicniúla is
infheidhme maidir le hainmhithe pórúcháin den speiceas mucúil[4], Treoir 89/361/CEE
ón gComhairle an 30 Bealtaine 1989 maidir le caoirigh agus gabhair phórúcháin
folaíochta[5],
Treoir 90/427/CEE ón gComhairle an 26 Meitheamh 1990 maidir leis
na coinníollacha zóiteicniúla agus gineolaíocha lena rialaítear trádáil equidae[6] laistigh den Aontas, Treoir 91/174/CEE
ón gComhairle an 25 Márta 1991 lena leagtar síos ceanglais zóiteicniúla
agus ghinealaigh i ndáil le hainmhithe folaíochta a chur ar an margadh agus
lena leasaítear Treoracha 77/504/CEE agus 90/425/CEE[7], Treoir 94/28/CE
ón gComhairle an 23 Meitheamh 1994 lena leagtar síos na prionsabail a
bhaineann leis na coinníollacha zóiteicniúla agus gineolaíocha is infheidhme maidir
le hallmhairí ainmhithe, a gcuid seamhain, ubhán agus suthanna ó thríú tíortha
agus lena leasaítear Treoir 77/504/CEE ón gComhairle maidir le hainmhithe pórúcháin
folaíochta den speiceas buaibheach[8]
agus Treoir 2009/157/CE ón gComhairle an 30 Samhain 2009 maidir
le hainmhithe pórúcháin folaíochta den speiceas buaibheach[9], soláthraítear an creat
dlíthiúil do reachtaíocht an Aontais maidir le pórú ainmhithe pórúcháin
folaíochta den speiceas buaibheach, mucúil, caorach, gabhair agus eachaí agus pórú
muc pórúcháin hibrideach. Tá na Treoracha seo dírithe ar phórú beostoic a
fhorbairt san Aontas, agus ag an am céanna trádáil ainmhithe pórúcháin agus a
dtáirgí geirmeacha agus a n‑allmhairiú isteach san Aontas a rialú agus dá
réir sin iomaíochas in earnáil na n‑ainmhithe pórúcháin agus a dtáirgí
geirmeacha san Aontas a chothú.
(4)       Glacadh Treoir 87/328/CEE
ón gComhairle an 18 Meitheamh 1987 maidir le glacadh le hainmhithe pórúcháin
folaíochta den speiceas buaibheach chun críocha pórúcháin[10], Treoir 90/118/CEE
ón gComhairle an 5 Márta 1990 maidir le glacadh le muca pórúcháin
folaíochta chun críocha pórúcháin[11],
agus Treoir 90/119/CEE ón gComhairle an 5 Márta 1990 maidir le
muca pórúcháin hibrideacha chun críocha pórúcháin[12], glacadh iad lena
áirithiú nach gcuirfeadh rialacha náisiúnta a bhaineann le glacadh le
hainmhithe pórúcháin den speiceas buaibheach agus mucúil chun críocha pórúcháin
agus a bhaineann le táirgeadh agus úsáid a gcuid seamhain, úicítí agus suthanna,
nach gcuirfidís cosc ná srian ar thrádáil laistigh den Aontas ná nach mbeidís
ina mbacainn uirthi, cibé acu ar seirbhísí nádúrtha, inseamhnú saorga nó bailiú
seamhain, úicítí nó suthanna atá i gceist.
(5)       Ar bhonn na dTreoracha dá
dtagraítear in aithris 3, ghlac an Coimisiún, tar éis dul i gcomhairle leis na
Ballstáit faoi chuimsiú an Bhuanchoiste um an Zóiteicnic a bunaíodh i gcomhréir
le Cinneadh 77/505/CEE ón gComhairle an 25 Iúil 1977 lena
mbunaítear Buanchoiste ar um Zóiteicnic[13],
roinnt Cinntí lena soláthraítear critéir speicis‑oiriúnaithe maidir le formheas
nó aithint eagraíochtaí pórúcháin agus comhlachas póraitheoirí ("cumainn
phóir" anseo feasta), clárú ainmhithe pórúcháin i dtréadleabhair bó, tréadleabhair
caorach agus gabhair agus tréadleabhair eachaí ("pórleabhair" anseo
feasta), glacadh le hainmhithe folaíochta den speiceas caorach agus den
speiceas gabhair chun críocha pórúcháin agus inseamhnaithe shaorga, chun
críocha tástála feidhmíochta agus measúnaithe géinitigh ar ainmhithe pórúcháin
den speiceas buaibheach, mucúil, caorach agus gabhair agus chun deimhnithe
ginealaigh a bhunú do thrádáil ainmhithe pórúcháin agus a dtáirgí geirmeacha.
(6)       Ina theannta sin, bhunaigh an
Coimisiún liosta de chomhlachtaí pórúcháin i dtríú tíortha agus na samhail‑deimhnithe
ginealaigh d'allmhairí ainmhithe pórúcháin, agus a gcuid seamhain, úicítí agus
suthanna, isteach san Aontas.
(7)       Chomh maith leis sin, chuidigh
reachtaíocht an Aontais ar phórú ainmhithe chun acmhainní géiniteacha ainmhithe
a chaomhnú, bithéagsúlacht ghéiniteach a chosaint agus chun táirgí réigiúnacha
ar chaighdeán tipiciúil a tháirgeadh a bhraitheann ar thréithe dúchasacha na
bpórtha áitiúla ainmhithe clóis.
(8)       Tá struchtúr agus inneachar Threoracha 88/661/CEE,
89/361/CEE, 90/427/CEE, 91/174/CEE, 94/28/CE agus 2009/157/CE mórán mar an
gcéanna. Táthar tar éis roinnt de na Treoracha sin a leasú thar am. Ar
mhaithe le simplíocht agus comhsheasmhacht reachtaíocht an Aontais, is cuí
rialacha an Aontais arna leagan síos iontu a athchóiriú chun éifeachta.
(9)       Le scór blianta anuas,
b'éigean don Choimisiún freagairt do líon suntasach gearán arna dtógáil ag
póraitheoirí agus ag eagraíochtaí pórúcháin i ndáil le trasuí náisiúnta agus
léirmhíniú dhlí an Aontais maidir le pórú ainmhithe i mBallstáit éagsúla. Chun
cur i bhfeidhm aonfhoirmeach rialacha an Aontais ar ainmhithe pórúcháin a áirithiú
agus chun bacainní ar thrádáil ainmhithe pórúcháin agus a dtáirgí geirmeacha a
eascraíonn ó dhifríochtaí i dtrasuí náisiúnta Treoracha a áirithiú, ba
cheart reachtaíocht an Aontais maidir le coinníollacha zóiteicniúla agus
gineolaíocha do thrádáil ainmhithe pórúcháin agus a dtáirgí geirmeacha agus a n‑allmhairiú
isteach san Aontas a leagan síos i Rialachán.
(10)     Ina theannta sin, de réir
taithí a fuarthas is léir go dteastaíonn teanga níos cruinne agus téarmaíocht
níos comhsheasmhaí i roinnt forálacha chun cur i bhfeidhm na rialacha dá
bhforáiltear sna Treoracha sin a éascú. Ar mhaithe le soiléireacht agus
comhsheasmhacht reachtaíocht an Aontais, is cuí foráil a dhéanamh maidir le tuilleadh
sainmhínithe freisin.
(11)     Ba cheart, áfach, go leanfadh
an téarma 'pór' de bheith ina choincheap neamhchinntithe dlíthiúil a fhágann
gur féidir le cumainn phóir tuairisc a thabhairt ar ghrúpa ainmhithe
d’aonfhoirmeacht leordhóthanach ghéiniteach a measann siad a bheith ar leith ó
ainmhithe eile den speiceas sin agus gur féidir leo na hainmhithe sin a chlárú in
éindí le tagairt dá sinsear aitheanta i bpórleabhair chun a dtréithe dúchais a
atáirgeadh trí atáirgeadh, malartú agus roghnú faoi chuimsiú cláir phóraithe
bhunaithe.
(12)     Ba cheart a leagan síos leis
an Rialachán seo na rialacha maidir le trádáil ainmhithe pórúcháin agus a
dtáirgí geirmeacha agus a n‑allmhairiú isteach san Aontas chun cláir
phóraithe inmharthana d’fheabhsú pórtha a chur chun cinn agus chun
bithéagsúlacht ghéiniteach ainmhithe clóis a chaomhnú.
(13)     Dá réir sin, ba cheart gurbh é
aidhm na rialacha maidir le hainmhithe pórúcháin folaíochta arna leagan síos sa
Rialachán seo rochtain a thabhairt ar thrádáil de réir prionsabal comhaontaithe
a bheadh infheidhme maidir le haithint cumann póir a bhfuil pórtha á mbainistiú
acu agus maidir le formheas a gclár póraithe. Ba cheart a leagan síos leis an
Rialachán seo freisin critéir lena rialófaí clárú ainmhithe pórúcháin
folaíochta sna haicmí difriúla den phríomhchuid de phórleabhair, rialacha
maidir le tástáil feidhmíochta agus meastóireacht ghéiniteach agus critéir
maidir le glacadh le hainmhithe pórúcháin chun críocha pórúcháin agus maidir lenar
cheart a áireamh i ndeimhnithe zóiteicniúla.
(14)     Ar an gcuma chéanna, ba cheart
gurbh é aidhm na rialacha maidir le muca pórúcháin hibrideacha arna leagan síos
sa Rialachán seo rochtain a thabhairt ar thrádáil de réir prionsabal comhaontaithe
a bheadh infheidhme maidir le haithint oibríochtaí pórúcháin a bhfuil crosphórtha
éagsúla de mhuca pórúcháin hibrideacha á mbainistiú acu agus maidir le formheas
a gclár póraithe. Ba cheart a leagan síos leis an Rialachán freisin critéir lena
rialófaí clárú muc pórúcháin hibrideach sa phríomhchuid de rollaí póir,
rialacha maidir le tástáil feidhmíochta, meastóireacht ghéiniteach agus critéir
maidir le glacadh le muca pórúcháin hibrideacha chun críocha pórúcháin agus
maidir lenar cheart a áireamh i ndeimhnithe zóiteicniúla.
(15)     Ós rud é nach féidir leis na
Ballstáit cuspóir an Rialacháin seo a bhaint amach go leordhóthanach ar
leibhéal náisiúnta, eadhon cur chuige comhchuibhithe a áirithiú maidir le trádáil
ainmhithe pórúcháin agus a dtáirgí geirmeacha agus a n‑allmhairiú isteach
san Aontas agus maidir leis na rialuithe oifigiúla is gá a chur i bhfeidhm ar
chláir phóraithe arna gcur i gcrích ag cumainn phóir agus oibríochtaí
pórúcháin, agus dá bhrí sin, mar gheall ar a éifeacht, a chastacht agus a nádúr
trasteorann agus idirnáisiúnta, gur fearr is féidir é a bhaint amach ar
leibhéal an Aontais, féadfaidh an tAontas bearta a ghlacadh i gcomhréir le
prionsabal na coimhdeachta dá dtagraítear in Airteagal 5 de Chonradh an
Aontais Eorpaigh. Ós rud é go bhfuil raon feidhme an Rialacháin seo teoranta dá
bhfuil riachtanach chun a chuspóirí a ghnóthú, tugann sé aird freisin ar
phrionsabal na comhréireachta dá dtagraítear in Airteagal 5(4) den
Chonradh sin.
(16)     Tá tionchar ag cáilíocht na
seirbhísí atá á soláthar ag cumainn phóir agus ag oibríochtaí pórúcháin agus ag
an tslí a ndéanann siad ainmhithe a mheasúnú agus a aicmiú ar luach ainmhithe
pórúcháin ar an margadh. Dá réir sin, ba cheart rialacha a leagan síos maidir
le haitheantas a thabhairt do chumainn phóir agus d'oibríochtaí pórúcháin
bunaithe ar chritéir chomhchuibhithe an Aontais agus rialacha maidir le maoirseacht
a dhéanamh ar na cumainn agus na hoibríochtaí sin ag údarás inniúil na
mBallstát lena áirithiú nach gcruthaíonn na rialacha a bhunaíonn Ballstáit
éagothromaíocht idir chláir phóraithe agus idir chaighdeáin phóraithe, rud a
d'fhéadfadh bacainní teicniúla a chur ar thrádáil laistigh den Aontas.
(17)     Ba cheart foráil a dhéanamh sa
Rialachán seo maidir le nósanna imeachta atá cosúil leo siúd atá leagtha síos i
dTreoracha 88/661/CEE, 89/361/CEE, 90/427/CEE, 91/174/CEE, 94/28/CE agus 2009/157/CE
maidir le cumanin phóir agus oibríochtaí pórúcháin aitheanta a liostú, lena n‑áirítear
nuashonrú, tarchur agus foilsiú na liostaí sin.
(18)     Prionsabal bunúsach de
reachtaíocht zóiteicniúil an Aontais is ea é an ceart a bheith ag cumann póir
nó ag oibríocht phórúcháin a bhfuil na critéir bhunaithe á gcomhlíonadh acu
aitheantas a fháil. Níor cheart go mbeadh cosaint gníomhaíochta eacnamaíche de
chuid cumainn phóir aitheanta amháin a bheith ina údar feasta ag údarás inniúil
le haitheantas do chumann póir eile don phór céanna a dhiúltú. Sa dóigh
chéanna, níor cheart go mbeadh sé ina údar le leathnú geografach cláir
phóraithe a dhiúltú, ar clár é atá á chur i gcrích ar an bpór céanna nó ar
ainmhithe pórúcháin is féidir a fháil ó dhaonra pórúcháin an chumainn phóir atá
ann cheana. Mar sin féin, ba cheart bunús dlí a bheith ag an údarás inniúil
aitheantas nó formheas a dhiúltú sa chás ina bhfuil baol cuí‑réasúnaithe go
gcuirfeadh an t‑aitheantas nó an formheas sin isteach ar chaomhnú póir
neamhchoitianta nó ar chosaint na héagsúlachta géinití.
(19)     De bhrí go n‑éilíonn
caomhnú pór neamhchoitianta go mbunaítear agus go n‑aithnítear cumainn phóir
a bhfuil líon teoranta ainmhithe pórúcháin ina bpórleabhair, níor chóir go
ginearálta gur coinníoll bunriachtanach d’aithint cumann póir ná d'fhormheas a
chláir phóraithe é líon na n‑ainmhithe pórúcháin atá cláraithe i
bpórleabhair – go háirithe ós rud é go dtugtar an t‑aitheantas go
náisiúnta ach go bhféadfadh ainmhithe pórúcháin iomchuí a bheith cláraithe i
bpórleabhair i mBallstáit nó i dtríú tíortha eile.
(20)     Ba cheart caoi a bheith ag
cumainn phóir agus oibríochtaí pórúcháin aitheanta i mBallstát amháin a gclár póraithe
formheasta a chur chun feidhme i gceann amháin nó níos mó de na Ballstáit eile
chun an úsáid is fearr agus is féidir a bhaint as ainmhithe pórúcháin
d’ardluach géiniteach mar fhoinse thábhachtach táirgeachta laistigh den Aontas.
Chuige sin ba cheart go n‑áiritheodh nós imeachta fógartha simplí go
bhfuil an t‑údarás inniúil sa Bhallstát eile ar an eolas faoin
ngníomhaíocht atá beartaithe.
(21)     Chun coinbhleachtaí amach
anseo a sheachaint idir cumainn phóir ar mhaith leo a seirbhísí a sholáthar do
phóraitheoirí agus údaráis a dhiúltaíonn aitheantas a thabhairt do chumann póir
nua atá in iomaíocht le cumainn phóir reatha, ba riachtanach dhá rud ar leith a
dhéanamh d'aithint fhoirmiúil an chumainn phóir nó na heagraíochta pórúcháin
agus formheas an chláir phóraithe atá beartaithe.
(22)     I bhfianaise gearán éagsúil a
raibh ar an gCoimisiún déileáil leo le blianta beaga anuas dealraíonn sé gur cheart
foráil a dhéanamh sa Rialachán seo maidir le rialacha soiléire chun an
ghaolmhaireacht a rialú idir an cumann póir a bhunaíonn pórleabhar macúil do
phór áirithe ainmhithe pórúcháin folaíochta den speiceas eachaí agus an cumann
póir a mhaíonn gurb é a bhunaigh an pórleabhar do bhunús an phóir sin. 
(23)     Ba cheart cumhacht a bheith ag
an gCoimisiún gníomhartha tarmligthe a ghlacadh chun Iarscríbhinn I a
leasú d’fhonn na critéir d’aithint cumann póir agus oibríochtaí pórúcháin a
oiriúnú agus chun cláir phóraithe agus forbairtí in earnáil an phóraithe a
fhormheas.
(24)     Tá sé riachtanach an
ghaolmhaireacht idir póraitheoirí agus cumainn phóir agus oibríochtaí pórúcháin
a shoiléiriú go háirithe chun ceart póraitheoirí chun ballraíochta i gcumainn
phóir agus in oibríochtaí pórúcháin a áirithiú mar aon lena gceart a bheith
rannpháirteach sa chlár póraithe laistigh den limistéar geografach ina bhfuil
an clár á chur i gcrích. Ba cheart rialacha a bheith ag cumainn phóir chun cosc
a chur ar idirdhealú i gcoinne póraitheoirí mar gheall ar a mbunús, agus ba
cheart dóibh, leis, seirbhís íosta a sholáthar.
(25)     Tugann taithí le tuiscint, go háirithe
i ndáil le cur i bhfeidhm Threoir 90/427/CEE, agus ar bhonn níos lú Treoracha 89/361/CEE
agus 2009/157/CE, go bhfuil gá le rialacha níos mionsonraithe chun díospóidí
idir póraitheoirí, ar thaobh amháin, agus cumainn phóir, ar an taobh eile, a
réiteach go héifeachtach ar bhonn rialacha nós imeachta soiléire agus cearta
agus dualgais ball a bhfuil tuairisc orthu. Is fearr a bhainfear sin amach má bhíonn
díospóidí á réiteach laistigh de chóras dlí an Bhallstáit lena mbaineann siad.
Níor chóir go mbeadh baint ag an gCoimisiún ach le díospóidí idir eintitis atá lonnaithe
i mBallstáit éagsúla agus ar díospóidí iad nach féidir a réiteach go
héifeachtach trí chórais dlí na mBallstát sin.
(26)     Ba cheart do chumainn phóir a
bhunaíonn agus a choinníonn pórleabhair dá n‑ainmhithe pórúcháin
folaíochta den speiceas buaibheach, mucúil, caorach, gabhair agus eachaí agus
oibríochtaí pórúcháin a bhunaíonn agus a choinníonn rollaí póir do mhuca
pórúcháin hibrideacha, ba cheart dóibh ainmhithe pórúcháin a chlárú ina bpórleabhair
agus ina rollaí póir gan idirdhealú maidir le Ballstát tionscnaimh na n‑ainmhithe
nó a n‑úinéirí agus ba cheart na hainmhithe sin a aicmiú de réir fiúntais
i gcás ina bhfuil foráil déanta maidir leis sin sa chlár póraithe.
(27)     Ba cheart go mbeadh cead
freisin ag cumainn phóir codanna forlíontacha a bhunú chun na hainmhithe sin
nach raibh na critéir d’ainmhithe pórúcháin folaíochta an phóir i gceist á
gcomhlíonadh acu a uasghrádú laistigh dá gclár póraithe.
(28)     Ba cheart áfach go mbeadh cead
ag cumainn phóir a bhfuil pórleabhair d’ainmhithe pórúcháin folaíochta áirithe
den speiceas eachaí á gcoinníoll acu leanúint le critéir a leagan síos
d’iontráil ainmhithe folaíochta den speiceas eachaí sna pórleabhair sin
bunaithe ar an ngá le hiontráil na n‑ainmhithe eachaí sin a rialú nuair atá
siad á dtáirgeadh trí mhodhanna atáirgthe saorga.
(29)     Cé is moite d'equidae, déantar
ainmhithe pórúcháin folaíochta atá iontráilte i bpórleabhair a shainaithint i
gcomhréir le reachtaíocht an Aontais ar shláinte ainmhithe a bhaineann le
sainaithint. I gcás ainmhithe pórúcháin folaíochta den speiceas eachaí, tugann
cumainn phóir faoi shainaithint na gcapall agus na n‑asal a iontrálann
siad nó a chláraíonn siad le haghaidh iontrála ina bpórleabhair agus eisíonn
siad doiciméid sainaitheanta (pasanna) ina leith. Mar sin, soláthraíonn siad
seirbhís ní amháin do phóraitheoirí, ach don údarás inniúil atá freagrach as
sainaithint agus clárú ainmhithe saothraithe freisin. Bhí mórchuid comhlachtaí
eisiúna pasanna mar thoradh ar an gcóras seo, áfach, rud is cúis le castachtaí
sna rialuithe oifigiúla maidir le comhlíonadh reachtaíocht an Aontais ar shláinteachas
bia agus cógais tréidliachta sna cásanna sin nach raibh faisnéis riachtanach ar
fáil go héasca do na húdaráis inniúla tréidliachta, cheal bunachar sonraí
lárnach mar shampla, agus níor tugadh ardchaighdeáin choiteanna do cháilíocht
na ndoiciméad sainaitheanta faoi deara agus bhí easpa maoirseachta oifigiúla le
tabhairt faoi deara. Dá bhrí sin, is gá a éileamh go mbeidh ainmhithe pórúcháin
folaíochta den speiceas eachaí á n‑iontráil freisin ina bpórleabhair faoi
seach faoina sainaithint sláinte ainmhithe, agus caoi a sholáthar d’údaráis
inniúla tréidliachta eisiúint oifigiúil doiciméad sainaitheanta d’ainmhithe
pórúcháin folaíochta a tharmligean do chumainn phóir aitheanta faoi
choinníollacha áirithe.
(30)     Lena áirithiú go bhféadfar na
coinníollacha maidir le hiontráil ainmhithe pórúcháin folaíochta i bpórleabhair
agus maidir le clárú muc pórúcháin hibrideach i rollaí póir a chur in oiriúint
d’fhorbairtí san earnáil phóraithe, ba cheart cumhacht a bheith ag an
gCoimisiún glacadh le gníomhartha tarmligthe chun Iarscríbhinn II a leasú mar
is gá.
(31)     Ba cheart go mbeadh glacadh le
hainmhithe pórúcháin le haghaidh pórúcháin, do sheirbhís nádúrtha nó atáirgeadh
cuidithe, á rialú ag leibhéal Aontais chun bacainní ar thrádáil a chosc, go
háirithe i gcás ina bhfuil tástáil feidhmíochta nó meastóireacht ghéiniteach
déanta ar na hainmhithe pórúcháin sin i gcomhréir leis na rialacha atá leagtha
síos sa Rialachán seo agus go háirithe in Iarscríbhinn III den Rialachán.
(32)     Cé go bhfuil na rialacha
maidir le tástáil feidhmíochta agus meastóireacht ghéiniteach i leith ainmhithe
pórúcháin den speiceas buaibheach, den speiceas mucúil, den speiceas caorach
agus den speiceas gabhair, speiceas a ndéantar tástáil orthu i dtaca le líon
teoranta tréithe, go bhfuil siad bunaithe ar an leibhéal Eorpach, go dtí seo
d'fhág na ceanglais ilúsáide maidir le pórtha, úsáidí agus roghnúcháin éagsúla ainmhithe
pórúcháin folaíochta den speiceas eachaí nárbh fhéidir iad a chomhchuibhiú.
Faoi láthair, is de réir an tréadleabhair eachaí do bhunús an phóir a
bhunaítear na rialacha pór‑shonracha maidir le tástáil feidhmíochta agus meastóireacht
ghéiniteach.
(33)     Ba cheart a thabhairt de
chumhacht don Choimisiún coinníollacha a leagan síos maidir le tástáil
feidhmíochta agus meastóireacht ghéiniteach ar ainmhithe pórúcháin folaíochta
den speiceas eachaí freisin agus na coinníollacha in Iarscríbhinn III a
leasú chun dul chun cinn sa teicneolaíocht agus san eolaíocht nó forbairtí i
gcúrsaí dlí a bhfuil tionchar acu ar an tástáil a chur san áireamh, amhail
Rialachán 1234/2007 an 22 Deireadh Fómhair 2007 lena mbunaítear comheagraíocht
na margaí talmhaíochta agus maidir le forálacha sonracha i gcás táirgí
talmhaíochta áirithe (an Rialachán maidir le CEM aonair)[14], nó ar iarratas na
mBallstát, coinníollacha do thástáil feidhmíochta agus meastóireacht
ghéiniteach ar ainmhithe pórúcháin folaíochta den speiceas eachaí, a chur san
áireamh.
(34)     Féadfaidh institiúidí atá
ainmnithe ag an gcumann póir nó ag an oibríocht phórúcháin tástáil feidhmíochta
agus meastóireacht ghéiniteach a dhéanamh. Comhoibreoidh na hinstitiúidí
ainmnithe sin le lárionaid tagartha an Aontais Eorpaigh atá ainmnithe ag an
gCoimisiún. Dá bhrí sin, ba cheart go mbeadh cumhacht ag an gCoimisiún
lárionaid tagartha an Aontais Eorpaigh a ainmniú trí bhíthin gníomhartha cur
chun feidhme agus ba cheart na cumhachtaí is gá a thabhairt don Choimisiún chun
gníomhartha tarmligthe a glacadh lena sonraítear a ndualgais agus a
bhfeidhmeanna, trí Iarscríbhinn IV a leasú nuair is iomchuí. Tá na
lárionaid tagartha sin i dteideal cabhair ón Aontas i gcomhréir le Cinneadh 2009/470/CE
ón gComhairle an 25 Bealtaine 2009 maidir le caiteachas sa réimse
tréidliachta[15].
I gcás ainmhithe pórúcháin folaíochta den speiceas buaibheach a bhfuil tástáil
feidhmíochta agus meastóireacht ghéiniteach á ndéanamh orthu ag cumann póir, tá
de chumhacht ag an gcumann póir sin Lárionad Interbull, comhlacht tagartha an
Aontais Eorpaigh atá ainmnithe ag Cinneadh 96/463/CE ón gComhairle an 23 Iúil
1996 lena n‑ainmnítear an comhlacht tagartha freagrach as comhoibriú le
cumainn phóir lena áirithiú go bhfuil na modhanna tástála feidhmíochta agus an measúnú
ar na torthaí d’ainmhithe pórúcháin folaíochta den speiceas buaibheach
aonfhoirmeach[16].
(35)     Ós rud é go ndéantar forálacha
mionsonraithe sa Rialachán seo maidir le pórú ainmhithe den speiceas
buaibheach, mucúil, caorach, gabhair agus eachaí amháin, is gá cumhacht a
thabhairt don Choimisiún gníomhartha tarmligthe a ghlacadh maidir le cumainn
phóir a aithint, cláir phóraithe a fhormheas, iontráil ainmhithe pórúcháin i bpórleabhair,
tástáil feidhmíochta agus meastóireacht ghéiniteach agus glacadh le haghaidh
pórúcháin mar aon le gníomhartha cur chun feidhme do na deimhnithe zóiteicniúla
a bhaineann le trádáil ainmhithe pórúcháin de speiceas eile agus a dtáirgí
geirmeacha agus a n‑allmhairí isteach san Aontas, más gá sin chun fáil
réidh le bacainní ar thrádáil.
(36)     Tá allmhairiú ainmhithe
pórúcháin agus a dtáirgí geirmeacha riachtanach do thalmhaíocht na hEorpa. Dá
bhrí sin, ba cheart allmhairí ainmhithe pórúcháin agus a dtáirgí geirmeacha a
dhéanamh faoi choinníollacha atá de réir na rialacha infheidhme maidir le
trádáil idir Bhallstáit. Mar sin féin, níor cheart é a bheith ceadmhach
ainmhithe pórúcháin agus a dtáirgí geirmeacha a iontráil sa phríomhchuid de
phórleabhar nó de rolla póir san Aontas, ach amháin má thugann leibhéal na
rialuithe oifigiúla a dhéantar sa tríú tír onnmhairithe an chinnteacht chéanna
i dtaca le sonraí ginealaigh agus torthaí tástálacha feidhmíochta agus
meastóireachta géiniteacha agus a thugtar san Aontas. Ina theannta sin, ba
cheart do chomhlachtaí pórúcháin i dtríú tíortha glacadh le hainmhithe
pórúcháin agus a dtáirgí geirmeacha ón gcomhlacht pórúcháin nó ón oibríocht
phórúcháin aitheanta chomhfhreagrach san Aontas ar bhonn cómhalartachta.
(37)     I Rialachán (CEE) Uimh. 2658/87
ón gComhairle an 23 Iúil 1987 maidir leis an ainmníocht taraife agus staidrimh
agus leis an gComhtharaif Chustaim[17]
foráiltear go mbunóidh an Coimisiún ainmníocht earraí, eadhon ‘Ainmníocht
Chomhcheangailte', nó an leagan giorraithe 'AC', a chomhlíonfaidh idir cheanglais
na Comhtharaife Custaim, staidreamh seachtrach an Chomhphobail agus bheartais
eile Aontais a bhaineann le hallmhairiú nó onnmhairiú earraí. Tá liosta le fáil
in Iarscríbhinn I den Rialachán sin de na cóid AC d’ainmhithe pórúcháin
folaíochta den speiceas buaibheach, mucúil, caorach, gabhair agus eachaí agus do
sheamhan buaibheach agus cuirtear in iúl go bhfuil siad díolmhaithe ón
ngnáthráta dleachtanna. Sa chás sin, ba cheart go mbeadh an deimhniú zóiteicniúil
iomchuí ag gabháil leis na hainmhithe sin agus a dtáirgí geirmeacha chun tacú
lena n‑aicmiú mar ainmhithe pórúcháin folaíochta nó táirgí geirmeacha.
(38)     Ar theacht isteach san Aontas
dóibh, déantar seiceálacha tréidliachta ar ainmhithe pórúcháin agus ar a
dtáirgí geirmeacha i gcomhréir le Treoir 91/496/CEE ón gComhairle an 15 Iúil 1991
lena leagtar síos na prionsabail lena n‑eagraítear seiceálacha
tréidliachta ar ainmhithe atá ag teacht isteach sa Chomhphobal ó thríú tíortha
agus lena leasaítear Treoracha 89/662/CEE, 90/425/CEE agus 90/675/CEE[18] agus Treoir 97/78/CE
ón gComhairle an 18 Nollaig 1997 lena leagtar síos na prionsabail
lena n‑eagraítear seiceálacha tréidliachta ar ainmhithe atá ag teacht
isteach sa Chomhphobal ó thríú tíortha[19].
Ina cheann sin, ba cheart na seiceálacha zóiteicniúla is gá dá bhforáiltear sa
Rialachán seo a dhéanamh orthu freisin.
(39)     Ghlac an Coimisiún Togra le
haghaidh Rialacháin ó Pharlaimint na hEorpa agus ón gComhairle maidir le
rialaithe oifigiúla agus gníomhaíochtaí oifigiúla eile arna ndéanamh lena
áirithiú go gcuirtear i bhfeidhm dlí an bhia agus na beatha, rialacha maidir le
sláinte agus leas ainmhithe, sláinte plandaí agus ábhair atáirgthe plandaí,
táirgí cosanta plandaí agus lena leasaítear Rialacháin (CE) Uimh. 999/2001,
1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009,
Rialacháin (AE) Uimh. 1151/2012, [….]/2013, agus Treoracha 98/58/CE, 1999/74/CE,
2007/43/CE, 2008/119/CE, 2008/120/CE agus 2009/128/CE (Rialachán maidir le
rialuithe oifigiúla)[20].
Tá sé beartaithe go ndéanfar a aisghairm leis an Rialachán sin Rialachán (CE) Uimh. 882/2004
ó Pharlaimint na hEorpa agus ón gComhairle an 29 Aibreán 2004 maidir
le feidhmiú rialuithe oifigiúla chun comhlíonadh dlí beatha agus bia, rialacha
sláinte ainmhithe agus leasa ainmhithe a áirithiú[21] agus Treoir 90/425/CEE
ón gComhairle an 26 Meitheamh 1990 maidir le seiceálacha tréidliachta
agus zóiteicniúla atá infheidhme maidir le roinnt ainmhithe beo agus táirgí a
thrádáil laistigh den Chomhphobal d'fhonn an margadh inmheánach a chomhlánú [22] agus Treoracha 91/496/CEE
agus 97/78/EC agus go n‑ionchorprófar rialacha áirithe ón reachtaíocht
sin sa Rialachán nua, i dteannta na n‑oiriúnuithe is gá. Níl sé
beartaithe áfach na coinníollacha zóiteicniúla agus gineolaíocha maidir le
trádáil in ainmhithe pórúcháin agus a dtáirgí geirmeacha agus a n‑allmhairiú
isteach san Aontas a chur faoi raon feidhme an Rialacháin sin. Dá bhrí sin, is
gá rialacha a leagan síos sa Rialachán seo maidir le rialuithe oifigiúla agus
gníomhaíochtaí oifigiúla eile a bhaineann le hainmhithe pórúcháin agus a
dtáirgí geirmeacha.
(40)     Is gá, do chur i bhfeidhm
éifeachtach na rialacha Aontais maidir le hainmhithe pórúcháin agus a dtáirgí
geirmeacha a leagtar síos sa Rialachán seo, go gcomhoibríonn údaráis inniúla na
mBallstát lena chéile agus go soláthraíonn siad cúnamh riaracháin nuair is gá.
Dá réir sin, ba cheart rialacha ginearálta maidir le cúnamh riaracháin agus
comhoibriú, comhchosúil lena bhfuil leagtha síos i dTeideal IV
de Rialachán (CE) Uimh. 882/2004 ó Pharlaimint na hEorpa agus ón
gComhairle faoi láthair, a leagan síos sa Rialachán seo, i dteannta na n‑oiriúnuithe
is gá.
(41)     I gcás ina bhfaightear amach i
ndiaidh rialuithe oifigiúla a dhéanamh i mBallstáit nó seiceálacha a dhéanamh
ar allmhairí ainmhithe pórúcháin agus a dtáirgí geirmeacha isteach san Aontas
nach bhfuil na ceanglais zóiteicniúla agus ghineolaíocha leagtha síos do na
hallmhairí sin sa Rialachán seo á gcomhlíonadh agus gur dóigh go gcuirfidh sin
isteach ar thrádáil ainmhithe pórúcháin agus a dtáirgí geirmeacha san Aontas, ba
cheart go dtabharfadh an Rialachán seo cumhacht don Choimisiún bearta
speisialta a ghlacadh chun teorainn a chur le tionchar an neamhchomhlíonta sin.
(42)     Ina theannta sin, ba cheart go
mbeadh na cumhachtaí is gá ag údarás inniúil na mBallstát chun rialacha
zóiteicniúla agus gineolaíocha Aontais a fhorfheidhmiú, lena n‑áirítear formheas
cláir phóraithe a fhionraí nó aitheantas cumann póir nó oibríocht phórúcháin a
tharraingt siar i gcás nach gcomhlíontar na rialacha zóiteicniúla agus gineolaíocha
arna leagan síos sa Rialachán seo.
(43)     Ba cheart don Choimisiúin
rialuithe a dhéanamh sna Ballstáit de réir mar is iomchuí agus go háirithe i
bhfianaise thorthaí na rialuithe oifigiúla arna ndéanamh ag Ballstáit lena
áirithiú go bhfuil na rialacha zóiteicniúla agus gineolaíocha arna leagan síos
sa Rialachán seo á gcur i bhfeidhm sna Ballstáit.
(44)     D’fhonn liostaí de na tríú
tíortha a bhunú ónar cheart allmhairí ainmhithe pórúcháin agus a gcuid seamhain,
úicítí agus suthanna isteach san Aontas a cheadú, d'fhonn coinníollacha
d’allmhairí den sórt sin a tharraingt suas, d'fhonn faisnéis a bhaineann le
feidhmiú comhaontuithe déthaobhacha a fháil agus i gcás ina n‑éilíonn aon
sárú tromchúiseach ar na coinníollacha d’allmhairí arna leagan síos sa
Rialachán seo, ba cheart cumhacht a thabhairt don Choimisiún chun rialuithe a
dhéanamh i dtríú tíortha thar ceann an Aontais, de réir mar is iomchuí.
(45)     De bhrí go bhfuil Treoracha 88/661/CEE,
89/361/CEE, 90/427/CEE, 94/28/CE agus 2009/157/CE le haisghairm agus an
Rialachán seo le cur ina n‑ionad, is gá freisin gníomhartha an
Choimisiúin a glacadh de bhun na dTreoracha sin a aisghairm agus
gníomhartha tarmligthe nó gníomhartha cur chun feidhme arna nglacadh de bhun an
Rialacháin seo a chur ina n‑ionad. Dá réir sin, ba cheart cumhacht a
thabhairt don Choimisiún na gníomhartha tarmligthe agus cur chun feidhme sin a
ghlacadh.
(46)     Chun cur i bhfeidhm ceart an
Rialacháin seo a áirithiú agus chun é a fhorlíonadh, nó chun Iarscríbhinní I go
V atá ina theannta a leasú, ba cheart an chumhacht gníomhartha a ghlacadh i
gcomhréir le hAirteagal 290 den Chonradh ar Fheidhmiú an Aontais Eorpaigh
a tharmligean don Choimisiún maidir leis na nósanna imeachta agus critéir úsáidte
agus coinníollacha is gá chuige seo a leanas: aitheantas a thabhairt do chumainn
phóir agus oibríochtaí pórúcháin; cláir phóraithe a fhormheas; ainmhithe a
iontráil i bpórleabhair agus rollaí póir; glacadh le hainmhithe pórúcháin le
haghaidh pórúcháin; atáirgeadh nádúrtha agus cuidithe; tástáil feidhmíochta
agus measúnuithe géiniteacha a dhéanamh; ceanglais zóiteicniúla agus
ghineolaíochta maidir le trádáil ainmhithe pórúcháin agus a dtáirgí geirmeacha agus
maidir lena n‑allmhairiú a shainiú; agus dualgais agus feidhmeanna an
lárionaid tagartha a shainiú. 
(47)     Ba cheart áfach, an chumhacht
gníomhartha a ghlacadh i gcomhréir le hAirteagal 290 den Chonradh i ndáil
le trádáil ainmhithe pórúcháin folaíochta agus a dtáirgí geirmeacha de speicis
seachas ainmhithe den speiceas buaibheach, mucúil, caorach, gabhair agus eachaí
agus a n‑allmhairiú isteach san Aontas a tharmligean don Choimisiún le go
bhféadfaidh na Ballstáit dul i ngleic le suaitheadh trádála nó, níos tábhachtaí
fós, le go bhféadfaidh siad gníomhú má tá pór neamhchoitianta i mbaol dul in
éag nó má tá baol ann maidir le caomhnú éagsúlachta géinití.  
(48)     Tá sé thar a bheith
tábhachtach go rachaidh an Coimisiún i mbun comhairliúcháin iomchuí le linn a
chuid oibre ullmhúcháin, lena n‑áirítear comhairliúchán le saineolaithe.
Ba cheart don Choimisiún a áirithiú, agus gníomhartha tarmligthe á n‑ullmhú
agus á dtarraingt suas aige, go ndéanfar na doiciméid ábhartha a tharchur go
comhuaineach, go tráthúil agus go hiomchuí chuig Parlaimint na hEorpa agus
chuig an gComhairle.
(49)     Ba cheart cumhachtaí cur chun
feidhme a thabhairt don Choimisiún chun coinníollacha aonfhoirmeacha a áirithiú
do chur chun feidhme na bhforálacha sa Rialachán seo a bhaineann le liostú
cumann póir agus oibríochtaí pórúcháin, ainmniú na lárionad tagartha lena
áirithiú go bhfuil modhanna tástála feidhmíochta agus modhanna meastóireachta
géinití d'ainmhithe pórúcháin á gcur i bhfeidhm go haonfhoirmeach, maidir leis na
samhlacha do dheimhnithe zóiteicniúla a ghabhann le hainmhithe pórúcháin agus a
dtáirgí geirmeacha agus rialacha áirithe maidir le rialuithe oifigiúla a
dhéanamh. Ba cheart na cumhachtaí seo a fheidhmiú i gcomhréir le Rialachán (AE)
Uimh. 182/2011 ó Pharlaimint na hEorpa agus ón gComhairle an 16 Feabhra 2011
lena leagtar síos na rialacha agus na prionsabail ghinearálta a bhaineann leis
na sásraí maidir le rialú ag na Ballstáit ar fheidhmiú cumhachtaí cur chun
feidhme ag an gCoimisiún[23].
(50)     Tá na rialacha arna leagan
síos sa Rialachán seo agus i ngníomhartha tarmligthe agus cur chun feidhme an
Choimisiúin arna nglacadh de bhun an Rialacháin seo le teacht in ionad na
rialacha atá leagtha síos i dTreoracha 87/328/CEE, 88/661/CEE, 89/361/CEE,
90/118/CEE, 90/119/CEE, 90/427/CEE, 91/174/CEE, 94/28/CE agus 2009/157/CE ón
gComhairle agus Cinneadh 96/463/CE ón gComhairle. Dá réir sin, ba cheart na
gníomhartha dlíthiúla sin a aisghairm.
(51)     Maidir le Cinneadh 84/247/CEE
ón gCoimisiún an 27 Aibreán 1984 lena leagtar síos na critéir
d’aithint eagraíochtaí agus comhlachas póraitheoirí a choinníonn nó a bhunaíonn
tréadleabhair d’ainmhithe pórúcháin folaíochta den speiceas buaibheach[24], Cinneadh 84/419/CEE
ón gCoimisiún an 19 Iúil 1984 lena leagtar síos na critéir d'iontráil
eallaí i dtréadleabhair[25],
Cinneadh 2006/427/CE ón gCoimisiún an 20 Meitheamh 2006 lena
leagtar síos modhanna monatóireachta agus modhanna chun luach géiniteach eallaí
a mheas d'ainmhithe pórúcháin folaíochta den speiceas buaibheach[26], Cinneadh 89/501/CEE
ón gCoimisiún an 18 Iúil 1989 lena leagtar síos na critéir
d’fhormheas agus do mhaoirseacht comhlachas póraitheoirí a bhunaíonn nó a choinníonn
tréadleabhair do mhuca pórúcháin folaíochta[27],
Cinneadh 89/502/CEE ón gCoimisiún an 18 Iúil 1989 lena leagtar
síos na critéir a rialaíonn iontráil muc pórúcháin folaíochta[28] i dtréadleabhair, Cinneadh 89/504/CEE
ón gCoimisiún an 18 Iúil 1989 lena leagtar síos na critéir
d’fhormheas agus maoirseacht comhlachas póraitheoirí, eagraíochtaí pórúcháin
agus gnóthas príobháideach a bhunaíonn nó a choinníonn rolla do mhuca pórúcháin
hibrideacha[29],
Cinneadh 89/505/CEE ón gCoimisiún an 18 Iúil 1989 lena leagtar
síos na critéir a rialaíonn iontráil i rolla do mhuca pórúcháin hibrideacha[30], Cinneadh 89/507/CEE
ón gCoimisiún an 18 Iúil 1989 lena leagtar síos modhanna do
mhonatóireacht feidhmíochta agus measúnú luach géiniteach na muc pórúcháin
folaíochta agus hibrideach[31],
Cinneadh 90/254/CEE ón gCoimisiún an 10 Bealtaine 1990 lena leagtar
síos na critéir d'fhormheas eagraíochtaí agus comhlachas póraitheoirí a
bhunaíonn nó a choinníonn tréadleabhair do chaoirigh agus gabhair phórúcháin
folaíochta[32],
Cinneadh 90/255/CEE ón gCoimisiún an 10 Bealtaine 1990 lena
leagtar síos na critéir a rialaíonn iontráil i dtréadleabhair do chaoirigh agus
gabhair phórúcháin folaíochta[33],
Cinneadh 90/256/CEE ón gCoimisiún an 10 Bealtaine 1990 lena
leagtar síos modhanna chun monatóireacht feidhmíochta a dhéanamh agus luach
géiniteach caorach agus gabhair pórúcháin folaíochta a mheasúnú[34], Cinneadh 90/257/CEE
ón gCoimisiún an 10 Bealtaine 1990 lena leagtar síos na critéir i
ndáil le glacadh chun críocha pórúcháin le caoraigh agus gabhair phórúcháin
folaíochta agus úsáid a gcuid seamhain, ubhán nó suthanna[35], Cinneadh 92/353/CEE
ón gCoimisiún an 11 Meitheamh 1992 lena leagtar síos na critéir i
ndáil le formheas nó aithint eagraíochtaí agus comhlachas a choinníonn nó a
bhunaíonn tréadleabhair d'equidae cláraithe[36],
Cinneadh 96/78/CE ón gCoimisiún an 10 Eanáir 1996 lena leagtar
síos na critéir maidir le hiontráil agus clárú equidae i dtréadleabhair chun
críocha pórúcháin[37],
glacadh iad go léir de bhun na ngníomhartha bunúsacha dá dtagraítear in aithris
46 le critéir speicis‑oiriúnaithe maidir le formheas nó aithint cumann
póir agus oibríochtaí pórúcháin, iontráil ainmhithe pórúcháin i bpórleabhair,
glacadh le hainmhithe le haghaidh pórúcháin agus inseamhnaithe shaorga, le
haghaidh tástála feidhmíochta agus meastóireachta géinití. Déantar foráil sa
Rialachán seo maidir le rialacha a thagann in ionad na rialacha atá leagtha
síos i ngníomhartha réamhluaite an Choimisiúin.
(52)     Leagtar síos rialacha sa
Rialachán seo atá comhchosúil leis na rialacha sin a leagadh síos i gCinneadh 92/354/CEE
ón gCoimisiún an 11 Meitheamh 1992 lena leagtar síos rialacha áirithe
chun comhordú idir eagraíochtaí agus comhlachas a choinníonn nó a bhunaíonn tréadleabhair
d'equidae cláraithe[38].
(53)     De bhun na ngníomhartha
bunúsacha dá dtagraítear in aithris 45, glacadh Cinneadh 89/503/CEE ón
gCoimisiún an 18 Iúil 1989 lena leagtar síos an deimhniú do mhuca
pórúcháin folaíochta, a gcuid seamhain, ubhán agus suthanna[39], Cinneadh 89/506/CEE
ón gCoimisiún an 18 Iúil 1989 lena leagtar síos an deimhniú do mhuca
pórúcháin hibrideacha, a gcuid seamhain, ubhán agus suthanna[40], Cinneadh 90/258/CEE
ón gCoimisiún an 10 Bealtaine 1990 lena leagtar síos na deimhnithe
zóiteicniúla do chaoirigh agus gabhair phórúcháin folaíochta, a gcuid seamhain,
ubhán agus suthanna[41],
Treoir 96/79/CE ón gCoimisiún an 12 Eanáir 1996 lena leagtar
síos na deimhnithe zóiteicniúla do sheamhan, ubháin agus suthanna ó equidae[42], Cinneadh 2005/379/CE
ón gCoimisiún an 17 Bealtaine 2005 maidir le deimhnithe agus sonraí ginealaigh
d’ainmhithe pórúcháin folaíochta den speiceas buaibheach, agus dá gcuid
seamhain, ubhán agus suthanna[43],
Rialachán (CE) Uimh. 504/2008 ón gCoimisiún an 6 Meitheamh 2008
lena gcuirtear i bhfeidhm Treoracha 90/426/CEE agus 90/427/CEE ón
gComhairle maidir le modhanna sainaitheanta equidae[44], agus Cinneadh 96/509/CE
ón gCoimisiún an 18 Iúil 1996 lena leagtar síos ceanglais ghinealaigh
agus zóiteicniúla d'allmhairiú seamhain ainmhithe áirithe[45]. 
(54)     Chun soiléireacht dlí a áirithiú
agus dúbailt a sheachaint, níor cheart feidhm a bheith ag aisghairm na ngníomhartha
ón gComhairle go dtí go n‑aisghairtear le gníomh tarmligthe na Cinntí ón
gCoimisiún ina bhfuil critéir speics‑oiriúnaithe maidir le formheas nó
aithint cumann póir agus oibríochtaí pórúcháin, iontráil ainmhithe pórúcháin i bpórleabhair,
glacadh le le hainmhithe le haghaidh pórúcháin agus inseamhnaithe shaorga, le
haghaidh tástála feidhmíochta agus meastóireachta géinití, ar critéir iad atá ar
áireamh sa Rialachán seo, agus go dtí go ndéanfar na samhail‑deimhnithe
zóiteicniúla do thrádáil ainmhithe pórúcháin agus a dtáirgí geirmeacha agus
d'allmhairiú ainmhithe pórúcháin agus a dtáirgí geirmeacha ó thríú tíortha a
bhunú le gníomh cur chun feidhme. Tá sé riachtanach dá bhrí sin a áirithiú go mbeidh
an Rialachán seo infheidhme tráth nach déanaí ná ocht mí dhéag i ndiaidh dháta
a theacht i bhfeidhm.
TAR ÉIS AN RIALACHÁN
SEO A GHLACADH:
CAIBIDIL I
Forálacha Ginearálta
Airteagal 1
Ábhar agus Scóip
1.           Leagtar amach sa Rialachán seo:
(a)     rialacha zóiteicniúla agus gineolaíocha
maidir le trádáil ainmhithe pórúcháin agus a gcuid seamhain, úicítí agus
suthanna agus a n‑allmhairiú isteach san Aontas;
(b)     na rialacha maidir le ballraíocht agus le
socrú díospóidí i gcumainn phóir agus in oibríochtaí pórúcháin;
(c)     rialacha ginearálta maidir le rialuithe
oifigiúla a dhéanamh ar chumainn phóir agus ar oibríochtaí pórúcháin agus ar na
cláir phóraithe atá á gcur i gcrích acu ar ainmhithe pórúcháin, lena n‑áirítear
úsáid seamhain, úicítí agus suthanna, d'fhonn comhlíonadh na rialacha dá
dtagraítear i bpointe (a) a fhíorú, i gcás gníomhaíochtaí oifigiúla eile,
cúnamh riaracháin, comhar agus forfheidhmiú ag Ballstáit;
(d)     rialacha ginearálta maidir le rialuithe
ag an gCoimisiún i mBallstáit agus i dtríú tíortha.
2.           Ní bheidh feidhm ag an Rialachán seo
maidir le trádáil ainmhithe pórúcháin agus a gcuid seamhain, úicítí agus
suthanna agus a n‑allmhairiú isteach san Aontas sa chás ina bhfuil sé
beartaithe iad a úsáid i gcomhair turgnamh teicniúil nó eolaíochta a dhéanfar
faoi smacht an údaráis inniúil.
3.           Go dtí go
nglacfar aon bhearta cur chun feidhme nó tarmligthe dá bhforáiltear sa
Rialachán seo, féadfaidh Ballstáit leanúint dá gcuid rialacha náisiúnta
zóiteicniúla agus gineolaíocha a chur i bhfeidhm lena rialaítear trádáil
ainmhithe pórúcháin agus a gcuid seamhain, úicítí agus suthanna agus a n‑allmhairiú
isteach sa Bhallstát lena mbaineann, ar
an gcoinníoll, maidir le hallmhairí, nach fabhraí na rialacha sin ná iad sin
lena rialaítear trádáil san Aontas.
Airteagal 2
Sainmhínithe
Chun críocha an Rialacháin seo, beidh feidhm
leis na sainmhínithe seo a leanas:
(a)          ciallaíonn "ainmhí" ainmhí
clóis de na speicis seo:
(i)      speiceas buaibheach (Bos taurus
agus Bubalus bubalis), speiceas mucúil (Sus scrofa), speiceas
caorach (Ovis aries), speiceas gabhair (Capra hircus);
(ii)     speiceas eachaí (Equus caballus
agus Equus asinus);
(iii)    speiceas seachas na speicis sin dá
dtagraítear i bpointí (i) agus (ii) a bhfuil gníomhartha tarmligthe glactha ina
leith de bhun Airteagal 35(1) nó Airteagal 45(1);
(b)          ciallaíonn "ainmhí
pórúcháin" ainmhí pórúcháin folaíochta nó muc phórúcháin hibrideach;
(c)          ciallaíonn "táirgí
geirmeacha" seamhan, úicítí agus suthanna arna mbailiú nó arna dtáirgeadh
ó ainmhithe pórúcháin ar mhaithe le hatáirgeadh cuidithe;
(d)          ciallaíonn "cumann póir"
aon eagraíocht phórúcháin nó comhlachas póraitheoirí atá aitheanta ag údarás
inniúil Ballstáit i gcomhréir le hAirteagal 4(2) chun clár póraithe a chur
i gcrích ar ainmhithe pórúcháin folaíochta atá cláraithe sa phórleabhar (sna pórleabhair)
atá á choinneáil nó á bhunú aige;
(e)          ciallaíonn "oibríocht
phórúcháin" aon eagraíocht phórúcháin, comhlachas póraitheoirí nó gnóthas
príobháideach atá aitheanta ag údarás inniúil Ballstáit i gcomhréir le
hAirteagal 4(2) chun clár póraithe a chur i gcrích ar mhuca pórúcháin
hibrideacha atá cláraithe sa rolla (sna rollaí) póir atá á choinneáil nó á
bhunú aige;
(f)          ciallaíonn "comhlacht
pórúcháin" aon eagraíocht phórúcháin, comhlachas póraitheoirí, gnóthas príobháideach,
eagraíocht tógála stoic nó seirbhís oifigiúil i dtríú tír ar ghlac seirbhís
oifigiúil i dtríú tír leis, maidir le hainmhithe pórúcháin folaíochta den
speiceas buaibheach, mucúil, caorach, gabhair nó eachaí nó maidir le muca
pórúcháin hibrideacha, chun ainmhithe pórúcháin a allmhairiú isteach san Aontas
le haghaidh pórúcháin;
(g)          ciallaíonn "údarás
inniúil" an t‑údarás lárnach ag Ballstát agus aon údarás eile a
bhfuil an fhreagracht sin bronnta air, agus é freagrach as:
(i)      aitheantas a thabhairt do chumainn phóir
agus oibríochtaí pórúcháin agus na cláir phóraithe a chuireann siad i gcrích ar
ainmhithe pórúcháin a fhormheas;
(ii)     rialuithe oifigiúla a eagrú maidir le
cumainn phóir agus oibríochtaí pórúcháin i gcomhréir leis na rialacha dá
bhforáiltear in Airteagal 46 agus i ngníomhartha tarmligthe arna nglacadh de
bhun Airteagal 52(1);
(iii)    cúnamh a chur ar fáil do Bhallstáit eile
agus do thríú tíortha i gcás ina bhfaightear amach nach bhfuiltear ag
comhlíonadh de réir mar a fhoráiltear in Airteagail 53, 54, 55 agus 56;
(iv)    gníomhaíochtaí oifigiúla eile a eagrú, i
gcomhréir leis na rialacha dá bhforáiltear sa Rialachán seo;
(h)          ciallaíonn "aitheantas" an
dearbhú foirmiúil agus oifigiúil a thugann an t‑údarás inniúil go bhfuil,
i ndiaidh meastóireachta, cumann póir nó oibríocht phórúcháin ag comhlíonadh cheanglais
Airteagal 4(2);
(i)           ciallaíonn "ainmhí pórúcháin
folaíochta" ainmhí clóis
(i)      den speiceas dá dtagraítear i bpointe (a)(i)
a thagann ó thuismitheoirí agus ó sheantuismitheoirí a iontráladh sa phríomhchuid
de phórleabhar den phór céanna agus ar ainmhí é féin atá iontráilte nó
cláraithe agus atá incháilithe i gcomhair iontrála sa phríomhchuid de phórleabhar
den sórt sin i gcomhréir le hAirteagal 19;
(ii)     den speiceas dá dtagraítear i bpointe (a)(ii)
a thagann ó thuismitheoirí a iontráladh sa phríomhchuid de phórleabhar den phór
céanna agus ar ainmhí é féin atá iontráilte nó cláraithe agus atá incháilithe i
gcomhair iontrála sa phríomhchuid de phórleabhar den sórt sin i gcomhréir le
hAirteagal 19;
(iii)    de speiceas seachas é sin dá dtagraítear
in (i) agus (ii) den phointe seo, dá bhfuil rialacha zóiteicniúla agus
gineolaíocha a bhaineann go sonrach le trádáil na n‑ainmhithe pórúcháin den
sórt sin agus a dtáirgí geirmeacha agus a n‑allmhairiú isteach san Aontas
leagtha síos i ngníomhartha tarmligthe arna nglacadh de bhun Airteagal 35(1)
agus Airteagal 45(1) faoi seach; 
(j)           ciallaíonn "muc phórúcháin
hibrideach" ainmhí den speiceas mucúil atá cláraithe i rolla póir agus a
tháirgtear trí chrosphórú toiliúil idir:
(i)      muca pórúcháin folaíochta de phórtha nó
línte difriúla;
(ii)     muca pórúcháin atá mar thoradh iad féin
ar chrosphórú (hibridí is ea iad) idir pórtha nó línte difriúla;
(iii)    muca pórúcháin de chuid ceann amháin nó
eile de na catagóirí thuas dá dtagraítear in (i) nó (ii);
(k)          ciallaíonn "pórleabhar"
aon tréadleabhar bó, tréadleabhar caorach nó gabhair, tréadleabhar eachaí,
comhad nó meán sonraí a choinníonn cumann póir agus ina ndéantar ainmhithe
pórúcháin folaíochta a bheidh faoi réir cláir phóraithe a iontráil nó a chlárú
le haghaidh a n‑iontrála, maille le sonraí ar a sinsear agus, nuair is
infheidhme, a bhfiúntas;
(l)           ciallaíonn "formheas" an
cead a bhronnann an t‑údarás inniúil ar chumann póir nó ar oibríocht
phórúcháin chun a gclár póraithe a chur i gcrích i gcomhréir le
hAirteagal 8(1);
(m)         ciallaíonn “príomhchuid” an chuid de phórleabhar
ina n‑iontráiltear ainmhí pórúcháin folaíochta nó ina gcláraítear é le
haghaidh a iontrála;
(n)          ciallaíonn "aicme" foroinn
den phríomhchuid ina n‑iontráiltear ainmhithe pórúcháin de réir a
bhfiúntas;
(o)          ciallaíonn "fiúntas"
tréith inoidhreachta inchainníochtaithe d’ainmhí pórúcháin;
(p)          ciallaíonn "rolla póir"
aon chomhad nó meán sonraí arna choinneáil ag oibríocht phórúcháin ina ndéantar
muca pórúcháin hibrideacha a bheidh faoi réir cláir phóraithe a chlárú maille
le sonraí ar a sinsear;
(q)          ciallaíonn "rialú
oifigiúil" aon chineál rialaithe a dhéanann an t‑údarás inniúil nó
an Coimisiún d'fhonn comhlíonadh na rialacha zóiteicniúla agus gineolaíocha dá
bhforáiltear sa Rialachán seo a fhíorú;
(r)           ciallaíonn "gníomhaíochtaí
oifigiúla eile" aon ghníomhaíocht, seachas rialú oifigiúil, a dhéanann
údaráis inniúla i gcomhréir leis an Rialachán seo lena áirithiú go gcuirtear na
rialacha zóiteicniúla agus gineolaíocha dá bhforáiltear sa Rialachán seo i
bhfeidhm;
(s)          ciallaíonn "deimhniú
zóiteicniúil" deimhnithe oifigiúla póraithe, fianuithe oifigiúla nó
doiciméadúchán tráchtála deimhnithe ina dtugtar faisnéis maidir le ginealach,
aitheantas agus, nuair is iomchuí, meastóireacht ghéiniteach ainmhithe
pórúcháin nó a dtáirgí geirmeacha agus nach mór a bheith ag gabháil le
hainmhithe pórúcháin agus a dtáirgí geirmeacha nuair a aistrítear iad ó
Bhallstát amháin go Ballstát eile nó nuair a dhéantar iad a allmhairiú isteach
san Aontas;
(t)           ciallaíonn "uimhir shaoil
shainiúil" cód sainiúil alfa‑uimhriúil 15‑dhigit lena
dtiomsaítear faisnéis maidir leis an ainmhí eachaí aonair agus an bunachar
sonraí agus an tír inar taifeadadh an fhaisnéis sin i dtús báire i gcomhréir le
córas códaithe na hUimhreach Saoil Uathúla Eachaí[46] (UELN) agus is é atá
ann:
(i)      cód aitheantais sé‑dhigit atá
comhoiriúnach le UELN don bhunachar sonraí arna choinneáil ag an gcomhlacht
eisithe pas a d'eisigh an doiciméad aitheantais i gcomhréir le reachtaíocht an
Aontais ar shláinte ainmhithe agus ina dhiaidh sin
(ii)     uimhir aitheantais naoi‑ndigit atá
sannta don ainmhí eachaí;
(u)          ciallaíonn "allmhairiú" ainmhithe
pórúcháin agus a dtáirgí geirmeacha a thabhairt isteach i gceann de na críocha atá
liostaithe in Iarscríbhinn VI; 
(v)          ciallaíonn "seiceáil
zóiteicniúil" na seiceálacha doiciméadacha agus sainaitheantais a dhéantar
ar ainmhithe pórúcháin agus a dtáirgí geirmeacha arna n‑allmhairiú
isteach san Aontas d'fhonn comhlíonadh na gcoinníollacha zóiteicniúla dá
bhforáiltear in Airteagail 42 agus na rialacha zóiteicniúla agus
gineolaíocha atá leagtha síos i ngníomhartha tarmligthe arna nglacadh de bhun Airteagal 45(1)
a fhíorú;
(w)         ciallaíonn "seiceáil
dhoiciméadach" scrúdú ar na deimhnithe oifigiúla, fianuithe oifigiúla agus
aon doiciméid eile lena n‑áirítear doiciméid thráchtála, nach mór a
bheith ag gabháil le coinsíneachtaí díobh seo a leanas:
(i)      ainmhithe pórúcháin agus a dtáirgí
geirmeacha arna n‑allmhairiú isteach san Aontas, dá bhforáiltear in Airteagal 39;
(ii)     ainmhithe pórúcháin folaíochta agus a dtáirgí
geirmeacha arna n‑allmhairiú isteach san Aontas, dá bhforáiltear i
ngníomhartha tarmligthe arna nglacadh de bhun Airteagal 45(1);
(x)          ciallaíonn "seiceáil sainaitheantais"
cigireacht súl lena fhíorú go bhfuil inneachar agus lipéadú coinsíneachta, lena
n‑áirítear na marcanna ar ainmhithe, séalaí agus modhanna iompair, ag
freagairt don fhaisnéis atá sna deimhnithe zóiteicniúla, i bhfianuithe
oifigiúla agus i ndoiciméid eile a ghabhann léi;
(y)          ciallaíonn "neamh‑chomhlíonadh"
nár comhlíonadh na rialacha zóiteicniúla agus gineolaíocha dá bhforáiltear sa
Rialachán seo.
Airteagal 3
Rialacha ginearálta zóiteicniúla agus gineolaíocha maidir le trádáil ainmhithe
pórúcháin agus a dtáirgí geirmeacha agus a n‑allmhairiú isteach san
Aontas
Ní dhéanfar trádáil ainmhithe pórúcháin agus a
dtáirgí geirmeacha ná allmhairiú na n‑ainmhithe nó na dtáirgí sin isteach
san Aontas a chosc, a shrianadh nó a bhacadh ar fhorais zóiteicniúla ná ghineolaíocha,
seachas ar na forais sin dá bhforáiltear sa Rialachán seo.
Ní dhéanfar idirdhealú ar bhonn tíre
tionscnaimh i gcoinne ainmhithe pórúcháin agus a dtáirgí geirmeacha, úinéirí nó
póraitheoirí ainmhithe pórúcháin, cumann póir, oibríochtaí pórúcháin nó
comhlachtaí pórúcháin.
CAIBIDIL II
Aitheantas a thabhairt do chumainn phóir agus oibríochtaí
pórúcháin i
mBallstáit agus formheas na gclár póraithe
Roinn 1
Aitheantas a thabhairt do chumainn phóir agus oibríochtaí
pórúcháin
Airteagal 4
Aitheantas a thabhairt do chumainn phóir agus oibríochtaí pórúcháin
1.           Féadfaidh cumainn phóir agus
oibríochtaí pórúcháin iarratas ar aitheantas a chur chuig an údarás inniúil i
gcomhréir le mír 2.
2.           Aithneoidh an t‑údarás inniúil
aon chumann póir nó oibríocht phórúcháin a chuireann iarratas ar aitheantas
chuige ar an gcoinníoll go gcomhlíonann sé na ceanglais seo a leanas:
(a)     go bhfuil a cheannoifig aige ar chríoch
an Bhallstáit ina bhfuil an t‑údarás inniúil lonnaithe;
(b)     go léiríonn sé ina iarratas go
gcomhlíonann sé na ceanglais atá leagtha amach i gCuid 1 d'Iarscríbhinn I;
(c)     go sainmhíníonn sé ina iarratas:
(i)      an
cineál cláir phóraithe atá aige, nach mór a bheith dírithe orthu seo a leanas:
–              
caomhnú an phóir, nó 
–              
feabhsú an phóir nó an chrosphóir;
(ii)     raon
feidhme a chláir phóraithe agus na rialacha atá bunaithe aige i gcomhréir leis
na ceanglais atá leagtha amach i gCuid 2, agus, i gcás ainmhithe eachaí
folaíochta, ceanglais atá leagtha amach i gCuid 3 d'Iarscríbhinn I;
(iii)    an
chríoch gheografach ina bhfuil sé i gceist aige a chlár póraithe a chur i
gcrích. 
3.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
maidir le leasuithe ar na ceanglais a bhaineann le haitheantas a thabhairt do chumainn
phóir agus oibríochtaí pórúcháin atá sainithe i gCuid 1 agus, i gcás
ainmhithe folaíochta den speiceas eachaí, i gCuid 3 d'Iarscríbhinn I,
chun an éagsúlacht cumann póir agus oibríochtaí pórúcháin a mbíonn tionchar ag
na ceanglais orthu a chur san áireamh.
Airteagal 5
Maolú ar Airteagal 4(2)(b) maidir le haitheantas a thabhairt do chumainn
phóir
1.           De mhaolú ar Airteagal 4(2)(b),
féadfaidh an t‑údarás inniúil diúltú aitheantas a thabhairt do chumann phóir
a chomhlíonann na ceanglais atá leagtha amach i gCuid 1 d'Iarscríbhinn I
i gcás ina gcuirfeadh clár póraithe an chumainn phóir sin isteach ar chaomhnú
nó ar éagsúlacht ghéiniteach na n‑ainmhithe pórúcháin folaíochta atá
iontáilte, nó cláraithe agus incháilithe chun iontrála, sa phórleabhar don phór
sin a bhunaigh cumann póir eile atá aitheanta cheana féin sa Bhallstát sin.
2.           Chun críche mhír 1, tabharfaidh
an t‑údarás inniúil aird chuí ar na critéir seo a leanas:
(a)     líon na gcumann póir atá aitheanta cheana
féin don phór sin sa Bhallstát ina bhfuil an cumann póir atá ag cur iarratas ar
aitheantas isteach lonnaithe;
(b)     méid dhaonra ainmhithe pórúcháin
folaíochta an phóir sin sa Bhallstát sin;
(c)     an t‑ionchur géiniteach féideartha
ó chumainn phóir eile don phór céanna atá aitheanta i mBallstáit eile nó i
dtríú tíortha.
Airteagal 6
Aitheantas do chumainn phóir agus oibríochtaí pórúcháin a dhiúltú
1.           I gcás ina bhfuil sé beartaithe ag
an údarás inniúil dá dtagraítear in Airteagal 4 diúltú aitheantas a
thabhairt do chumann póir nó oibríocht phórúcháin, cuirfidh sé míniú
réasúnaithe ar fáil dó maidir lena bhfuil i gceist aige a dhiúltú agus ag an am
céanna tabharfaidh sé ceart achomhairc don chumann póir nó don oibríocht
phórúcháin i gcoinne an diúltaithe sin atá beartaithe laistigh de 30 lá ón
míniú réasúnaithe a fháil.
2.           Más rud é, i bhfianaise an
achomhairc dá dtagraítear i mír 1, go seasann an t‑údarás inniúil
lena chinneadh, tabharfaidh sé don chumann póir nó don oibríocht phórúcháin
míniú réasúnaithe maidir lena chinneadh aitheantas a dhiúltú laistigh de 30 lá
ó aon achomharc a fháil agus cuirfidh sé a chinneadh maidir le haitheantas a
dhiúltú in iúl don Choimisiún ag an am céanna maille leis na cúiseanna atá aige
é sin a dhéanamh.
Airteagal 7
Liostaí de chumainn phóir agus oibríochtaí pórúcháin aitheanta
1.           Tarraingeoidh Ballstáit suas liosta
de chumainn phóir agus d'oibríochtaí pórúcháin atá aitheanta ag a n‑údarás
inniúil i gcomhréir le hAirteagal 4(2), coinneoidh siad an liosta sin
cothrom le dáta agus cuirfidh siad ar fáil don phobal é.
2.           Áireofar an fhaisnéis seo a leanas
sa liosta dá bhforáiltear i mír 1:
(a)     ainm, sonraí teagmhála agus suíomh
idirlín an chumainn phóir nó na hoibríochta pórúcháin;
(b)     an pór nó an crosphór a bhfuil a gclár
póraithe formheasta ina leith;
(c)     i gcás ainmhithe pórúcháin folaíochta den
speiceas eachaí, ainm agus sonraí teagmhála an chumainn phóir a choinníonn an pórleabhar
maidir le bunús an phóir.
3.           Tabharfaidh Ballstáit le fios sa
liosta dá bhforáiltear i mír 1 má chuirtear formheas cláir phóraithe a
ordaíodh i gcomhréir le hAirteagal 61(2)(f) ar fionraí.
4.           Bainfidh Ballstáit láithreach den
liosta dá bhforáiltear i mír 1 aon chumann póir nó oibríocht phórúcháin a
bhfuil aitheantas tarraingthe siar ina leith i gcomhréir le hAirteagal 61(2)(g).
5.           Féadfaidh an Coimisiún, trí bhíthin gníomhartha
cur chun feidhme, samhail‑fhoirmeacha a tharraingt suas maidir leis an
bhfaisnéis a sholáthróidh Ballstáit don phobal ar an liosta de chumainn phóir
agus oibríochtaí pórúcháin aitheanta dá bhforáiltear i mír 1.
Glacfar na gníomhartha cur chun feidhme sin i
gcomhréir leis an nós imeachta scrúdúcháin dá dtagraítear in Airteagal 72(2).
Roinn 2
Formheas clár póraithe
Airteagal 8
Formheas clár póraithe arna gcur i gcrích ag cumainn phóir agus oibríochtaí
pórúcháin
1.           Formheasfaidh an t‑údarás
inniúil clár póraithe cumainn phóir nó oibríochta pórúcháin atá aitheanta aige
i gcomhréir le hAirteagal 4(2), ar an gcoinníoll go gcuirfidh an cumann
póir nó an oibríocht phórúcháin iarratas ar fhormheas a chláir phóraithe
isteach, ina léirítear go bhfuiltear ag comhlíonadh na gceanglas dá
bhforáiltear in Airteagal 4(2)(c) agus atá leagtha amach i gCuid 2,
agus i gcás ainmhithe eachaí folaíochta i gCuid 3 d'Iarscríbhinn I.
2.           Féadfaidh an t‑údarás inniúil
dá dtagraítear in Airteagal 4 cumainn phóir agus oibríochtaí pórúcháin a
údarú chun bainistiú teicniúil a bpórleabhair nó a rolla póir agus gnéithe
sonracha eile dá gclár póraithe a sheachfhoinsiú chuig tríú páirtí, ar an
gcoinníoll:
(a)     go mbeidh na cumainn phóir agus na
hoibríochtaí pórúcháin fós freagrach, vis‑á‑vis an t‑údarás
inniúil, as comhlíonadh na gceanglas dá bhforáiltear in Airteagal 4(2)(c)
a áirithiú;
(b)     nach bhfuil aon choinbhleacht leasa idir
an tríú páirtí agus gníomhaíochtaí geilleagracha póraitheoirí atá
rannpháirteach sa chlár póraithe.
3.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 maidir le
leasuithe ar na ceanglais a bhaineann le formheas cláir phóraithe atá leagtha
amach i gCuid 2 agus, i gcás ainmhithe eachaí folaíochta, i gCuid 3
d'Iarscríbhinn I, chun éagsúlacht na gclár póraithe arna gcur i gcrích ag
cumainn phóir agus ag oibríochtaí pórúcháin a chur san áireamh.
Airteagal 9
Fógairt agus formheas clár póraithe arna gcur i gcrích i mBallstáit seachas an
Ballstát ina bhfuil aitheantas faighte ag an gcumann póir nó an oibríocht
phórúcháin
1.           I gcás ina dtugtar le fios le raon
feidhme cláir póraithe nó leis an gcríoch gheografach ina gcuirfear é i gcrích go
bhfuil sé ar intinn ag cumann póir nó ag oibríocht phórúcháin é a chur i gcrích
ar ainmhithe pórúcháin atá cónaitheach i mBallstát eile, déanfaidh an t‑údarás
inniúil dá dtagraítear in Airteagal 8(1) an méid seo a leanas:
(a)     tabharfaidh sé fógra faoi sin d'údarás
inniúil an Bhallstáit eile sin 90 lá féilire ar a laghad roimh an dáta ar a
bhfuil sé beartaithe an clár póraithe a thosú;
(b)     tabharfaidh sé don údarás inniúil dá
dtagraítear i bpointe (a), i dteannta an bhfógra sin, cóip den iarratas ar
fhormheas an chláir phóraithe dá bhforáiltear in Airteagal 8(1).
2.           Féadfaidh
an t‑údarás inniúil dá dtagraítear i mír 1(a) den Aireagal seo,
laistigh de 90 lá ón dáta a fhaigheann sé an fógra dá dtagraítear sa mhír sin, diúltú
formheas a thabhairt do chumann póir clár póraithe a chur i gcrích ar a
chríoch, ar cumann póir é atá aitheanta ag an údarás inniúil dá dtagraítear in
Airteagal 8(1), i gcás:
(a)     ina bhfuil clár póraithe formheasta á
chur i gcrích cheana féin sa Bhallstát sin ar ainmhithe pórúcháin folaíochta
den phór céanna;
(b)     ina ndéanfadh formheas cláir póraithe
eile ilroinnt ar dhaonra na n‑ainmhithe pórúcháin folaíochta atá ar fáil
sa Bhallstát sin sa mhéid is go gcuirfí isteach ar chaomhnú nó éagsúlacht
ghéiniteach an phóir sin.
3.           I
gcás nach bhfreagraíonn an t‑údarás inniúil dá dtagraítear i mír 1(a)
an fógra dá bhforáiltear sa mhír sin laistigh de 90 lá, tabharfar le tuiscint
go bhfuil sé formheasta.
4.           Cuirfidh údarás inniúil an
Bhallstáit ina bhfuil aitheantas ag an gcumann póir nó ag an oibríocht
phórúcháin, nó ina bhfuil iarratas ar aitheantas comhdaithe aige i gcomhréir le
hAirteagal 4, an cumann póir nó an oibríocht phórúcháin ar an eolas maidir
le toradh an fhógra dá bhforáiltear i mír 1(a) den Airteagal seo gan aon
mhoill mhíchuí.
5.           I gcás ina bhfuil sé de rún ag an
údarás inniúil dá dtagraítear i mír 1(a) formheas a dhiúltú i gcomhréir le
mír 2, cuirfidh sé in iúl don Choimisiún go bhfuil rún aige formheas a
dhiúltú mar aon le míniú réasúnaithe.
CAIBIDIL III
Cearta agus oibleagáidí póraitheoirí, cumann póir
agus oibríochtaí pórúcháin
Airteagal 10
Cearta póraitheoirí atá rannpháirteach i gcláir phóraithe arna bhformheas i
gcomhréir
le hAirteagal 8(1) nó Airteagal 9
1.           I gcás ina ndéantar foráil maidir le
ballraíocht i rialacha cumainn phóir nó oibríochta pórúcháin, féadfaidh
póraitheoirí iarratas a dhéanamh:
(a)     ar bhallraíocht sna cumainn phóir nó oibríochtaí
pórúcháin sin;
(b)     ar bheith rannpháirteach sa chlár
póraithe faoi raon feidhme agus limistéar geografach na gníomhaíochta arna
formheas i gcomhréir le hAirteagal 8(1) nó Airteagal 9.
2.           I gcás nach ndéantar foráil maidir
le ballraíocht i rialacha cumainn phóir nó oibríochta pórúcháin, féadfaidh
póraitheoirí a bheidh rannpháirteach i gclár póraithe arna fhormheas i
gcomhréir le hAirteagal 8(1) nó Airteagal 9 iarratas a dhéanamh:
(a)     go n‑iontrálfar a gcuid ainmhithe
pórúcháin folaíochta sa phríomhchuid den phórleabhar a bhunaigh an cumann póir
don phór i gcomhréir le hAirteagail 17(1);
(b)     go ndéanfar a gcuid ainmhithe a
thaifeadadh i gcuid fhorlíontach den phórleabhar a bhunaigh an cumann póir don
phór i gcomhréir le hAirteagal 17(3);
(c)     go ndéanfar a gcuid muc pórúcháin
hibrideach a chlárú i rolla póir a bhunaigh oibríocht phórúcháin don chrosphór
i gcomhréir le hAirteagal 24;
(d)     a bheith rannpháirteach i dtástáil
feidhmíochta agus i meastóireacht ghéiniteach i gcomhréir le hAirteagal 27;
(e)     go dtabharfar deimhniú zóiteicniúil dóibh
i gcomhréir le hAirteagal 33(1) agus (2).
3.           Beidh sé de cheart ag póraitheoirí
rogha a dhéanamh cén pórleabhar nó rolla póir inar mian leo a gcuid ainmhithe
pórúcháin a iontráil ann nó a chlárú i gcomhréir le hAirteagal 19 agus Airteagal 24.
Airteagal 11
Cearta póraitheoirí a chuireann in aghaidh cinneadh arna ghlacadh ag cumann
póir
1.           Féadfaidh póraitheoirí dul i muinín
na mbeart dá bhforáiltear in Airteagal 13 i gcás ina maíonn siad go bhfuil
aon cheann díobh seo a leanas diúltaithe go míchuí ag cumann póir:
(a)     iarratas i gcomhréir hAirteagal 10(1);
(b)     iarratas chun ainmhí pórúcháin folaíochta
a iontráil sa phríomhchuid de phórleabhar dá bhforáiltear in Airteagal 19;
(c)     iarratas chun ainmhí a thaifeadadh i
gcuid fhorlíontach de phórleabhar dá bhforáiltear in Airteagal 20(3); 
(d)     glacadh le hainmhí pórúcháin folaíochta
le haghaidh:
(i)      pórúcháin dá bhforáiltear in Airteagal 21;
nó
(ii)     inseamhnaite shaorga dá bhforáiltear in Airteagal 23(1);
(e)     glacadh le hainmhí pórúcháin folaíochta
nó a sheamhan le haghaidh tástála feidhmíochta oifigiúla agus meastóireachta géinití
dá bhforáiltear in Airteagal 23(2);
(f)     glacadh le torthaí na tástála
feidhmíochta agus na meastóireachta géinití a rinneadh i gcomhréir le
hAirteagal 27.
2.           Féadfaidh póraitheoirí iarratas a
dhéanamh ar na bearta dá bhforáiltear in Airteagal 13 i gcás ina maíonn
siad gur theip ar chumann póir tástáil feidhmíochta nó meastóireacht
ghéiniteach a dhéanamh i gcomhréir le hAirteagal 27.
Airteagal 12
Cearta póraitheoirí a chuireann in aghaidh cinneadh arna ghlacadh ag oibríocht
phórúcháin
1.           Féadfaidh póraitheoirí dul i muinín
na mbeart dá bhforáiltear in Airteagal 13 i gcás ina maíonn siad go bhfuil
aon cheann díobh seo a leanas diúltaithe go míchuí ag oibríocht phórúcháin:
(a)     iarratas ar mhuc phórúcháin hibrideach a
chlárú i rolla póir dá bhforáiltear in Airteagal 24; 
(b)     glacadh le muc phórúcháin hibrideach le
haghaidh inseamhnaithe shaorga dá bhforáiltear in Airteagal 26(1);
(c)     glacadh le muc phórúcháin hibrideach nó a
sheamhan le haghaidh tástála feidhmíochta dá bhforáiltear in Airteagal 26(2);

(d)     glacadh le torthaí na tástála
feidhmíochta a rinneadh i gcomhréir le hAirteagal 27.
2.           Féadfaidh póraitheoirí dul in
iontaoibh na mbeart dá bhforáiltear in Airteagal 13 i gcás ina maíonn siad
gur theip ar oibríocht phórúcháin tástáil feidhmíochta nó meastóireacht
ghéiniteach a dhéanamh i gcomhréir le hAirteagal 27.
Airteagal 13
Bearta ar fáil do phóraitheoirí a chuireann i gcoinne cinneadh arna ghlacadh ag
cumann póir nó oibríocht phórúcháin
1.           Sna cásanna dá dtagraítear in Airteagal 11
agus Airteagal 12, féadfaidh póraitheoirí:
(a)     tuairim saineolaí neamhspleách a fháil;
(b)     achomharc a dhéanamh i gcoinne na
ndiúltuithe dá dtagraítear in Airteagal 11(1) agus Airteagal 12(1) nó
i gcoinne na tástála feidhmíochta agus na meastóireachta géinití dá dtagraítear
in Airteagal 11(2) agus Airteagal 12(2) laistigh de 30 lá ón diúltú
nó ó na torthaí ón gcumann póir nó ón oibríocht phórúcháin a fháil.
2.           San achomharc dá dtagraítear i mír 1(b),
tabharfaidh an póraitheoir tuairisc ar na fíricí agus ar na forais, bunaithe ar
thuairim an tsaineolaí neamhspleách dá dtagraítear i mír 1(a) más féidir, ar
fíricí agus forais iad a léiríonn dar leis:
(a)     nach gcomhlíonann diúltú an chumainn
phóir nó na hoibríochta pórúcháin Airteagail 19, 21, 23, 27, 28, 30 nó 32;
nó
(b)     nach bhfuarthas torthaí na tástála
feidhmíochta nó na meastóireachta géinití i gcomhréir le hAirteagal 27.
Airteagal 14
Réiteach díospóide
1.           I gcás ina ndiúltaíonn cumann póir
nó oibríocht phórúcháin an t‑achomharc a dhéanann póraitheoir dá
bhforáiltear in Airteagal 13(1)(b), tabharfaidh sé fógra faoi sin don phóraitheoir
agus don údarás inniúil a thug aitheantas don chumann póir nó don oibríocht
phórúcháin i gcomhréir le hAirteagal 4(2), laistigh de 30 lá ón gcinneadh an
t‑achomharc a dhiúltú.
2.           Féadfaidh an t‑údarás
inniúil dá dtagraítear in Airteagal 8(1) nó Airteagal 9 cinneadh an
chumainn phóir nó na hoibríochta pórúcháin a aisiompú, i gcás ina measann sé
nach gcomhlíonann an cinneadh sin Airteagail 19, 21, 23, 27, 28, 30
nó 32.
3.           Áiritheoidh Ballstáit go mbeidh nós
imeachta achomhairc ar fáil agus go ndéanfar cinntí achomhairc laistigh de
thréimhse réasúnta.
Chuige sin, féadfaidh an t‑údarás inniúil cinneadh a
dhéanamh binse fiosrúcháin sonrach a bhunú leis an údarás d'fhonn cinntí arna
ndéanamh ag cumann póir nó oibríocht phórúcháin a aisiompú i gcás ina measann
an binse fiosrúcháin nach raibh bonn cirt leis an diúltú a rinne an cumann póir
nó an oibríocht phórúcháin ar achomharc arna thaisceadh ag póraitheoir.
Airteagal 15
Cearta cumann póir agus oibríochtaí pórúcháin
1.           Beidh na cearta seo a leanas ag
cumainn phóir agus ag oibríochtaí pórúcháin maidir lena gcláir phóraithe arna
bhformheas i gcomhréir le hAirteagal 8(1) nó Airteagal 9:
(a)     a gcláir phóraithe a chur i gcrích faoi
raon feidhme agus limistéar geografach na gníomhaíochta arna sainiú i gcomhréir
le hAirteagal 4(2)(c);
(b)     a bheith féinrialach ó thaobh shainmhíniú
agus iompar a gclár póraithe, faoi réir maoirseachta an údaráis inniúil maidir
le comhlíonadh Airteagal 4(2).
2.           Beidh sé de cheart ag cumainn phóir
nó ag oibríocht phórúcháin a dhéanann foráil maidir le ballraíocht
(a)     diúltú d'iarratas ar bhallraíocht mura
dtagann na hainmhithe pórúcháin faoi raon feidhme an chláir phóraithe nó an
limistéir gheografaigh dá dtagraítear i bpointí (ii) agus (iii) d'Airteagal 4(2)(c);
(b)     póraitheoirí a eisiamh ó bhallraíocht i
gcás ina dteipeann ar na póraitheoirí sin a ndualgais atá leagtha amach sna
rialacha nós imeachta i gcomhréir le pointe 3(e) de Chuid 1 d'Iarscríbhinn I
a chomhlíonadh.
Airteagal 16
Oibleagáidí cumann póir agus oibríochtaí pórúcháin
1.           Leagfaidh cumainn phóir agus
oibríochtaí pórúcháin, a dhéanann foráil maidir le ballraíocht, cearta agus
dualgais a gcuid ball amach ina gcuid rialacha nós imeachta i gcomhréir le
pointe 3(e) de Chuid 1 d'Iarscríbhinn I.
2.           Faoi raon feidhme a gcláir phóraithe
arna fhormheas i gcomhréir le hAirteagal 8(1) nó le hAirteagal 9, déanfaidh
cumainn phóir ainmhithe pórúcháin folaíochta a iontráil ina bpórleabhair agus
cláróidh oibríochtaí pórúcháin ina rollaí póir muca pórúcháin hibrideacha atá á
gcoinneáil ar ghabháltais laistigh den limistéar geografach gníomhaíochta atá
sainithe i gcomhréir le hAirteagal 4(2)(c).
3.           Beidh an phríomhfhreagracht ar
chumainn phóir agus ar oibríochtaí pórúcháin díospóidí a chosc agus nuair is gá
díospóidí a shocrú a d'fhéadfadh teacht chun cinn idir póraitheoirí agus idir
póraitheoirí agus an cumann póir nó an oibríocht phórúcháin agus cláir
phóraithe arna bhformheas i gcomhréir le hAirteagal 8(1) nó 9 á gcur i gcrích
acu, i gcomhréir leis na rialacha arna mbunú de bhun Airteagal 14(3) ag an
mBallstát ina dtagann an díospóid chun cinn agus na rialacha atá leagtha amach
i bpointe 3 de Chuid 1 d'Iarscríbhinn I.
CAIBIDIL IV
Iontráil ainmhithe pórúcháin i bpórleabhair agus i rollaí póir agus glacadh leo
le haghaidh pórúcháin, inseamhnaithe shaorga agus tástála
Roinn 1
Iontráil ainmhithe pórúcháin folaíochta i bpórleabhair arna gcoinneáil ag
cumainn phóir agus glacadh leo le haghaidh pórúcháin, inseamhnaithe shaorga
agus tástála
Airteagal 17
Struchtúr na bpórleabhar
1.           I bpórleabhair beidh príomhchuid
inar féidir ainmhithe pórúcháin a chomhlíonann na ceanglais leagtha amach i gCaibidil I
agus II de Chuid 1 d’Iarscríbhinn II a iontráil nó a chlárú le
haghaidh iontrála.
2.           Féadfaidh cumainn phóir an phríomhchuid
a fhoroinnt in aicmí i gcás ina mbunaíonn an cumann póir critéir nó nósanna
imeachta éagsúla d’iontráil na n‑ainmhithe pórúcháin folaíochta de réir a
bhfiúntas in aicmí éagsúla. 
D’fhéadfadh go n‑éileodh na critéir agus
nósanna imeachta sin go ndéanfaí tástáil feidhmíochta nó meastóireacht
ghéiniteach ar an ainmhí pórúcháin folaíochta de réir mar a fhoráiltear in Airteagal 27
nó mar atá leagtha amach sa ghníomh tarmligthe arna ghlacadh de bhun
Airteagal 28(1) nó go ndéanfaí aon mheasúnú eile a bhfuil tuairisc air sa
chlár póraithe arna fhormheas i gcomhréir le hAirteagal 8(1) nó Airteagal 9
sula ndéantar é a iontráil in aicme ar leith den phríomhchuid.
Féadfaidh cumainn phóir aicmí a fhoroinnt de réir
inscne agus aoise.
3.           Féadfaidh cumainn phóir, i dteannta
leis an bpríomhchuid dá bhforáiltear i mír 1 den Airteagal seo, cuid
fhorlíontach amháin nó níos mó den phórleabhar a bhunú le haghaidh ainmhithe
den speiceas céanna nach bhfuil incháilithe le haghaidh iontrála sa
phríomhchuid, ar an gcoinníoll go gcomhlíonann na hainmhithe ceanglais Airteagal 20(1),
agus go gceadaíonn rialacha an chumainn phóir sliocht na n‑ainmhithe sin
a iontráil sa phríomhchuid i gcomhréir leis na rialacha a leagtar amach i:
(a)     i bpointe 3 de Chaibidil III de
Chuid 1 d'Iarscríbhinn II, i gcás ainmhithe baineanna den speiceas
buaibheach, mucúil, caorach agus gabhair; nó
(b)     i bpointe 4 e Chaibidil III de
Chuid 1 d'Iarscríbhinn II, i gcás ainmhithe fireanna agus baineanna
den speiceas eachaí.
4.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 i ndáil le
leasuithe ar na rialacha atá leagtha amach i bpointí 3 agus 4 de Chaibidil III
de Chuid 1 d’Iarscríbhinn II faoina gceadaítear sliocht na n‑ainmhithe
taifeadta i gcuid fhorlíontach a iontráil sa phríomhchuid.
Airteagal 18
Cuid ar leith sa phórleabhar
1.           Féadfaidh an t‑údarás inniúil
clár póraithe a fhormheas ina n‑éilítear, de mhaolú ar Airteagal 17(2),
go n‑iontrálfaí i gcuid ar leith den phórleabhar ainmhithe pórúcháin
folaíochta ar leith den speiceas mucúil, caorach agus gabhair, ar ainmhithe iad:
(a)     a iontráiltear sa phríomhchuid de phórleabhar
an phóir sin arna choinneáil ag cumann póir i mBallstát eile nó i dtríú tír;
(b)     a bhfuil tréithe ar leith acu a dhéanann
idirdhealú idir iad agus daonra an phóir chéanna sa Bhallstát ina bhfuil an
clár póraithe formheasta.
2.           Cuirfidh Ballstáit a bhfuil sé i
gceist acu úsáid a bhaint as an maolú dá bhforáiltear i mír 1 an Coimisiún
agus an Ballstát eile ar an eolas faoi roimh ré agus soláthrófar míniú
réasúnaithe ina leith.
Airteagal 19
Iontráil ainmhithe pórúcháin
folaíochta sa phríomhchuid
1.           Déanfaidh cumainn phóir, ar iarratas
ó phóraitheoirí, aon ainmhithe pórúcháin folaíochta den phór atá clúdaithe ag a
gclár póraithe a chomhlíonann na ceanglais atá leagtha amach i gCuid 1 d’Iarscríbhinn II,
a iontráil nó a chlárú le haghaidh iontrála sa phríomhchuid.
2.           Ní dhiúltóidh cumainn phóir ainmhí
pórúcháin folaíochta a iontráil sa phríomhchuid dá phórleabhar ar an mbonn go
bhfuil an t‑ainmhí úd iontráilte cheana féin sa phríomhchuid de
phórleabhar don phór céanna nó, i gcás cláir chrosphóraithe do phór eile, ar
pórleabhar é arna bhunú ag cumann póir atá aitheanta i gcomhréir le hAirteagal 4(2)
i mBallstát eile nó ag comhlacht pórúcháin i gcomhréir le hAirteagal 36(1)
i dtríú tír.
3.           I gcás ina bhfuil an phríomhchuid
roinnte in aicmí, déanfaidh an cumann póir ainmhithe pórúcháin folaíochta a
chomhlíonann na critéir le haghaidh iontrála sa phríomhchuid a iontráil san
aicme a fhreagraíonn d’ábhair fiúntais na n‑ainmhithe pórúcháin
folaíochta sin, gan idirdhealú bunaithe ar a mbunús i mBallstát eile nó i dtríú
tír.
4.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 maidir le leasuithe
ar na ceanglais a bhaineann le hiontráil ainmhithe pórúcháin folaíochta sa phríomhchuid
de phórleabhair leagtha amach i gCaibidil I agus II de Chuid 1 d’Iarscríbhinn II.
Airteagal 20
Ainmhithe a thaifeadadh sna
codanna forlíontacha
1.           Déanfaidh cumainn phóir, ar
iarratas ó phóraitheoirí, ainmhithe den speiceas atá clúdaithe ag a gclár
póraithe nach bhfuil incháilithe le haghaidh iontrála sa phríomhchuid a
thaifeadadh sa chuid fhorlíontach dá bhforáiltear in Airteagal 17(3), ar
an gcoinníoll go gcomhlíonann na hainmhithe úd na coinníollacha atá leagtha
amach i bpointí 1 agus 2 de Chaibidil III de Chuid 1 d’Iarscríbhinn II.
2.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 maidir le
leasuithe ar na coinníollacha a bhaineann le hainmhithe a thaifeadadh i
gcodanna forlíontacha de phórleabhair leagtha amach i gCaibidil III de Chuid 1
d’Iarscríbhinn II.
Airteagal 21
Glacadh le hainmhithe pórúcháin
folaíochta le haghaidh pórúcháin
1.           Ní eisiafaidh cumainn phóir ar
fhorais zóiteicniúla nó gineolaíocha, seachas iad sin atá mar thoradh ar chur i
bhfeidhm Airteagal 19, úsáid na n‑ainmhithe pórúcháin folaíochta
iontráilte sa phríomhchuid dá bpórleabhair le haghaidh pórúcháin a bhaineann
úsáid as na teicnící atáirgthe seo a leanas:
(a)     seirbhís nádúrtha;
(b)     bailiú agus úsáid úicítí agus suthanna
chun críocha pórúcháin;
(c)     bailiú seamhain ó ainmhithe pórúcháin ar
a ndearnadh, nuair is infheidhme, tástáil feidhmíochta agus meastóireacht
ghéiniteach i gcomhréir le hAirteagal 27 nó mar atá leagtha amach sa
ghníomh tarmligthe arna ghlacadh de bhun Airteagal 28(1);
(d)     inseamhnú saorga ag úsáid an tseamhain dá
dtagraítear i bpointe (c);
(e)     táirgeadh in vitro agus úsáid chun
críocha pórúcháin suthanna arna dtáirgeadh ó úicítí dá dtagraítear i bpointe (b)
agus arna nginiúint leis an seamhan dá dtagraítear i bpointe (c).
2.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 i ndáil le
critéir maidir le:
(a)     glacadh na gcumann póir le hainmhithe
pórúcháin folaíochta le haghaidh pórúcháin;
(b)     bailiú agus úsáid táirgí geirmeacha na n‑ainmhithe
pórúcháin folaíochta chun críocha pórúcháin.
Airteagal 22
Modhanna um fhíorú sainaitheantais
1.           Éileoidh cumainn phóir go mbeidh ainmhithe
pórúcháin folaíochta den speiceas buaibheach agus ainmhithe pórúcháin
folaíochta fireanna de phórtha déiríochta an speicis caorach agus gabhair
sainaitheanta trína bhfuilghrúpa anailísiú nó trí mhodh iomchuí ar bith eile
lena dtugtar ar a laghad an méid céanna cinnteachta nuair atá na hainmhithe sin
le húsáid chuige seo:
(a)     bailiú seamhain le haghaidh inseamhnaithe
shaorga;
(b)     bailiú úicítí agus suthanna.
2.           Ar iarratas ó Bhallstát nó ó
chomhlachas Eorpach de chumainn phóir le haghaidh ainmhithe folaíochta na
speiceas lena mbaineann, féadfaidh an Coimisiún, trí bhíthin gníomhartha cur
chun feidhme, modhanna a fhormheas chun fíorú a dhéanamh ar shainaitheantas ainmhithe
pórúcháin folaíochta den speiceas buaibheach agus ainmhithe pórúcháin
folaíochta fireanna de phórtha déiríochta na speiceas caorach agus gabhair, ar
modhanna iad a thugann ar a laghad an méid céanna cinnteachta le hanailísiú ar
fhuilghrúpa na n‑ainmhithe pórúcháin folaíochta sin, ag tabhairt aird ar
dhul chun cinn teicniúil agus moltaí ó lárionaid tagartha na hEorpa dá
dtagraítear in Airteagal 31.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 23
Glacadh le seamhan le haghaidh
inseamhnaithe shaorga agus toirchithe in‑vitro úicítí agus le hainmhithe
pórúcháin folaíochta agus a dtáirgí geirmeacha le haghaidh tástála
1.           Ní chuirfidh cumainn phóir cosc ar
úsáid seamhain le haghaidh inseamhnaithe shaorga ar ainmhithe pórúcháin
folaíochta baineanna nó le haghaidh toirchithe in‑vitro úicítí arna
mbailiú ó ainmhithe pórúcháin folaíochta baineanna, ar an gcoinníoll gur
bailíodh an seamhan ó ainmhithe pórúcháin folaíochta deontóra:
(a)     den speiceas buaibheach, mucúil, caorach
agus gabhair ar glacadh leo do bhailiú seamhain le haghaidh inseamhnaithe
shaorga nó toirchithe in‑vitro úicítí i mBallstát ar bhonn tástála
feidhmíochta agus meastóireachta géinití arna ndéanamh i gcomhréir le
hAirteagal 27 agus Iarscríbhinn III;
(b)     den speiceas eachaí, ar glacadh leo do bhailiú
seamhain le haghaidh inseamhnaithe shaorga nó toirchithe in‑vitro úicítí
ar bhonn an chláir phóraithe arna fhormheas i gcomhréir le hAirteagal 8(1)
nó Airteagal 9.
2.           Aon ainmhithe pórúcháin folaíochta
agus a dtáirgí geirmeacha atá iontráilte sa phríomhchuid de phórleabhar arna
bhunú ag cumann póir atá aitheanta i mBallstát amháin, glacfaidh cumann póir leo
atá ag cur cláir phóraithe i gcrích don phór céanna i mBallstáit eile chun
tástáil feidhmíochta, agus, nuair is iomchuí, meastóireacht ghéiniteach, a
dhéanamh, faoi na coinníollacha agus teorainneacha cainníochtúla céanna a
gcuirtear i bhfeidhm i leith ainmhithe pórúcháin folaíochta agus a dtáirgí
geirmeacha atá iontráilte i bpórleabhar arna bhunú don phór sin ag cumann póir
atá aitheanta sa Bhallstát ina bhfuil an tástáil feidhmíochta agus an mheastóireacht
ghéiniteach le déanamh i gcomhréir le hAirteagal 27.
3.           Chun críocha mhír 1 agus mhír 2,
déanfaidh lárionad bailithe nó stórála seamhain nó foireann bailithe agus
táirgthe suthanna a bhfuil formheas oifigiúil faighte acu chun na tráchtearraí
sin a thrádáil laistigh den Aontas i gcomhréir le reachtaíocht an Aontais ar
shláinte ainmhithe, déanfaidh siad táirgí geirmeacha na n‑ainmhithe
pórúcháin folaíochta dá dtagraítear i mír 1 agus i mír 2 a bhailiú, a
chóireáil agus a stóráil.
4.           Nuair is gá le haghaidh trádála, tabharfar
de chumhacht don Choimisiún gníomhartha tarmligthe a ghlacadh i gcomhréir le
hAirteagal 71 maidir leis na coinníollacha d’fhonn glacadh leo seo:
(a)     ainmhithe pórúcháin folaíochta den
speiceas eachaí de phórtha áirithe le haghaidh inseamhnaithe shaorga agus
toirchithe in‑vitro úicítí;
(b)     ainmhithe pórúcháin folaíochta den
speiceas eachaí de phórtha áirithe agus a dtáirgí geirmeacha le haghaidh
tástála feidhmíochta agus meastóireachta géinití.
Roinn 2
Muca pórúcháin hibrideacha a chlárú i rollaí póir arna gcoinneáil ag
oibríochtaí pórúcháin agus glacadh leo le haghaidh pórúcháin,
inseamhnaithe shaorga agus tástála
Airteagal 24
Muca pórúcháin hibrideacha a chlárú
i rollaí póir
1.           Déanfaidh oibríochtaí pórúcháin,
nuair is infheidhme ar iarratas óna gcuid comhaltaí, aon mhuc phórúcháin
hibrideach den chrosphór céanna a chomhlíonann na ceanglais leagtha amach i gCuid 2
d’Iarscríbhinn II a chlárú ina rolla póir.
2.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 maidir le
leasuithe ar na ceanglais i ndáil le muca pórúcháin hibrideacha a chlárú i
rolla póir leagtha amach i gCuid 2 d’Iarscríbhinn II.
Airteagal 25
Glacadh le muca pórúcháin
hibrideacha le haghaidh pórúcháin
1.           Ní eisiafaidh cumainn phóir ar fhorais
zóiteicniúla nó gineolaíocha, seachas iad sin atá mar thoradh ar chur i
bhfeidhm Airteagal 27, úsáid muc pórúcháin hibrideach atá cláraithe ina
rolla póir le haghaidh pórúcháin a bhaineann úsáid as na teicnící atáirgthe seo
a leanas:
(a)     seirbhís nádúrtha;
(b)     bailiú agus úsáid úicítí agus suthanna chun
críche pórúcháin ó mhuca baineanna le haghaidh pórúcháin;
(c)     bailiú agus úsáid seamhain ó ainmhithe pórúcháin
ar a ndearnadh, nuair is infheidhme, tástáil feidhmíochta agus meastóireacht
ghéiniteach i gcomhréir le hAirteagal 27 nó mar atá leagtha amach sa
ghníomh tarmligthe arna ghlacadh de bhun Airteagal 28(1).
(d)     inseamhnú saorga ag úsáid an tseamhain dá
dtagraítear i bpointe (c); 
(e)     táirgeadh agus úsáid in vitro chun críocha
pórúcháin suthanna arna dtáirgeadh ó úicítí dá dtagraítear i bpointe (b)
agus arna nginiúint leis an seamhan dá dtagraítear i bpointe (c).
2.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 i ndáil le
critéir maidir le:
(a)     glacadh na n‑oibríochtaí pórúcháin
le muca pórúcháin hibrideacha le haghaidh pórúcháin; 
(b)     bailiú agus úsáid seamhain, úicítí nó suthanna
muc pórúcháin hibrideach chun críocha pórúcháin.
Airteagal 26
Glacadh le muca pórúcháin
hibrideacha le haghaidh inseamhnaithe shaorga agus tástála
1.           Ní chuirfidh oibríochtaí pórúcháin
cosc ar úsáid seamhain le haghaidh inseamhnaithe shaorga nó le haghaidh
toirchithe in‑vitro úicítí arna mbailiú ó mhuca pórúcháin hibrideacha
baineanna, ar an gcoinníoll gur bailíodh an seamhan ó mhuca pórúcháin
hibrideacha deontóra a ndearnadh tástáil feidhmíochta agus meastóireacht ghéiniteach
ar a líne i gcomhréir le hAirteagal 27 agus Iarscríbhinn III.
2.           Aon mhuca pórúcháin hibrideacha fireanna
agus a gcuid seamhain atá cláraithe i rolla póir arna bhunú ag oibríocht
phórúcháin atá aitheanta i mBallstát amháin, glacfaidh oibríocht phórúcháin atá
ag cur cláir phóraithe i gcrích ar an gcrosphór céanna i mBallstát eile leo le
haghaidh tástála feidhmíochta, agus nuair is iomchuí le haghaidh meastóireachta
géinití, faoi na coinníollacha agus teorainneacha cainníochtúla céanna atá
infheidhme maidir le muca pórúcháin hibrideacha agus a gcuid seamhain atá
cláraithe i rolla póir arna bhunú don chrosphór sin ag oibríocht phórúcháin atá
aitheanta sa Bhallstát ina bhfuil an tástáil feidhmíochta agus an mheastóireacht
ghéiniteach le déanamh i gcomhréir le hAirteagal 27.
3.           Chun críocha mhír 1 agus mhír 2,
déanfaidh lárionad bailithe nó stórála seamhain a bhfuil faomhadh oifigiúil
faighte aige chun na tráchtearraí sin a thrádáil laistigh den Aontas i
gcomhréir le reachtaíocht an Aontais ar shláinte ainmhithe, déanfaidh siad an
seamhan dá dtagraítear i mír 1 agus i mír 2 a bhailiú, a chóireáil
agus a stóráil.
4.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
maidir leis na coinníollacha i ndáil le glacadh le muca pórúcháin hibrideacha
le haghaidh inseamhnaithe shaorga agus tástála.
CAIBIDIL V
Tástáil feidhmíochta, meastóireacht ghéiniteach
agus deimhnithe zóiteicniúla
Airteagal 27
Modhanna tástála feidhmíochta
agus meastóireachta géinití
1.           I gcás ina n‑éilíonn clár
póraithe arna fhormheas i gcomhréir le hAirteagal 8(1) nó Airteagal 9
go ndéantar tástáil feidhmíochta agus meastóireacht ghéiniteach d’fhonn ainmhithe
pórúcháin folaíochta den speiceas buaibheach, mucúil, caorach agus gabhair a
aicmiú i bpórleabhair agus d’fhonn glacadh le hainmhithe pórúcháin fireanna de na
speicis sin, agus a gcuid seamhain, le haghaidh pórúcháin, áiritheoidh cumainn
phóir go ndéantar an tástáil feidhmíochta agus an mheastóireacht ghéiniteach sin
i gcomhréir leis na rialacha seo a leanas atá leagtha amach in Iarscríbhinn III:
(a)     rialacha maidir le hainmhithe pórúcháin
folaíochta den speiceas buaibheach, i gCuid 1;
(b)     rialacha maidir le hainmhithe pórúcháin
folaíochta den speiceas mucúil, i gCaibidil I de Chuid 2 agus i
bpointe 1 de Chaibidil II de Chuid 2;
(c)     rialacha maidir le hainmhithe pórúcháin folaíochta
den speiceas caorach agus gabhair, i gCuid 3.
2.           I gcás ina n‑éilíonn clár
póraithe arna fhormheas i gcomhréir le hAirteagal 8(1) nó Airteagal 9
go ndéantar tástáil feidhmíochta agus meastóireacht ghéiniteach d’fhonn ainmhithe
pórúcháin folaíochta den speiceas eachaí a aicmiú i bpórleabhair agus d’fhonn
glacadh le hainmhithe pórúcháin fireanna den speiceas eachaí, agus a gcuid
seamhain, le haghaidh pórúcháin, áiritheoidh cumainn phóir go ndéantar an tástáil
feidhmíochta agus an mheastóireacht ghéiniteach sin i gcomhréir leis na
rialacha seo a leanas atá leagtha amach in Iarscríbhinn I:
(a)     na rialacha i bpointe (1)(e) de Chuid 2;
(b)     na rialacha i bpointí (1)(a)(i) agus (b)(i) agus i bpointe (2)(b) de Chuid 3.
3.           I gcás ina n‑éilíonn clár
póraithe arna fhormheas i gcomhréir le hAirteagal 8(1) nó Airteagal 9
go ndéantar meastóireacht ghéiniteach d’fhonn muca pórúcháin hibrideacha a
aicmiú i rollaí póir agus d’fhonn glacadh le muca pórúcháin hibrideacha, agus a
gcuid seamhain, le haghaidh pórúcháin, áiritheoidh oibríochtaí pórúcháin go ndéantar
an mheastóireacht ghéiniteach sin i gcomhréir leis na rialacha atá leagtha
amach i bpointe 2 de Chaibidil II de Chuid 2 d’Iarscríbhinn III.
Airteagal 28
Cumhachtaí tarmligthe agus cur
chun feidhme i ndáil leis na ceanglais
a bhaineann le tástáil feidhmíochta agus meastóireacht géiniteach
1.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
maidir leis na rialacha le haghaidh tástála feidhmíochta agus meastóireachta
géinití, agus nuair is gá d’fhonn Iarscríbhinn III a leasú, le haird a
thabhairt air seo a leanas:
(a)     dul chun cinn
eolaíoch;
(b)     forbairtí teicniúla;
(c)     feidhmiú an mhargaidh inmheánaigh; nó
(d)     an gá le hacmhainní géiniteacha
luachmhara a chosaint.
2.           I bhfianaise thuairim an tsaineolaí
neamhspleách dá dtagraítear in Airteagal 13(1)(a), féadfaidh an Coimisiún,
trí bhíthin gníomhartha chur chun feidhme, rialacha aonfhoirmeacha a leagan
síos i ndáil le tástáil feidhmíochta agus meastóireachtaí géiniteacha agus
léirmhíniú na dtorthaí dá gcuid. 
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 29
Institiúidí ainmnithe le
haghaidh tástála feidhmíochta agus meastóireachta géinití
1.           Ainmneoidh cumainn phóir agus
oibríochtaí pórúcháin, nuair is iomchuí chun a gclár póraithe arna fhormheas i
gcomhréir le hAirteagal 8(1) nó Airteagal 9 a chur i gcrích, an
institiúid a dhéanfaidh an tástáil feidhmíochta agus an mheastóireacht
ghéiniteach ar na ainmhithe pórúcháin dá bhforáiltear in Airteagal 27.
2.           Féadfaidh na hinstitiúidí dá
bhforáiltear i mír 1:
(a)     feidhmiú mar aonaid speisialaithe faoi
fhreagracht cumainn phóir nó oibríochta pórúcháin; nó
(b)     a bheith údaraithe ag an údarás inniúil
atá tar éis an clár póraithe a fhormheas.
3.           Coinneoidh cumainn phóir agus
oibríochtaí pórúcháin liosta cothrom le dáta de na hinstitiúidí atá ainmnithe
acu i gcomhréir le mír 1 agus cuirfidh siad an fhaisnéis sin ar fáil don
phobal.
Airteagal 30
Oibleagáidí na n‑institiúidí
atá ainmnithe i gcomhréir le hAirteagal 29(1)
1.           Déanfaidh institiúidí arna n‑ainmniú
ag cumainn phóir nó ag oibríochtaí pórúcháin dá bhforáiltear in Airteagal 29(1)
an fhaisnéis seo a leanas a sholáthar ar iarratas ón údarás inniúil:
(a)     taifid de na sonraí uile ar thástálacha
feidhmíochta a rinneadh;
(b)     sainaitheantas an chumainn phóir nó na
hoibríochta pórúcháin sainithe agus an údaráis inniúil dá dtagraítear in Airteagal 29(2)(b);
(c)     mionsonraí na modhanna a úsáideadh chun
saintréithe a thaifeadadh;
(d)     mionsonraí na samhla feidhmíochta a
úsáideadh chun anailís a dhéanamh ar thorthaí na tástála feidhmíochta;
(e)     sonraí an mhodha staitistiúil a úsáideadh
chun anailís a dhéanamh ar thorthaí na tástála feidhmíochta i gcás gach
saintréith a ndearnadh meastóireacht uirthi;
(f)     sonraí na bparaiméadar géiniteach a
úsáideadh i gcás gach saintréith a ndearnadh meastóireacht uirthi.
2.           Déanfaidh na hinstitiúidí arna n‑ainmniú
ag cumainn phóir nó oibríochtaí pórúcháin faoi mar a foráiltear in Airteagal 29(1)
torthaí na meastóireachta géinití ar ainmhithe pórúcháin a n‑úsáidtear a
gcuid seamhain le haghaidh inseamhnaithe shaorga a chur ar fáil go poiblí agus
a choinneáil cothrom le dáta.
Airteagal 31
Ainmniú lárionaid tagartha an
Aontais Eorpaigh
1.           Ainmneoidh an Coimisiún, trí bhíthin
gníomhartha cur chun feidhme, lárionad tagartha an Aontais Eorpaigh atá
freagrach as comhoibriú le cumainn phóir lena áirithiú go bhfuil na modhanna tástála
feidhmíochta agus meastóireachta géinití ar ainmhithe pórúcháin folaíochta den
speiceas buaibheach aonfhoirmeach.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
2.           Féadfaidh an Coimisiún, trí bhíthin
gníomhartha cur chun feidhme, lárionaid tagartha an Aontais Eorpaigh a ainmniú
le bheith freagrach as comhchuibhiú na modhanna le haghaidh tástála
feidhmíochta agus meastóireachta géinití ar ainmhithe pórúcháin folaíochta den
speiceas seachas an speiceas buaibheach.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 32
Ceanglais ar lárionaid tagartha
an Aontais Eorpaigh agus dualgais agus feidhmeanna na lárionad sin 
1.           Déanfaidh lárionaid tagartha an
Aontais Eorpaigh arna n‑ainmniú i gcomhréir le hAirteagal 31 an méid
seo a leanas:
(a)     comhlíonfaidh siad na ceanglais a leagtar
amach i bpointe 1 d’Iarscríbhinn IV;
(b)     déanfaidh siad na dualgais agus
feidhmeanna a leagtar amach i bpointe 2 d’Iarscríbhinn IV;
(c)     oibreoidh siad le cumainn phóir agus
institiúidí arna n‑ainmniú ag cumainn phóir i gcomhréir le
hAirteagal 29(1) chun cur i bhfeidhm aonfhoirmeach na modhanna tástála
feidhmíochta agus na modhanna meastóireachta géinití i leith ainmhithe
pórúcháin folaíochta dá bhforáiltear in Airteagal 27 a éascú.
2.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
i ndáil le leasuithe:
(a)     ar na ceanglais ar lárionaid tagartha an
Aontais Eorpaigh leagtha amach i bpointe 1 d’Iarscríbhinn IV;
(b)     ar dhualgais
agus feidhmeanna lárionaid tagartha an Aontais Eorpaigh leagtha amach i bpointe
2 d’Iarscríbhinn IV.
Tabharfaidh na gníomhartha tarmligthe dá
bhforáiltear i mír 2 aird chuí ar speiceas na n‑ainmhithe pórúcháin
folaíochta ar a bhfuil modhanna tástála feidhmíochta agus meastóireachta
géinití aonfhoirmeacha de dhíth agus ar an dul chun cinn eolaíoch agus
teicniúil i réimse na meastóireachta géinití.
3.           Féadfaidh an Coimisiún lárionaid
tagartha an Aontais Eorpaigh atá ainmnithe i gcomhréir le mír 1 nó mír 2
d'Airteagal 31 a iniúchadh le fíorú:
(a)     go gcomhlíonann siad na ceanglais leagtha
amach i bpointe 1 d’Iarscríbhinn IV;
(b)     go gcomhallann siad a gcuid dualgas agus
feidhmeanna leagtha amach i bpointe 2 d’Iarscríbhinn IV.
Má aimsíonn na hiniúchtaí sin nach bhfuil a chuid
feidhmeanna agus dualgas faoi mar atá leagtha amach i bpointe 2 d’Iarscríbhinn IV
á gcomhall ag lárionad tagartha an Aontais Eorpaigh, féadfaidh an Coimisiún
laghdú a dhéanamh ar an méid airgid a bhronnann an tAontas mar ranníocaíocht i
gcomhréir le hAirteagal 31 den Treoir 2009/470/CE ón gComhairle nó féadfaidh
sé an t‑ainmniú a tharraing siar i gcomhréir leis an nós imeachta dá
dtagraítear in Airteagal 72(2).
Airteagal 33
Eisiúint, inneachar agus formáid
na ndeimhnithe zóiteicniúla
do thrádáil ainmhithe pórúcháin agus a dtáirgí geirmeacha laistigh den Aontas
1.           Chun ainmhithe pórúcháin agus a
dtáirgí geirmeacha a iontráil i bpórleabhair nó a chlárú i rollaí póir, eiseoidh
cumainn phóir agus oibríochtaí pórúcháin deimhnithe zóiteicniúla:
(a)     ar a mbeidh an fhaisnéis atá leagtha
amach in Iarscríbhinn V;
(b)     a bheidh i gcomhréir leis na samhail‑deimhnithe
zóiteicniúla dá bhforáiltear i ngníomhartha cur chun feidhme arna nglacadh de
bhun mír 4.
2.           Déanfaidh cumainn phóir agus
oibríochtaí pórúcháin a dhéanann tástáil feidhmíochta agus meastóireacht
ghéiniteach i gcomhréir lena gclár póraithe arna fhormheas i gcomhréir le
hAirteagal 8(1) nó Airteagal 9 an méid seo a leanas a shonrú sa deimhniú
zóiteicniúil arna eisiúint i d'ainmhí pórúcháin nó do tháirgí geirmeacha an
ainmhí sin:
(a)     aon torthaí ar thástálacha feidhmíochta
atá ar fáil;
(b)     torthaí cothrom le dáta ón meastóireacht
ghéiniteach;
(c)     aon sainchomharthaí géiniteacha agus lochtanna
géiniteacha a bhfuil éifeacht acu ar an ainmhí féin agus tuismitheoirí agus
seantuismitheoirí an ainmhí faoi mar a éilíonn an clár póraithe formheasta.
3.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
i ndáil leis an bhfaisnéis a éilítear i gcomhréir le mír 1(a) agus nuair is
gá i ndáil leis na leasuithe is gá ar inneachar na ndeimhnithe zóiteicniúla dá
bhforáiltear in Iarscríbhinn V.
4.           Déanfaidh an Coimisiún, trí bhíthin
gníomhartha cur chun feidhme, samhail‑deimhnithe zóiteicniúla a
tharraingt suas d'ainmhithe pórúcháin agus a gcuid seamhain, úicítí agus
suthanna.
Glacfar na gníomhartha cur chun feidhme sin i
gcomhréir leis an nós imeachta scrúdúcháin dá dtagraítear in Airteagal 72(2).
Airteagal 34
Maoluithe ar eisiúint, inneachar
agus formáid na ndeimhnithe zóiteicniúla
do thrádáil ainmhithe pórúcháin agus a dtáirgí geirmeacha laistigh den Aontas
1.           De mhaolú ar Airteagal 33(1),
féadfaidh an t‑údarás inniúil a údarú:
(a)     gur lárionaid bailithe seamhain agus
foirne bailithe nó táirgthe suthanna, arna bhformheas chun na táirgí geirmeacha
sin a thrádáil i gcomhréir le reachtaíocht an Aontais ar shláinte ainmhithe, a
eisíonn deimhnithe zóiteicniúla;
(b)     go
gcuimsítear an fhaisnéis a éilítear a áireamh sa deimhniú zóiteicniúil i
ndoiciméid eile a ghabhann le hainmhithe pórúcháin folaíochta den speiceas
buaibheach, mucúil, caorach nó gabhair agus muca pórúcháin hibrideacha, ar an
gcoinníoll go ndearbhaíonn an cumann póir nó an oibríocht phórúcháin ag
coinneáil an phórleabhair nó an rolla póir inneachar na ndoiciméad eile sin i
gcomhréir le pointe 2 de Chuid 1 d’Iarscríbhinn V;
(c)     go gcuimsítear an fhaisnéis a éilítear a
áireamh sa deimhniú zóiteicniúil sa doiciméad sainaitheantais arna eisiúint ag
an gcumann póir i gcomhréir le reachtaíocht an Aontais ar sláinte ainmhithe maidir
le sainaithint equidae.
2.           De mhaolú ar Airteagal 33(2)(b), má tá torthaí na meastóireachta
géinití ar fáil go poiblí ar an idirlíon, féadfaidh na cumainn phóir nó oibríochtaí
pórúcháin tagairt a dhéanamh sa deimhniú zóiteicniúil don láithreán gréasáin
inar féidir rochtain a fháil ar na torthaí sin.
CAIBIDIL VI
Rialacha zóiteicniúla agus gineolaíocha maidir le trádáil ainmhithe pórúcháin
folaíochta de speicis eile
Airteagal 35
Cumhachtaí tarmligthe agus
cumhachtaí cur chun feidhme i ndáil leis na rialacha zóiteicniúla agus
gineolaíocha maidir le trádáil ainmhithe pórúcháin folaíochta dá dtagraítear in
Airteagal 2(i)(iii) agus a dtáirgí geirmeacha
1.           Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 71 i ndáil
leis na rialacha zóiteicniúla agus gineolaíocha maidir le trádáil ainmhithe
pórúcháin folaíochta dá dtagraítear in Airteagal 2(i)(iii) agus a dtáirgí
geirmeacha I gcás ina bhfuil a leithéid riachtanach d’fheidhmiú an mhargaidh
inmheánaigh nó do chosaint acmhainní géiniteacha luachmhara, maidir le:
(a)     aitheantas a thabhairt do chumainn phóir;

(b)     clár phóraithe a fhormheas;
(c)     na coinníollacha maidir le hiontráil na n‑ainmhithe
pórúcháin folaíochta sin i bpórleabhair;
(d)     glacadh ag cumainn phóir leis na
hainmhithe pórúcháin folaíochta sin chun críche pórúcháin, inseamhnaithe shaorga
agus chun a dtáirgí geirmeacha a bhailiú agus a úsáid;
(e)     na modhanna tástála feidhmíochta agus meastóireachta
géinití do na hainmhithe pórúcháin folaíochta sin;
(f)     an fhaisnéis is gá a bheith sna deimhnithe
zóiteicniúla nach mór a bheith ag gabháil le hainmhithe pórúcháin folaíochta den
sórt sin.
2.           Sa mhéid go bhfuil na gníomhartha
tarmligthe dá dtagraítear i mír 1 glactha ag an gCoimisiún, déanfaidh sé,
trí bhíthin gníomhartha cur chun feidhme, samhail‑deimhnithe zóiteicniúla
dá dtagraítear i mír 1(f) den Airteagal seo a tharraingt suas d’ainmhithe
pórúcháin folaíochta dá dtagraítear in Airteagal 2(i)(iii) agus a gcuid
seamhain, úicítí agus suthanna.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
CAIBIDIL VII
Allmhairí ó thríú tíortha
Airteagal 36
Comhlachtaí pórúcháin
1.           Ar iarratas ón bpóraitheoir, déanfaidh
cumainn phóir nó oibríochtaí pórúcháin aon ainmhithe pórúcháin arna n‑allmhairiú
isteach san Aontas agus aon sliocht a thug a dtáirgí geirmeacha arna n‑allmhairiú
isteach san Aontas a iontráil nó a chlárú ina bpórleabhair nó ina rollaí póir ar
choinníoll go bhfuil na hainmhithe pórúcháin nó deontóirí na dtáirgí geirmeacha
iontráilte i bpórleabhar nó cláraithe i rolla póir comhlachta pórúcháin i dtríú
tír ar comhlacht é:
(a)     a chomhlíonann na critéir maidir le
comhlachtaí pórúcháin a liostú dá dtagraítear in Airteagal 37;
(b)     atá i liosta de chomhlachtaí pórúcháin ar
tugadh fógra ina leith don Choimisiún ag tríú tír tionscnaimh na n‑ainmhithe
pórúcháin nó a dtáirgí geirmeacha.
2.           Déanfaidh an Coimisiún liostaí de
chomhlachtaí pórúcháin i dtríú tíortha dá dtagraítear i mír 1(b) a
choinneáil, a thabhairt cothrom le dáta agus a fhoilsiú.
Airteagal 37
Critéir maidir le comhlachtaí
pórúcháin a liostú 
1.           Ní cuirfidh an Coimisiún sa liosta
dá bhforáiltear in Airteagal 36(2) ach comhlachtaí pórúcháin a bhfuil
doiciméadacht faighte ag an gCoimisiún ina leith ó sheirbhís oifigiúil de chuid
an tríú tír a léiríonn go gcomhlíonann na comhlachtaí pórúcháin is mian leis an
tríú tír a bheith liostaithe na ceanglais seo a leanas:
(a)     cuireann siad cláir phóraithe i gcrích atá
coibhéiseach le cláir phóraithe atá á gcur i gcrích ar an bpór nó ar an gcrosphór
céanna ag cumainn phóir nó oibríochtaí pórúcháin ó thaobh na rudaí seo a leanas:
(i)      na rialacha is infheidhme maidir le hiontráil
ainmhithe pórúcháin agus a dtáirgí geirmeacha i bpórleabhair nó maidir lena
gclárú i rollaí póir;
(ii)     na rialacha is infheidhme maidir le glacadh
le hainmhithe pórúcháin chun críocha pórúcháin;
(iii)    na rialacha is infheidhme maidir le húsáid
táirgí geirmeacha ainmhithe pórúcháin le haghaidh tástála agus pórúcháin;
(iv)    na modhanna a úsáidtear chun tástáil
feidhmíochta agus meastóireacht ghéiniteach a dhéanamh;
(b)     tá siad á maoirsiú agus á rialú ag
seirbhís oifigiúil sa tríú tír a bhfuil na cumhachtaí is gá aici chun rialacha atá
coibhéiseach leis na rialacha dá bhforáiltear sa Rialachán seo a fhorfheidhmiú
maidir leis na nithe seo a leanas:
(i)      aitheantas a thabhairt do chumainn phóir
agus oibríochtaí pórúcháin;
(ii)     a gcláir phóraithe a fhormheas;
(iii)    iontráil ainmhithe pórúcháin folaíochta
i bpórleabhair agus muca pórúcháin hibrideacha a chlárú i rollaí póir;
(iv)    a modhanna tástála feidhmíochta agus meastóireachta
géinití.
2.           Ní chuirfidh an Coimisiún sa liosta
dá bhforáiltear in Airteagal 36(2) ach comhlachtaí pórúcháin tríú tíortha a
bhfuil doiciméadacht faighte ag an gCoimisiún ina leith ón tseirbhís oifigiúil de
chuid an tríú tír dá dtagraítear i mír 1 ina léirítear go bhfuil rialacha
nós imeachta ag na comhlachtaí pórúcháin sin ar mian leis an tríú tír a bheith
liostaithe chun na nithe seo a leanas a áirithiú:
(a)     go bhfuil ainmhithe pórúcháin folaíochta
atá iontráilte i bpórleabhair ag cumainn phóir iontráilte nó incháilithe chun
iontrála gan idirdhealúsna pórleabhair don phór céanna arna mbunú ag
comhlachtaí pórúcháin sa tríú tír sin; 
(b)     go bhfuil muca pórúcháin hibrideacha
cláraithe i rolla póir ag oibríochtaí pórúcháin cláraithe nó incháilithe chun
cláraithe gan idirdhealú i rollaí póir an chrosphóir chéanna arna bhunú ag comhlachtaí
pórúcháin sa tríú tír sin.
Airteagal 38
Comhaontuithe coibhéise
1.           Féadfaidh an Coimisiún, trí bhíthin gníomhartha
cur chun feidhme, a aithint go bhfuil bearta cur chun feidhme atá á gcur i
bhfeidhm i dtríú tír cóibhéiseach leo sin a cheanglaítear le reachtaíocht
zóiteicniúil, i ndáil leis na nithe seo a leanas: 
(a)     aithint agus maoirseacht comhlachtaí póir
agus oibríochtaí pórúcháin dá bhforáiltear in Airteagal 4 nó a leagtar
amach sa ghníomh tarmligthe arna ghlacadh de bhun Airteagal 35(1);
(b)     formheas clár póraithe cumann póir agus
oibríochtaí pórúcháin dá bhforáiltear in Airteagal 8(1) nó a leagtar amach
sa ghníomh tarmligthe arna ghlacadh de bhun Airteagal 35(1);
(c)     iontráil ainmhithe pórúcháin i bpórleabhair
agus i rollaí póir dá bhforáiltear in Airteagal 19 agus Airteagal 24
nó a leagtar amach sa ghníomh tarmligthe arna ghlacadh de bhun Airteagal 35(1);
(d)     glacadh le hainmhithe pórúcháin le
haghaidh pórúcháin dá dtagraítear in Airteagal 21 agus Airteagal 25
nó a leagtar amach sa ghníomh tarmligthe de bhun Airteagal 35(1);
(e)     úsáid táirgí geirmeacha le haghaidh
pórúcháin dá bhforáiltear in Airteagal 23(1) nó a leagtar amach sa ghníomh
tarmligthe de bhun Airteagal 35(1);
(f)     úsáid seamhain le haghaidh tástála dá
bhforáiltear in Airteagal 23(2) nó a leagtar amach sa ghníomh tarmligthe
de bhun Airteagal 35(1);
(g)     an tástáil feidhmíochta agus meastóireacht
ghéiniteach dá bhforáiltear in Airteagal 27 nó a leagtar amach sa ghníomh
tarmligthe arna ghlacadh de bhun Airteagal 35(1).
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
2.           Glacfar
leis na gníomhartha cur chun feidhme dá dtagraítear i mír 1 ar bhonn na
nithe seo a leanas:
(a)     scrúdú
críochnúil ar an bhfaisnéis agus na sonraí arna soláthar ag an tríú tír i
gceist de bhun Airteagal 37(1);
(b)     nuair is iomchuí, toradh sásúil rialaithe
arna dhéanamh i gcomhréir le hAirteagal 67.
3.           Féadfar a leagan amach sna
gníomhartha cur chun feidhme dá dtagraítear i mír 1 na rialacha
mionsonraithe maidir le rialú teacht isteach san Aontas ainmhithe pórúcháin
agus a dtáirgí geirmeacha ón tríú tír i gceist, agus féadfar na nithe seo a
leanas a bheith i gceist:
(a)     cineál agus inneachar na ndeimhnithe nó
na ndoiciméad zóiteicniúla i gcomhréir leis na ceanglais leagtha amach in Iarscríbhinn V
nach mór a bheith ag gabháil leis na hainmhithe pórúcháin nó a dtáirgí
geirmeacha;
(b)     ceanglais shainiúla is infheidhme maidir
le teacht isteach san Aontas na n‑ainmhithe pórúcháin nó a dtáirgí
geirmeacha agus na rialuithe oifigiúla atá le déanamh ar theacht isteach san
Aontas;
(c)     nuair is gá, nósanna imeachta maidir le
tarraingt suas agus leasú liostaí de chomhlachtaí pórúcháin sa tríú tír i
gceist óna bhfuil iontráil ainmhithe pórúcháin agus a dtáirgí geirmeacha
isteach san Aontas ceadaithe.
4.           Déanfaidh an Coimisiún, trí bhíthin gníomhartha cur chun feidhme na
gníomhartha cur chun feidhme dá dtagraítear i mír 1 a aisghairm gan mhoill i gcás nach bhfuil aon cheann de na coinníollacha
maidir le coibhéis ráthaíochtaí a aithint a bunaíodh tráth a nglactha á
chomhlíonadh a thuilleadh.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 39
Coinníollacha zóiteicniúla maidir
le hallmhairí ainmhithe pórúcháin agus a dtáirgí geirmeacha
isteach san Aontas
1.           Féadfaidh póraitheoirí ainmhithe
pórúcháin agus a dtáirgí geirmeacha a allmhairiú isteach san aontas má tá siad
iontráilte i bpórleabhar nó cláraithe i rolla póir comhlachta pórúcháin atá sa
liosta arna bhunú i gcomhréir le hAirteagal 36(2), nó i gcomhréir le
hAirteagal 7 i gcás ina bhfuil coibhéis suite i gcomhréir le
hAirteagal 38(1), agus a bhfuil deimhniú zóiteicniúil dá bhforáiltear in Airteagal 40
ina dteannta agus a bhfuil na coinníollacha breise seo a leanas á gcomhlíonadh
acu:
(a)     tá fianaise i dteannta na n‑ainmhithe
pórúcháin go bhfuil siad le hiontráil i bpórleabhar cumainn phóir nó le clárú i
rolla póir oibríochta pórúcháin;
(b)     maidir leis an seamhan:
(i)      tógadh é ó ainmhithe pórúcháin a bhí
faoi réir tástála feidhmíochta agus meastóireachta géinití i gcomhréir le hIarscríbhinn III
i gcás inar gá tástáil agus meastóireacht den sórt sin a dhéanamh de réir Airteagal 27(1);
nó
(ii)     na cainníochtaí de a allmhairítear, is cainníochtaí
iad a theastaíonn chun an tástáil feidhmíochta agus an mheastóireacht
ghéiniteach dá bhforáiltear in Airteagal 23(2) a dhéanamh;
(c)     tógadh nó táirgeadh na húicítí agus
suthanna ó ainmhithe pórúcháin a bhí faoi réir tástála feidhmíochta agus meastóireachta
géinití i gcomhréir le hIarscríbhinn III i gcás inar gá tástáil agus meastóireacht
den sórt sin a dhéanamh de réir Airteagal 27(1).
2.           Tabharfar
de chumhacht don Choimisiún gníomhartha cur chun feidhme a ghlacadh i gcomhréir
le hAirteagal 71 maidir leis na rialacha zóiteicniúla agus gineolaíocha
d’allmhairí ainmhithe pórúcháin agus a dtáirgí geirmeacha isteach san Aontas
chun staid shainiúil zóiteicniúil tríú tír tionscnaimh ainmhí pórúcháin a chur
san áireamh.
Airteagal 40
Eisiúint, inneachar agus formáid
na ndeimhnithe zóiteicniúla d'allmhairí ainmhithe pórúcháin agus a dtáirgí
geirmeacha isteach san Aontas
1.           Chun ainmhithe pórúcháin agus a
dtáirgí geirmeacha a iontráil i bpórleabhair nó a chlárú i rollaí póir, beidh na
deimhnithe zóiteicniúla dá dtagraítear in Airteagal 39(1) i gcomhréir leis
an méid seo a leanas:
(a)     beidh siad eisithe ag an gcomhlacht
pórúcháin atá liostaithe i gcomhréir le hAirteagal 36(2);
(b)     áireofar iontu an fhaisnéis atá leagtha
amach in Iarscríbhinn V;
(c)     tarraingeofar suas iad i gcomhréir leis
an samhail‑deimhniú zóiteicniúil dá foráiltear i ngníomh cur chun feidhme
arna ghlacadh de bhun mír 2.
2.           Déanfaidh
an Coimisiún, trí bhíthin gníomhartha cur chun feidhme, samhail‑deimhnithe
zóiteicniúla a tharraingt suas d'allmhairí ainmhithe pórúcháin agus a gcuid
seamhain, úicítí agus suthanna isteach san Aontas.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 41
Maoluithe ar eisiúint, inneachar
agus formáid deimhnithe zóiteicniúla d'allmhairí ainmhithe pórúcháin agus a dtáirgí
geirmeacha isteach san Aontas
1.           De mhaolú ar Airteagal 40(1)(a),
féadfar a bheith ag gabháil le táirgí geirmeacha deimhniú zóiteicniúil arna
eisiúint thar ceann an chomhlachta pórúcháin dá dtagraítear in Airteagal 40(1)(a)
ag ionaid bailithe seamhain nó ag ionaid bailithe suthanna nó foirne táirgthe
suthanna a formheasadh chun na táirgí geirmeacha sin a allmhairiú isteach san
Aontas i gcomhréir le reachtaíocht an Aontais ar shláinte ainmhithe.
2.           De mhaolú
ar Airteagal 40(1)(b), d’fhéadfadh an fhaisnéis is gá a áireamh sa deimhniú
zóiteicniúil a bheith 
(a)     le fáil
i ndoiciméid eile atá ag gabháil leis an ainmhí pórúcháin nó a tháirgí
geirmeacha ar an gcoinníoll gur dheimhnigh an comhlacht pórúcháin a bhfuil an pórleabhar
nó an rolla póir á choinneáil aige inneachar na ndoiciméad i gcomhréir le
pointe 2 de Chuid 1 d’Iarscríbhinn V;
(b)     i dtagairt don láithreán gréasáin ar a
bhfuil rochtain ar na torthaí, ar an gcoinníoll go bhfuil torthaí na
meastóireachta géinití ar fáil don phobal ar an idirlíon.
Airteagal 42
Seiceálacha zóiteicniúla ar ainmhithe
pórúcháin agus táirgí geirmeacha dá gcuid
arna n‑allmhairiú isteach san Aontas
1.           Déanfaidh Ballstáit seiceálacha
zóiteicniúla ar choinsíneachtaí ainmhithe pórúcháin agus a dtáirgí geirmeacha arna
n‑allmhairiú isteach san Aontas ó thríú tíortha ag an bpost rialuithe
teorann ina ndéantar na seiceálacha doiciméadacha, céannachta agus fisiceacha i
gcomhréir le hAirteagal 42 de Rialachán (AE) Uimh. […] [COM/2013/0265
final - 2013/0140 (COD)].
2.           Chun críche mhír 1, cuirfidh
allmhaireoirí ainmhithe pórúcháin agus a dtáirgí geirmeacha an deimhniú
zóiteicniúil faoi bhráid an oifigigh atá i mbun na seiceálacha doiciméadacha,
céannachta agus fisiceacha dá dtagraítear i mír 1, nach mór a bheith ag
gabháil leis an gcoinsíneacht i gcomhréir le hAirteagal 39(1).
Airteagal 43
Coinníollacha maidir le
hiontráil ainmhithe pórúcháin folaíochta arna n‑allmhairiú isteach san
Aontas i bpórleabhair
1.           Sa phríomhchuid dá bpórleabhair
cuirfidh cumainn phóir isteach sonraí i leith ainmhithe pórúcháin folaíochta:
(a)     a allmhairíodh isteach san Aontas i
gcomhréir le hAirteagal 39(1)(a);
(b)     a rugadh i mBallstát mar thoradh ar
atáirgeadh cuidithe ag baint úsáide as
(i)      seamhan, arna allmhairiú i gcomhréir le
hAirteagal 39(1)(b);
(ii)     úicítí, nó suthanna, arna n‑allmhairiú
i gcomhréir le hAirteagal 39(1)(c).
2.           Féadfaidh cumainn phóir ainmhithe
pórúcháin folaíochta arna n‑allmhairiú isteach san Aontas agus a
chomhlíonann na caighdeáin atá leagtha amach don phór sa chlár póraithe arna
fhormheas i gcomhréir le hAirteagal 8(1) nó Airteagal 9, féadfaidh
siad iad a iontráil sa phríomhchuid dá bpórleabhar más rud é:
(a)     go gcomhlíonann an comhlacht pórúcháin na
critéir do liostú comhlachtaí pórúcháin dá bhforáiltear in Airteagal 37;
(b)     go bhfuil foráil déanta sa chlár póraithe
formheasta maidir le hiontráil ainmhithe pórúcháin folaíochta den sórt sin sa
phríomhchuid den phórleabhar;
(c)     go bhfuil deimhniú zóiteicniúil ag
gabháil leis na hainmhithe pórúcháin folaíochta:
(i)      a eisíodh ag an gcomhlacht pórúchain dá
dtagraítear i bpointe (a); 
(ii)     a bhfuil an fhaisnéis leagtha amach in Iarscríbhinn V
san áireamh ann.
Airteagal 44
Coinníollacha maidir le muca
pórúcháin hibrideacha arna n‑allmhairiú isteach san Aontas a chlárú i rollaí
póir
1.           Cláróidh oibríochtaí pórúcháin ina rollaí
póir muca pórúcháin hibrideacha:
(a)     a allmhairíodh isteach san Aontas i
gcomhréir le hAirteagal 39(1)(a);
(b)     a rugadh i mBallstát mar thoradh ar
atáirgeadh cuidithe ag baint úsáide as 
(i)      seamhan, arna allmhairiú i gcomhréir le
hAirteagal 39(1)(b);
(ii)     úicítí, nó suthanna, arna n‑allmhairiú
i gcomhréir le hAirteagal 39(1)(c).
2.           Féadfaidh oibríochtaí pórúcháin muca
pórúcháin hibrideacha arna n‑allmhairiú isteach san Aontas agus a
chomhlíonann na caighdeáin atá leagtha amach don chrosphór sin sa chlár
póraithe arna fhormheas i gcomhréir le hAirteagal 8(1) nó Airteagal 9,
féadfaidh siad iad a chlárú ina rolla póir más rud é:
(a)     go gcomhlíonann an comhlacht pórúcháin arna
bhunú sa tríú tír ceanglais Airteagal 37;
(b)     go bhfuil foráil déanta sa chlár póraithe
formheasta maidir le clárú muc pórúcháin hibrideach den sórt sin sa rolla póir.
CAIBIDIL VIII
Coinníollacha zóiteicniúla agus gineolaíocha maidir le hallmhairí ainmhithe
pórúcháin folaíochta de speicis eile isteach san Aontas
Airteagal 45
Cumhachtaí tarmligthe agus cur
chun feidhme i ndáil leis na rialacha zóiteicniúla agus gineolaíocha maidir le hallmhairí
ainmhithe pórúcháin folaíochta dá dtagraítear in Airteagal 2(i)(iii) agus
a dtáirgí geirmeacha isteach san Aontas
1.           Tabharfar de chumhacht don Choimisiún
gníomhartha tarmligthe a ghlacadh i gcomhréir le Airteagal 71 i ndáil le
rialacha sonracha maidir le hallmhairí ainmhithe pórúcháin folaíochta dá
dtagraítear in Airteagal 2(i)(iii) agus a dtáirgí geirmeacha isteach san
Aontas i gcás ina bhfuil sin riachtanach d’fheidhmiú an mhargaidh inmheánaigh
nó do chosaint acmhainní géiniteacha luachmhara, maidir le:
(a)     liostú comhlachtaí pórúcháin;
(b)     na coinníollacha d’iontráil na n‑ainmhithe
folaíochta sin i bpórleabhair arna mbunú ag cumainn phóir;
(c)     glacadh ag cumainn phóir leis na hainmhithe
pórúcháin folaíochta sin chun pórú agus inseamhnú saorga a dhéanamh agus chun a
dtáirgí geirmeacha a bhailiú agus a úsáid;
(d)     na modhanna chun tástáil feidhmíochta
agus meastóireacht ghéiniteach a dhéanamh ar na hainmhithe folaíochta sin;
(e)     an phríomhfhaisnéis atá le bheith sa deimhniú
zóiteicniúil nach mór a bheith ag gabháil leis na hainmhithe pórúcháin
folaíochta sin agus lena dtáirgí geirmeacha.
2.           Sa mhéid go bhfuil na gníomhartha
tarmligthe dá dtagraítear i mír 1 glactha ag an gCoimisiún, déanfaidh sé,
trí bhíthin gníomhartha cur chun feidhme, samhail‑deimhnithe zóiteicniúla
dá dtagraítear i mír 1(f) a tharraingt suas d’ainmhithe pórúcháin
folaíochta dá dtagraítear in Airteagal 2(i)(iii) agus a gcuid seamhain,
úicítí agus suthanna.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
CAIBIDIL IX
Rialuithe oifigiúla agus gníomhaíochtaí oifigiúla eile, cúnamh riaracháin,
comhar agus forfheidhmiú ag Ballstáit
Airteagal 46
Rialacha ginearálta maidir le
rialuithe oifigiúla
1.           Déanfaidh an t‑údarás inniúil
rialuithe oifigiúla go rialta ar chumainn phóir agus oibríochtaí pórúcháin, ar
bhonn riosca agus a mhinice is iomchuí, agus aird á tabhairt ar an méid seo a
leanas:
(a)     cásanna aitheanta de neamhchomhlíonadh a
bhaineann le:
(i)      ainmhithe pórúcháin agus a dtáirgí
geirmeacha;
(ii)     na gníomhaíochtaí atá faoi rialú ag
cumainn phóir agus oibríochtaí pórúcháin;
(iii)    suíomh gníomhaíochtaí nó oibríochtaí
póraitheoirí, cumann póir agus oibríochtaí pórúcháin;
(b)     seantaifid cumann póir agus oibríochtaí
pórúcháin maidir le torthaí na rialuithe oifigiúla rinneadh orthu agus comhlíonadh
na rialacha zóiteicniúla agus gineolaíocha dá bhforáiltear sa Rialachán seo;
(c)     iontaofacht agus torthaí féinrialuithe a
rinne na cumainn phóir agus oibríochtaí pórúcháin, nó a rinne tríú páirtithe ar
iarraidh uathu, lena áirithiú go raibh na rialacha zóiteicniúla agus
gineolaíocha dá bhforáiltear sa Rialachán seo á gcomhlíonadh;
(d)     aon fhaisnéis a d’fhéadfadh
neamhchomhlíonadh a léiriú.
2.           Déanfaidh an t‑údarás inniúil rialuithe
oifigiúla go rialta agus a mhinice is iomchuí chun sáruithe intinniúla
féideartha ar na rialacha zóiteicniúla agus gineolaíocha dá bhforáiltear sa
Rialachán seo a aithint, agus aird á tabhairt ar aon fhaisnéis a bhaineann le
sáruithe intinniúla féideartha den sórt sin arna roinnt trí mheicníochtaí an
chúnaimh riaracháin dá bhforáiltear in Airteagal 53 agus aon fhaisnéis
eile ar fianaise atá ann ar sháruithe den sórt sin a bheith i gceist, mar aon
leis na critéir dá dtagraítear i mír 1.
3.           Aon rialuithe oifigiúla a ndéantar roimh
ainmhithe pórúcháin áirithe agus a dtáirgí geirmeacha a thrádáil i bhfianaise
eisiúint na ndeimhnithe oifigiúla nó na bhfianuithe oifigiúla a cheanglaítear
leis na rialacha zóiteicniúla agus gineolaíocha dá bhforáiltear sa Rialachán
mar choinníoll chun ainmhithe pórúcháin nó a dtáirgí geirmeacha a thrádáil,
déanfar iad i gcomhréir leo seo:
(a)     na rialacha zóiteicniúla agus
gineolaíocha dá bhforáiltear sa Rialachán seo;
(b)     na gníomhartha tarmligthe arna nglacadh
ag an gCoimisiún i gcomhréir le hAirteagal 35 agus Airteagal 45.
4.           Déanfar rialuithe oifigiúla eile i
ndiaidh réamhfhógra a thabhairt don phóraitheoir, cumann póir nó oibríocht
phórúcháin ach amháin má tá cúiseanna troma ann na rialuithe a dhéanamh gan
fógra roimh ré.
5.           Déanfar rialuithe oifigiúla a mhéid
agus is féidir ar shlí a laghdaíonn an t‑ualach ar an bpóraitheoir,
cumann póir nó oibríocht phórúcháin.
6.           Déanfaidh an t‑údarás inniúil
na rialuithe oifigiúla leis an gcúram céanna is cuma an bhfuil nó nach bhfuil
na hainmhithe pórúcháin nó a dtáirgí geirmeacha:
(a)     ar fáil ar mhargadh an Aontais, cibé acu an
de thionscnamh an Bhallstáit ina ndéantar na rialuithe oifigiúla nó de
thionscnamh Ballstáit eile iad; nó
(b)     ag teacht isteach san Aontas ó thríú
tíortha.
Airteagal 47
Trédhearcacht na rialuithe
oifigiúla
1.           Déanfaidh an t‑údarás inniúil
rialuithe oifigiúla ar bhealach a léiríonn ardleibhéal trédhearcachta agus a
chuireann faisnéis ábhartha a bhaineann le heagrú agus le feidhmiú rialuithe
oifigiúla ar fáil don phobal.
Cinnteoidh sé foilsiú rialta agus tráthúil
faisnéise maidir leis na rialuithe oifigiúla a dhéanann sé agus áireofar san
fhaisnéis sin an méid seo a leanas, ar a laghad:
(a)     cineál, líon agus toradh na rialuithe
oifigiúla arna ndéanamh aige;
(b)     cineál agus líon na gcásanna
neamhchomhlíonta arna dtabhairt faoi deara;
(c)     na cásanna ina ndearna sé bearta i
gcomhréir le hAirteagal 61;
(d)     na cásanna ina ndearna sé na pionóis dá
bhforáiltear in Airteagal 62 a fhorchur.
2.           Déanfaidh an Coimisiún, trí bhíthin
gníomhartha cur chun feidhme, an fhormáid inar cheart an fhaisnéis dá
bhforáiltear i mír 1 le foilsiú a leagan síos agus a thabhairt cothrom le
dáta de réir mar is gá.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
3.           Féadfaidh an t‑údarás inniúil
faisnéis maidir le rátáil cumann póir aonair agus oibríochtaí pórúcháin, agus í
bunaithe ar mheasúnú ar a mhéid a chomhlíonann siad na critéir rátála agus ar
thorthaí na rialuithe oifigiúla, a fhoilsiú nó a chur ar fáil don phobal ar
shlí eile, ar choinníoll go bhfuil na coinníollacha seo a leanas á
gcomhlíonadh:
(a)     tá na critéir rátála oibiachtúil,
trédhearcach agus ar fáil don phobal;
(b)     tá socruithe iomchuí i bhfeidhm chun
comhsheasmhacht agus trédhearcacht an phróisis rátála a chinntiú.
Airteagal 48
Rialú doiciméadaithe agus nósanna
imeachta fíorúcháin rialaithe
1.           Déanfaidh an t‑údarás inniúil
rialuithe oifigiúla i gcomhréir le nósanna imeachta doiciméadaithe, ina dtabharfar
treoracha mionsonraithe don fhoireann a bheidh i mbun na rialuithe
oifigiúla sin.
2.           Beidh nósanna imeachta inmheánacha
ag an údarás inniúil chun comhsheasmhacht agus éifeachtacht rialuithe oifigiúla
agus gníomhaíochtaí eile a dhéanann sé a fhíorú.
3.           Tabharfaidh an t‑údarás
inniúil faoin méid seo a leanas:
(a)     gníomhaíochtaí ceartaitheacha a dhéanamh
i ngach cás ina n‑aithníonn na nósanna imeachta inmheánacha dá
bhforáiltear i mír 2 easnaimh i gcomhsheasmhacht agus in éifeachtacht
rialuithe oifigiúla agus gníomhaíochtaí oifigiúla eile;
(b)     na nósanna imeachta doiciméadaithe dá
bhforáiltear i mír 1 a thabhairt cothrom le dáta de réir mar is iomchuí.
Airteagal 49
Tuarascálacha ar rialuithe
oifigiúla
1.           Tarraingeoidh an t‑údarás
inniúil suas tuarascálacha ar na rialuithe oifigiúla uile a dhéanann sé agus
áireofar an méid seo a leanas iontu:
(a)     tuairisc ar chuspóir na rialuithe
oifigiúla;
(b)     na modhanna rialaithe a úsáideadh;
(c)     torthaí na rialuithe oifigiúla;
(d)     nuair is iomchuí, aon ghníomhaíocht a
iarrann an t‑údarás inniúil ar an bpóraitheoir, cumainn phóir agus
oibríochtaí pórúcháin a dhéanamh mar thoradh ar na rialuithe oifigiúla.
2.           Soláthróidh an t‑údarás
inniúil cóip den tuarascáil dá bhforáiltear i mír 1 don phóraitheoir,
cumann póir nó oibríocht phórúcháin a bhí faoi réir rialaithe oifigiúil.
Airteagal 50
Modhanna agus teicnící chun
rialuithe oifigiúla a dhéanamh
1.           Déanfaidh an t‑údarás inniúil
rialuithe oifigiúla a fheidhmiú trí úsáid a bhaint as modhanna agus teicnící lena
n‑áirítear, nuair is iomchuí, fíorú, cigireachtaí agus iniúchtaí.
2.           Déanfaidh an t‑údarás inniúil
rialuithe oifigiúla ar phóraitheoirí, cumainn phóir agus oibríochtaí pórúcháin lena
n‑áirítear na nithe seo a leanas, nuair is iomchuí:
(a)     scrúdú ar na córais rialaithe atá
bunaithe ag cumainn phóir agus ag oibríochtaí pórúcháin agus ar na torthaí atá
bainte amach ag na córais rialaithe sin;
(b)     cigireacht ar:
(i)      áitreabh, oifigí agus trealamh
póraitheoirí, cumann póir agus oibríochtaí pórúcháin;
(ii)     ainmhithe pórúcháin agus táirgí
geirmeacha na bpóraitheoirí;
(iii)    lipéadú, láithreoireacht agus fógraíocht
póraitheoirí, cumann póir agus oibríochtaí pórúcháin;
(c)     scrúdú ar dhoiciméid agus taifid eile a
d’fheadfadh a bheith ábhartha don mheasúnú ar chomhlíonadh na rialacha
zóiteicniúla agus gineolaíocha dá bhforáiltear sa Rialachán seo;
(d)     agallaimh le baill agus foireann na
gcumann póir agus oibríochtaí pórúcháin;
(e)     aon ghníomhaíocht eile a theastaíonn chun
cás neamhchomhlíonta a aithint.
Airteagal 51
Oibleagáidí póraitheoirí, cumann
póir agus oibríochtaí pórúcháin
1.           Tabharfaidh póraitheoirí, cumainn
phóir agus oibríochtaí pórúcháin an rochtain is gá d'oifigigh an údaráis
inniúil ar na nithe seo a leanas, i gcás inar gá sin d’fheidhmiú rialuithe
oifigiúla nó gníomhaíochtaí oifigiúla eile:
(a)     áitreabh, oifigí agus trealamh;
(b)     córais bhainistíochta faisnéise
ríomhairithe;
(c)     ainmhithe pórúcháin agus a dtáirgí
geirmeacha;
(d)     doiciméid agus aon fhaisnéis ábhartha
eile.
2.           Le linn rialuithe oifigiúla agus
gníomhaíochtaí oifigiúla eile, cabhróidh póraitheoirí, cumainn phóir agus
oibríochtaí pórúcháin le hoifigigh an údaráis inniúil lena dtascanna a chur i
gcrích.
3.           Féadfaidh an Coimisiún, trí bhíthin gníomhartha
cur chun feidhme, rialacha a leagan amach lena mbunaítear:
(a)     socruithe chun rochtain a thabhairt
d’oifigigh an údaráis inniúil ar na córais bhainistíochta faisnéise
ríomhairithe dá dtagraítear i mír 1(b);
(b)     rialacha aonfhoirmeacha maidir leis an
gcúnamh, dá bhforáiltear i mír 2, a thabharfaidh póraitheoirí, cumainn
phóir agus oibríochtaí pórúcháin don údarás inniúil.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
Airteagal 52
Tarmligean cumhachtaí a
bhaineann le rialacha sainiúla maidir le rialuithe oifigiúla agus gníomhaíocht
nach mór d'údarás inniúil a dhéanamh i ndáil le hainmhithe pórúcháin agus a
dtáirgí geirmeacha
1.           Tabharfar de chumhacht don
Choimisiún gníomhartha tarmligthe a ghlacadh i gcomhréir le hAirteagal 71
i ndáil le rialacha:
(a)     maidir le rialuithe oifigiúla a dhéanamh ar
ainmhithe pórúcháin agus a dtáirgí geirmeacha chun comhlíonadh na rialacha
zóiteicniúla agus gineolaíocha dá dtagraítear sa Rialachán seo a fhíorú;
(b)     maidir leis an ngníomhaíocht atá le déanamh
ag an údarás inniúil i bhfianaise na dtorthaí arna bhfáil tar éis rialuithe
oifigiúla a dhéanamh.
2.           Sonróidh na gníomhartha tarmligthe
dá dtagraítear i mír 1:
(a)     freagrachtaí agus tascanna sainiúla an
údaráis inniúil, i dteannta na bhfreagrachtaí agus na dtascanna dá bhforáiltear
in Airteagail 46 go 50;
(b)     maidir le cásanna sainiúla
neamhchomhlíonta, na cásanna ina ndéanfaidh an t‑údarás inniúil ceann
amháin nó níos mó de na bearta dá bhforáiltear i ngníomhartha cur chun feidhme
arna nglacadh de bhun Airteagal 66(1) nó ina ndéanfaidh sé bearta breise
anuas ar a bhforáiltear san Airteagal sin.
Airteagal 53
Rialacha ginearálta maidir le
cúnamh agus comhar riaracháin
1.           Soláthróidh na húdaráis inniúla sna
Ballstáit cúnamh riaracháin dá chéile chun úsáid cheart na rialacha
zóiteicniúla agus gineolaíocha dá bhforáiltear sa Rialachán seo a áirithiú i
gcásanna neamhchomhlíonta lena mbaineann a mbunús, leathnú agus éifeachtaí le
níos mó ná Ballstát amháin.
2.           Áireofar sa chúnamh riaracháin dá
bhforáiltear i mír 1, nuair is iomchuí, rannpháirtíocht údaráis inniúil
Ballstáit i rialuithe oifigiúla ar an láthair arna ndéanamh ag údarás inniúil
Ballstát eile.
3.           Beidh feidhm ag forálacha an Airteagail seo
gan dochar do rialacha náisiúnta:
(a)     is infheidhme maidir le scaoileadh
doiciméad atá ina ndíol imeachtaí breithiúnacha, nó atá bainteach leo;
(b)     atá dírithe ar leasanna tráchtála daoine
nádúrtha nó dlítheanacha a chosaint.
4.           Ba cheart gach cumarsáid idir
údaráis inniúla i gcomhréir le hAirteagail 54, 55 agus 56 a dhéanamh i
scríbhinn.
Airteagal 54
Cúnamh ar é a iarraidh
1.           I gcás ina measann an t‑údarás
inniúil ("an t‑údarás inniúil iarrthach") gá a bheith le
faisnéis ó údarás inniúil i mBallstát eile ("an t‑údarás inniúil
iarrtha") chun rialuithe oifigiúla a dhéanamh nó chun bearta leantacha
éifeachtacha a dhéanamh, cuirfidh sé iarratas réasúnaithe chuig an údarás
inniúil sin.
Déanfaidh an t‑údarás inniúil iarrtha na
nithe seo a leanas gan moill mhíchuí:
(a)     a admháil go bhfuil an t‑iarratas
réasúnaithe faighte aige agus an méid ama is gá chun an fhaisnéis iarrtha a
chur ar fáil a léiriú;
(b)     rialuithe oifigiúla nó imscrúduithe a
dhéanamh atá riachtanach chun na nithe seo a leanas a chur i gcrích 
(i)      an fhaisnéis is gá agus doiciméid
bhunaidh nó cóipeanna deimhnithe den fhaisnéis sin a sholáthar don údarás
inniúil iarrthach;
(ii)     comhlíonadh na rialacha zóiteicniúla
agus gineolaíocha dá bhforáiltear sa Rialachán seo a fhíorú, ar an láthair más
gá, laistigh dá dhlínse.
2.           Féadfaidh na húdaráis inniúla
iarrthacha agus na húdaráis inniúla iarrtha comhaontú go mbeidh oifigigh arna n‑ainmniú
ag an údarás inniúil iarrthach i láthair i rith na rialuithe oifigiúla dá
dtagraítear i bpointe (b)(i) den dara fomhír de mhír 1.
I gcásanna den sórt sin, maidir le hoifigigh an údaráis
inniúil iarrthaigh:
(a)     beidh siad in ann ag gach tráth údarás
scríofa a sholáthar ina sonraítear a gcéannacht agus a gcáil oifigiúil;
(b)     beidh rochtain acu ar an áitreabh agus ar
na doiciméid chéanna is atá ag oifigeach reatha an údaráis inniúil iarrtha chun
críche na rialuithe oifigiúla atá á ndéanamh, agus chun na críche sin amháin;
(c)     ní fhéadfaidh siad, ar a gconlán féin, na
cumhachtaí rialuithe oifigiúla arna dtabhairt d’oifigigh an údaráis inniúil
iarrtha a fheidhmiú.
Airteagal 55
Cúnamh gan iarraidh
1.           I gcás inar léir don údarás inniúil
gur ann do chás neamhchomhlíonta, agus i gcás ina bhféadfadh sé go mbeadh
impleachtaí ag an neamhchomhlíonadh sin ar Bhallstát eile, tabharfaidh sé fógra
faoi sin d'údarás inniúil an Bhallstáit eile ar a chonlán féin agus gan moill
mhíchuí.
2.           Déanfaidh an t‑údarás inniúil
ar tugadh fógra dó i gcomhréir le mír 1:
(a)     a admháil gan mhoill go bhfuarthas an
fógra;
(b)     a léiriú laistigh de dheich lá ón bhfógra
a fháil:
(i)      na himscrúduithe atá beartaithe aige i
ndáil leis an gcás neamhchomhlíonta dá dtagraítear i mír 1; nó
(ii)     na cúiseanna a measann sé nach bhfuil gá
le himscrúduithe.
3.           I gcás ina gcinneann an t‑údarás
inniúil ar tugadh fógra dó i gcomhréir le mír 1 imscrúduithe a dhéanamh i
gcomhréir le mír 2, cuirfidh sé, gan mhoill, torthaí na n‑imscrúduithe
sin agus, nuair is iomchuí, aon bhearta a rinneadh dá thoradh, in iúl don
údarás inniúil a thabharfaidh fógra dó.
Airteagal 56
Cúnamh i gcás neamhchomhlíonta
1.           Más rud é, i rith rialuithe
oifigiúla arna ndéanamh ar ainmhithe pórúcháin agus a dtáirgí geirmeacha de
thionscnamh Ballstáit eile, go bhfaigheann an t‑údarás inniúil amach
nach gcomhlíonann na hainmhithe pórúcháin nó a dtáirgí geirmeacha na rialacha
zóiteicniúla agus gineolaíocha dá dtagraítear sa Rialachán seo sa dóigh is go
bhfuil sárú trom ar na rialacha sin á dhéanamh, tabharfaidh sé fógra, gan
mhoill, d’údarás inniúil an Bhallstáit seolta agus aon Bhallstáit eile i gceist
ionas go mbeidh ar a gcumas imscrúduithe iomchuí a dhéanamh.
2.           Déanfaidh na húdaráis inniúla ar
tugadh fógra dóibh i gcomhréir le mír 1, na nithe seo a leanas gan moill
mhíchuí:
(a)     a admháil go bhfuarthas an fógra agus
léiriú a thabhairt ar na himscrúduithe atá beartaithe acu maidir leis an gcás
neamhchomhlíonta dá dtagraítear i mír 1;
(b)     an t‑ábhar a imscrúdú, gach beart
is gá a dhéanamh agus an t‑údarás inniúil a thug an fógra a chur ar an
eolas maidir le cineál na n‑imscrúduithe agus na rialuithe oifigiúla arna
ndéanamh acu, aon chinntí a dhéantar agus na cúiseanna leis na cinntí sin.
3.           Má tá cúis ag an údarás inniúil a
thug an fógra dá dtagraítear i mír 1 lena chreidiúint nach ndéileálann na
himscrúduithe nó na bearta arna ndéanamh ag na húdaráis inniúla ar tugadh fógra
dóibh i gcomhréir le mír 2 go cuí leis an gcás neamhchomhlíonta, iarrfaidh
siad ar na húdaráis inniúla ar tugadh fógra dóibh rialuithe nó bearta oifigiúla
breise a dhéanamh.
I gcásanna den sórt sin:
(a)     lorgóidh na húdaráis inniúla ón dá
Bhallstát bealaí agus modhanna chun teacht ar chur chuige comhaontaithe agus é
mar aidhm déileáil go cuí leis an gcás neamhchomhlíonta dá dtagraítear i mír 1
den Airteagal seo, lena n‑áirítear trí rialuithe comhpháirteacha
oifigiúla ar an láthair a dheánamh i gcomhréir le hAirteagal 53(2) agus Airteagal
54(2);
(b)     cuirfidh siad in iúl don Choimisiún gan
moill mhíchuí mura bhfuil siad in ann teacht ar chomhaontú maidir le bearta
cuí.
4.           I gcás ina léiríonn rialuithe
oifigiúla arna ndéanamh ar ainmhithe pórúcháin agus a dtáirgí geirmeacha de
thionscnamh Ballstáit eile nach bhfuil na rialacha dá dtagraítear i mír 1
á gcomhlíonadh arís agus arís eile, cuirfidh údarás inniúil an Bhallstáit ceann
scríbe é sin in iúl don Choimisiún agus d'údaráis inniúla na mBallstát eile gan
moill mhíchuí.
Airteagal 57
Faisnéis i ndáil le neamhchomhlíonadh
a fhaightear ó thríú tíortha
1.           I gcás ina bhfaigheann údarás
inniúil faisnéis ó thríú tír ina léirítear nach bhfuil na rialacha zóiteicniúla
agus gineolaíocha dá dtagraítear sa Rialachán seo á gcomhlíonadh, tabharfaidh
sé fógra faoi sin, gan moill mhíchuí, dóibh seo a leanas:
(a)     don Choimisiún  i gcás ina bhfuil nó ina
bhféadfadh sé a bheith ábhartha ag leibhéal an Aontais;
(b)     don údarás inniúil i mBallstáit eile lena
mbaineann.
2.           Féadfar faisnéis arna fáil trí
rialuithe oifigiúla agus imscrúduithe arna ndéanamh i gcomhréir leis an
Rialachán sin a chur in iúl don tríú tír dá dtagraítear i mír 1, ar an
gcoinníoll:
(a)     go dtoilíonn na húdaráis inniúla a
sholáthair an fhaisnéis é sin a dhéanamh;
(b)     go bhfuil geallta ag an tríú tír an
cúnamh is gá chun fianaise a sholáthar faoi na cleachtais nach gcomhlíonann
rialacha an Aontais nó a bhfuil an chosúlacht sin orthu;
(c)     go bhfuil rialacha ábhartha Aontais agus
náisiúnta infheidhme maidir le scaipeadh sonraí pearsanta chuig tríú tíortha á
gcomhlíonadh.
Airteagal 58
Cúnamh agus bearta leantacha ón
gCoimisiún
1.           Comhordóidh an Coimisiún gan mhoill
na bearta geallta ag an údarás inniúil i gcomhréir leis an gCaibidil seo i gcás:
(a)     ina léiríonn an fhaisnéis atá ar fáil don
Choimisiún go bhfuil na nithe seo a leanas ag baint le gníomhaíochtaí nach
gcomhlíonann na rialacha, nó go bhfuil an chosúlacht sin orthu:
(i)      tá nó d’fhéadfadh sé go mbeadh
iarmhairtí ag na gníomhaíochtaí i níos mó ná Ballstát amháin; nó
(ii)     d’fhéadfaidís a bheith ag tarlú i níos
mó ná Ballstát amháin; 
(b)     nach bhfuil na húdaráis inniúla sna
Ballstáit i gceist in ann teacht ar chomhaontú faoi cén beart is iomchuí le
déileáil leis an neamhchomhlíonadh.
2.           Sna cásanna dá dtagraítear i mír 1,
féadfaidh an Coimisiún:
(a)     i gcomhar leis an mBallstát i gceist,
foireann chigireachta a chur chun na rialú oifigiúil ar an láthair a dhéanamh;
(b)     a iarraidh go ndéanfaidh údarás inniúil
an Bhallstáit seolta agus, nuair is iomchuí, údarás inniúil aon Bhallstáit eile
i gceist, a rialuithe oifigiúla a threisiú go cuí agus na bearta atá curtha i
gcrích acu a thuairisciú;
(c)     faisnéis a bhaineann le cásanna den sórt
sin a chur faoi bhráid an Choiste dá dtagraítear in Airteagal 72(1), mar
aon le togra le haghaidh beart chun na cásanna neamhchomhlíonta dá dtagraítear
i mír a réiteach 1(a).
Airteagal 59
Prionsabal ginearálta do
mhaoiniú rialuithe oifigiúla
1.           Áiritheoidh Ballstáit go mbeidh
acmhainní leordhóthanacha airgeadais ar fáil chun an fhoireann agus na
hacmhainní eile is gá a sholáthar don údarás inniúil chun rialuithe oifigiúla
agus gníomhaíochtaí oifigiúla eile a dhéanamh.
2.           Féadfaidh
Ballstáit táillí a bhailiú chun costais arna dtabhú ag rialuithe oifigiúla arna
ndéanamh acu a chumhdach.
Airteagal 60
Oibleagáidí ginearálta na n‑údarás
inniúil maidir le gníomhaíocht forfheidhmiúcháin
1.           Agus iad ag gníomhú i gcomhréir leis
an gCaibidil seo, tabharfaidh na húdaráis inniúla tosaíocht do ghníomhaíocht
chun deireadh a chur le neamhchomhlíonadh nó chun éifeachtaí neamhchomhlíonta
ar thrádáil ainmhithe pórúcháin agus a dtáirgí geirmeacha a mhaolú.
2.           I gcás amhrais maidir le
neamhchomhlíonadh, déanfaidh na húdaráis inniúla imscrúdú chun an t‑amhras
sin a dheimhniú nó a dhíchur.
3.           Más gá, áireofar san imscrúdú dá
dtagraítear i mír 2 rialuithe oifigiúla níos déine ar ainmhithe pórúcháin
agus a dtáirgí geirmeacha agus ar phóraitheoirí, cumainn phóir agus oibríochtaí
pórúcháin go ceann tréimhse iomchuí.
Airteagal 61
Imscrúduithe agus bearta i gcás
neamhchomhlíonadh atá deimhnithe
1.           I gcás ina bhfaightear amach go
bhfuil neamhchomhlíonadh ann, déanfaidh na húdaráis inniúla na nithe seo a
leanas:
(a)     aon imscrúdú breise is gá chun bunús agus
méid an neamhchomhlíonta a chinneadh agus freagrachtaí na bpóraitheoirí, cumann
póir agus oibríochtaí pórúcháin a shocrú;
(b)     bearta iomchuí a dhéanamh chun a chinntiú
go réitíonn póraitheoirí, cumainn phóir agus oibríochtaí pórúcháin an
neamhchomhlíonadh agus go gcuireann siad cosc ar an bhféidearthacht go dtarlódh
sé arís.
Agus cinneadh á dhéanamh maidir leis na
bearta ba cheart a dhéanamh, tabharfaidh na húdaráis inniúla aird ar chineál an
neamhchomhlíonta agus teist an phóraitheora, cumann póir nó oibríocht pórúcháin
go dtí sin i ndáil le comhlíonadh.
2.           Agus iad ag gníomhú i gcomhréir le mír 1,
tabharfaidh údaráis inniúla, de réir mar is cuí, faoin méid seo a leanas:
(a)     an iontráil i bpórleabhair ainmhithe
pórúcháin folaíochta nó clárú muc pórúcháin hibrideach i rollaí póir a chur ar
atráth;
(b)     athrú ar stádas na n‑ainmhithe nó a
dtáirgí geirmeacha atá beartaithe do phórú i gcomhréir leis an Rialachán seo a
ordú nó faisnéis cheartaitheach a sholáthar do phóraitheoirí;
(c)     srian nó toirmeasc a chur ar thrádáil
ainmhithe agus táirgí geirmeacha mar ainmhithe pórúcháin nó táirgí geirmeacha mar
atá siad sainithe in Airteagal 2, nó a n‑allmhairiú isteach san
Aontas nó a n‑onnmhairiú chuig tríú tíortha nó ordú go seolfar ar ais
chuig an mBallstát seolta iad;
(d)     a ordú go méadódh an póraitheoir, cumann
póir nó oibríocht phórúcháin minicíocht a fhéinrialuithe;
(e)     a ordú go bhfuil gníomhaíochtaí áirithe
an phóraitheora, an chumainn phóir nó na hoibríochta pórúcháin i gceist faoi
réir rialuithe oifigiúla méadaithe nó córasacha;
(f)     a ordú go gcuirfí deireadh go ceann tréimhse
ama iomchuí le gníomhaíochtaí uile nó cuid de ghníomhaíochtaí an phóraitheora,
an chumainn phóir nó na hoibríochta pórúcháin i gceist agus, más cuí, leis an
láithreán gréasáin a fheidhmíonn nó a úsáideann sé agus formheas clár póraithe arna
chur i gcrích ag cumann póir nó oibríocht phórúcháin a chur ar fionraí, i gcás
ina dteipeann ar an gcumann póir nó ar an oibríocht phórúcháin arís agus arís
eile, go leanúnach nó go ginearálta ceanglais an chláir phóraithe arna
fhormheas i gcomhréir le hAirteagal 8(1) nó Airteagal 9 a
chomhlíonadh;
(g)     a ordú go dtarraingeofaí siar aitheantas
an chumainn phóir nó na hoibríochta pórúcháin arna dheonú i gcomhréir le
hAirteagal 4(2), má léiríonn cleachtas riaracháin an chumainn phóir sin nó
na hoibríochta pórúcháin go dteipeann air arís agus arís eile, go leanúnach nó
go ginearálta ceanglais Airteagal 4(2)(c) a chomhlíonadh;
(h)     aon bheart eile a measann na húdaráis
inniúla a bheith ábhartha chun comhlíonadh leis na rialacha zóiteicniúla agus
gineolaíocha dá bhforáiltear sa Rialachán seo a áirithiú.
3.           Soláthróidh na húdaráis inniúla an
méid seo a leanas don phóraitheoir, don chumann póir nó don oibríocht
phórúcháin lena mbaineann, nó d'ionadaí dá gcuid:
(a)     fógra i scríbhinn dá gcinneadh maidir
leis an ngníomhaíocht nó beart atá le déanamh i gcomhréir le míreanna 1 agus 2,
i dteannta na gcúiseanna a bhí leis an gcinneadh sin; agus,
(b)     faisnéis ar chearta achomhairc i gcoinne
cinntí den sórt sin agus ar an nós imeachta agus na teorainneacha ama is
infheidhme.
4.           Beidh an caiteachas uile arna thabhú
de bhun an Airteagail seo le híoc ag an bpóraitheoir, ag an gcumann póir
nó ag an oibríocht phórúcháin freagrach.
Airteagal 62
Pionóis
Déanfaidh Ballstáit na rialacha maidir le
pionóis atá infheidhme ar sháruithe maidir le forálacha an Rialacháin seo a
leagan síos agus déanfaidh siad cibé beart is gá lena áirithiú go ndéantar iad
a chur i bhfeidhm. Ní mór na pionóis dá bhforáiltear a bheith éifeachtach,
comhréireach agus athchomhairleach.
Tabharfaidh na Ballstáit fógra
faoi na forálacha don Choimisiún faoin dáta léirithe sa dara mír d’Airteagal 74
ar a dhéanaí agus tabharfaidh siad fógra gan mhoill faoi aon leasú ina dhiaidh
sin a dhéanfaidh difear dóibh.
CAIBIDIL X
Rialuithe ag an gCoimisiún
Roinn 1
Rialuithe an Choimisiúin i mBallstáit
Airteagal 63
Rialuithe an Choimisiúin i
mBallstáit
1.           Déanfaidh saineolaithe an
Choimisiúin rialuithe a i ngach Ballstát chun:
(a)     cur i bhfeidhm foriomlán na rialacha
zóiteicniúla agus gineolaíocha dá bhforáiltear sa Rialachán seo a fhíorú;
(b)     feidhmiú na gcóras rialaithe náisiúnta dá
dtagraítear in Airteagal 46 agus an údaráis inniúil atá freagrach as a n‑oibriú
a fhíorú;
(c)     faisnéis a imscrúdú agus a bhailiú:
(i)      ar rialuithe oifigiúla agus cleachtais
forfheidhmiúcháin;
(ii)     ar fhadhbanna tábhachtacha nó
athfhillteacha a bhaineann le cur i bhfeidhm nó forfheidhmiú na rialacha
zóiteicniúla agus gineolaíocha dá bhforáiltear sa Rialachán seo;
(iii)    i ndáil le fadhbanna atá ag teacht chun
cinn nó forbairtí nua sna Ballstáit
2.           Eagrófar rialuithe an Choimisiúin dá
dtagraítear i mír 1 i gcomhar le húdaráis inniúla na mBallstát agus
d'fhéadfadh sé go mbeadh fíoruithe ar an láthair i gcomhar le foireann an
údaráis inniúil a bhfuil na rialuithe oifigiúla á ndéanamh aige i gceist
freisin.
3.           Féadfaidh saineolaithe ó na
Ballstáit cúnamh a thabhairt do shaineolaithe an Choimisiúin.
Beidh na cearta céanna rochtana ag saineolaithe
náisiúnta atá i dteannta saineolaithe an Choimisiúin agus a bheidh ag
saineolaithe an Choimisiúin.
Airteagal 64
Tuarascálacha ar rialuithe an
Choimisiúin i mBallstáit
1.           Déanfaidh an Coimisiún:
(a)     cóip dá dhréacht‑tuarascáil maidir
le torthaí na rialuithe a rinne sé a ullmhú agus a sheoladh chuig an mBallstát
ina ndearnadh na rialuithe i gcomhréir le hAirteagal 63(1) agus iarraidh
ar an mBallstát a bharúlacha a sheoladh ar ais;
(b)     an tuarascáil deiridh maidir le torthaí
na rialuithe Coimisiúin sin a ullmhú, agus barúlacha an Bhallstáit dá
bhforáiltear i bpointe (a) a chur san áireamh;
(c)     an tuarascáil deiridh a chur ar fáil don
phobal mar aon le barúlacha an Bhallstáit dá bhforáiltear i bpointí (a) agus
(b).
2.           Nuair is iomchuí, d’fhéadfadh an
Coimisiún a mholadh ina thuarascáil deiridh dá bhforáiltear i mír 1(b)
beart ceartaitheach nó coisctheach atá le déanamh ag na Ballstáit chun déileáil
leis na heasnaimh shainiúla nó chórasacha arna n‑aithint agus rialuithe
an Choimisiúin á ndéanamh i gcomhréir le hAirteagal 63(1).
Airteagal 65
Oibleagáidí na mBallstát maidir
le rialuithe an Choimisiúin
1.           Chun cabhrú leis an gCoimisiún
rialuithe an Choimisiúin dá bhforáiltear in Airteagal 63(1) a dhéanamh, déanfaidh
Ballstáit mar seo a leanas:
(a)     soláthróidh siad an cúnamh, doiciméadacht
agus tacaíocht theicniúil eile is gá a iarrann saineolaithe an Choimisiúin chun
cur ar a gcumas rialuithe an Choimisiúin a dhéanamh go héifeachtach agus go
héifeachtúil;
(b)     áiritheoidh siad go bhfuil rochtain ag
saineolaithe an Choimisiúin ar gach áitreabh nó codanna d'áitreabh agus ar gach
faisnéis, lena n‑áirítear córais ríomhaireachta, is gá chun rialuithe an
Choimisiúin a dhéanamh.
2.           Déanfaidh Ballstáit bearta leantacha
i bhfianaise na moltaí a leagtar amach sa tuarascáil deiridh dá bhforáiltear in
Airteagal 64(1)(b) chun comhlíonadh na rialacha zóiteicniúla agus
gineolaíocha dá bhforáiltear sa Rialachán seo a áirithiú.
Airteagal 66
Teip thromchúiseach i gcóras
rialaithe Ballstáit
1.           I gcás ina bhfuil fianaise ag an
gCoimisiún ar theip thromchúiseach i gcórais rialaithe Ballstáit agus go
bhféadfadh sárú forleathan ar na rialacha zóiteicniúla agus gineolaíocha dá
bhforáiltear sa Rialachán seo a bheith mar thoradh air sin, féadfaidh sé, trí bhíthin
gníomhartha cur chun feidhme, ceann amháin nó níos mó de na bearta seo a leanas
a ghlacadh agus a chur i bhfeidhm go dtí go bhfuil an teip sin díchurtha:
(a)     toirmeasc ar thrádáil ainmhithe pórúcháin
nó a dtáirgí geirmeacha a bhfuil tionchar ag an teip sa chóras rialaithe
oifigiúil orthu;
(b)     coinníollacha speisialta a fhorchur, i
dteannta iad sin dá bhforáiltear i gCaibidil II, maidir le haitheantas a
thabhairt do chumainn phóir agus oibríochtaí pórúcháin, maidir le formheas clár
póraithe nó maidir le trádáil ainmhithe pórúcháin agus a dtáirgí geirmeacha;
(c)     bearta sealadacha iomchuí eile.
Déanfar na gníomhartha cur chun feidhme sin a
ghlacadh i gcomhréir leis an nós imeachta scrúdúcháin dá dtagraítear in Airteagal 72(2).
2.           Ní ghlacfar na bearta dá
bhforáiltear i mír 1 ach amháin má théipeann ar an mBallstát lena
mbaineann an staid a chur ina cheart ar iarratas agus laistigh den teorainn ama
leagtha amach ag an gCoimisiún.
Roinn 2
Rialuithe an Choimisiúin i dtríú tíortha
Airteagal 67
Rialuithe an Choimisiúin i dtríú
tíortha
1.           Féadfaidh saineolaithe an Choimisiúin
rialuithe an Choimisiúin a dhéanamh i dtríú tíortha chun:
(a)     a fhíorú go ndéantar foráil maidir le ráthaíochtaí
sna rialacha zóiteicniúla agus gineolaíocha maidir le hainmhithe pórúcháin agus
a dtáirgí geirmeacha dá bhforáiltear i reachtaíocht an tríú tír atá
coibhéiseach leis na ráthaíochtaí dá bhforáiltear san Aontas leis an Rialachán
seo;
(b)     a fhíorú gur féidir leis an gcóras
rialaithe i bhfeidhm sa tríú tír lena mbaineann a áirithiú go bhfuil ceanglais
ábhartha i gCaibidil VII den Rialachán seo á gcomhlíonadh ag
coinsíneachtaí ainmhithe pórúcháin agus a dtáirgí geirmeacha;
(c)     faisnéis a bhailiú chun léiriú a fháil ar
na cúiseanna atá leis na cásanna athfhillteacha nuair nach gcomhlíonann na hainmhithe
pórúcháin agus a dtáirgí geirmeacha arna n‑allmhairiú isteach san Aontas na
ceanglais zóiteicniúla agus gineolaíocha d'allmhairí isteach san Aontas sna
cásanna sin inar deimhníodh go míchuí gur comhlíonadh na rialacha.
2.           Agus rialuithe an Choimisiúin dá
bhforáiltear i mír 1 á ndéanamh tabharfar aird chuí air seo a leanas:
(a)     reachtaíocht zóiteicniúil agus
ghineolaíoch ainmhithe pórúcháin agus táirgí geirmeacha sa tríú tír;
(b)     eagrú údarás inniúil an tríú tír, a chumhachtaí
agus neamhspleáchas, an mhaoirseacht a bhfuil sé faoina réir agus an t‑údarás
atá aige an reachtaíocht dá dtagraítear i bpointe (a) a fhorfheidhmiú go
héifeachtach;
(c)     oiliúint na foirne maidir le rialuithe
oifigiúla a dhéanamh;
(d)     na hacmhainní atá ar fáil don údarás
inniúil sa tríú tír;
(e)     gur ann do nósanna imeachta rialaithe
doiciméadaithe agus córas rialaithe bunaithe ar thosaíochtaí agus go bhfuil
siad á n‑oibriú;
(f)     fairsinge agus oibriú rialuithe oifigiúla
arna ndéanamh ar ainmhithe pórúcháin agus a dtáirgí geirmeacha ag teacht ó
thríú tíortha eile;
(g)     na dearbhuithe is féidir leis an tríú tír
a thabhairt maidir le comhlíonadh na gceanglas a leagtar síos sna rialacha
zóiteicniúla agus gineolaíocha dá bhforáiltear sa Rialachán seo nó maidir le
ceanglais choibhéiseacha a bheith i bhfeidhm aici.
Airteagal 68
Minicíocht agus eagrú rialuithe
an Choimisiúin i dtríú tíortha
1.           Déanfar minicíocht rialuithe an
Choimisiúin i dtríú tíortha a chinneadh bunaithe ar na nithe seo a leanas:
(a)     na rialacha zóiteicniúla agus
gineolaíocha dá bhforáiltear sa Rialachán seo;
(b)     méid agus cineál na n‑ainmhithe
pórúcháin agus a dtáirgí geirmeacha atá ag teacht isteach san Aontas ón tríú
tír;
(c)     torthaí rialuithe an Choimisiúin atá
déanta cheana féin;
(d)     torthaí na rialuithe oifigiúla ar ainmhithe
pórúcháin agus a dtáirgí geirmeacha ag teacht isteach san Aontas ón tríú tír
agus aon rialuithe oifigiúla eile arna ndéanamh ag údaráis inniúla na
mBallstát.
2.           Chun éifeachtúlacht agus
éifeachtacht rialuithe an Choimisiúin dá bhforáiltear i mír 1 a éascú,
féadfaidh an Coimisiún, sula ndéanann sé na rialuithe, a iarraidh go
soláthraíonn an tríú tír:
(a)     an fhaisnéis dá tagraítear in Airteagal 37(1)(b);
(b)     nuair is iomchuí, taifid scríofa maidir
leis na rialuithe oifigiúla arna ndéanamh sa tríú tír sin.
3.           Féadfaidh an Coimisiún saineolaithe
ó na Ballstáit a cheapadh chun cabhrú lena shaineolaithe féin i rith na
rialuithe dá bhforáiltear i mír 1.
Airteagal 69
Tuarascálacha ón gCoimisiún
maidir leis na rialuithe arna ndéanamh ag a shaineolaithe i dtríú tíortha
1.           I gcás ina ndearnadh rialuithe an
Choimisiúin i gcomhréir le hAirteagal 67(1), déanfaidh an Coimisiún na
nithe seo a leanas:
(a)     cóip dá dhréacht tuarascáil maidir le
torthaí na rialuithe a rinne sé a ullmhú agus a sheoladh chuig an tríú tír ina
ndearnadh na rialuithe agus iarraidh ar an tríú tír a barúlacha a sheoladh ar
ais;
(b)     an tuarascáil deiridh maidir le torthaí
rialuithe an Choimisiúin arna ndéanamh ag a shaineolaithe sa tríú tír a ullmhú,
ag cur bharúlacha an tríú tír ina ndearnadh iad san áireamh;
(c)     an tuarascáil deiridh agus barúlacha an
tríú tír ina ndearnadh iad a chur ar fáil don phobal.
2.           Nuair is iomchuí, féadfaidh an
Coimisiún a mholadh ina thuarascáil deiridh dá bhforáiltear i mír 1 beart
ceartaitheach nó coisctheach atá le déanamh ag an tríú tír chun déileáil leis
na heasnaimh shainiúla nó chórasacha arna n‑aithint ag a shaineolaithe
agus rialuithe an Choimisiúin a ndéanamh i gcomhréir le hAirteagal 67(1).
Airteagal 70
Bearta speisialta a bhunú maidir
le hallmhairí ainmhithe pórúcháin agus a dtáirgí geirmeacha isteach san Aontas
1.           I gcás ina bhfuil fianaise
fhorleathan ar neamhchomhlíonadh tromchúiseach na rialacha zóiteicniúla agus
gineolaíocha dá bhforáiltear sa Rialachán seo, féadfaidh an Coimisiún, trí bhíthin
gníomhartha cur chun feidhme, na bearta speisialta is gá a ghlacadh chun deireadh
a chur leis an neamhchomhlíonadh sin.
Glacfar na gníomhartha cur chun feidhme sin i
gcomhréir leis an nós imeachta scrúdúcháin dá dtagraítear in Airteagal 72(2).
2.           Sainaithneofar sna bearta speisialta
dá bhforáiltear i mír 1 ainmhithe pórúcháin agus a dtáirgí geirmeacha trí
thagairt a dhéanamh dá gcóid ón Ainmníocht Chomhcheangailte agus d’fhéadfadh na
nithe seo a leanas a bheith i gceist sna bearta sin:
(a)     toirmeasc, ar fhorais zóiteicniúla, ar
ainmhithe pórúcháin agus táirgí geirmeacha de thionscnamh na dtríú tíortha lena
mbaineann an neamhchomhlíonadh dá dtagraítear in mír 1 leo, nó a seoladh ó
na tíortha sin, a allmhairiú isteach san Aontas; 
(b)     an ceanglas go bhfuil na hainmhithe
pórúcháin agus a dtáirgí geirmeacha dá dtagraítear i mír 1 de thionscnamh tríú
tíortha nó seolta ó thríú tíortha ar a bhfuil tionchar ag an neamhchomhlíonadh
dá dtagraítear i mír 1, go bhfuil siad
(i)      faoi réir rialuithe sainiúla arna
ndéanamh roimh sheoladh nó ar theacht isteach san Aontas;
(ii)     go bhfuil deimhniú oifigiúil nó aon
fhianaise eile ag gabháil leo lena bhfianaítear go bhfuil na ceanglais atá leagtha
amach i gCaibidil VII den Rialachán seo nó sa ghníomh tarmligthe arna
ghlacadh de bhun Airteagal 45(1) á gcomhlíonadh ag na hainmhithe pórúcháin
nó a dtáirgí geirmeacha;
(c)     an ceanglas go mbeidh an fhianaise dá
dtagraítear i bpointe (b)(ii) á soláthar i gcomhréir le formáid shainiúil;
(d)     bearta eile is gá chun an neamhchomhlíonadh
dá dtagraítear i mír 1 a cheartú.
3.           Agus na bearta speisialta dá
bhforáiltear i mír 2 á nglacadh, cuirfear san áireamh:
(a)     an fhaisnéis arna bailiú i gcomhréir le
hAirteagal 67(2);
(b)     aon fhaisnéis eile arna soláthar ag na
tríú tíortha i gceist a bhfuil tionchar ag an neamhchomhlíonadh dá dtagraítear
i mír 1 orthu;
(c)     nuair is iomchuí, torthaí rialuithe an
Choimisiúin dá bhforáiltear in Airteagal 67(1).
4.           Déanfaidh an Coimisiún faireachán ar
an staid agus i gcomhréir leis an nós imeachta atá leagtha síos in Airteagal 72(2)
déanfaidh sé na bearta a glacadh a leasú nó a aisghairm, ag brath ar fhorbairt
na staide.
CAIBIDIL XI
Tarmligean agus forfheidhmiú
Airteagal 71
Feidhmiú an tarmligin
1.           Tugtar de chumhacht don Choimisiúin
gníomhartha tarmligthe a ghlacadh faoi réir na gcoinníollacha atá leagtha síos
san Airteagal seo.
2.           Déanfar an chumhacht gníomhartha
tarmligthe a ghlacadh, dá dtagraítear in Airteagal 4(3), 8(3), 17(4), 19(4),
20(2), 21(2), 23(4), 24(2), 28(1), 32(2), 33(3), 35(1), 39(2), 45(1) agus 52(1)
a thabhairt don Choimisiún go ceann tréimhse éiginnte ó dháta theacht i
bhfeidhm an Rialacháin seo.
3.           Féadfaidh Parlaimint na hEorpa nó an
Chomhairle tarmligean na cumhachta dá dtagraítear in Airteagail 4(3), 8(3), 17(4),
19(4), 20(2), 21(2), 23(4), 24(2), 28(1), 32(2), 33(3), 35(1), 39(2), 45(1) agus
52(1) a chúlghairm tráth ar bith. Déanfaidh cinneadh chun cúlghairm a dhéanamh
deireadh a chur le tarmligean na cumhachta atá sonraithe sa chinneadh sin. Tiocfaidh
sé i bhfeidhm an lá tar éis fhoilsiú an chinnidh in Iris Oifigiúil an
Aontais Eorpaigh nó ar dháta níos déanaí a shonrófar sa chinneadh. Ní dhéanfaidh
sé difear do bhailíocht aon ghníomhartha tarmligthe atá i bhfeidhm cheana féin.
4.           A luaithe a ghlacfaidh sé gníomh
tarmligthe, tabharfaidh an Coimisiún fógra ina leith go comhuaineach do
Pharlaimint na hEorpa agus don Chomhairle.
5.           Ní thiocfaidh gníomh tarmligthe a
ghlactar de bhun Airteagail 4(3), 8(3), 17(4), 19(4), 20(2), 21(2), 23(4),
24(2), 28(1), 32(2), 33(3), 39(2) agus 52(1) agus de bhun Airteagail 35(1)
agus 45(1) i bhfeidhm ach amháin mura mbeidh aon agóid curtha in iúl ag
Parlaimint na hEorpa nó ag an gComhairle laistigh de thréimhse dhá mhí tar éis
fógra faoin ngníomh sin a thabhairt do Pharlaimint na hEorpa agus don Chomhairle
nó, más rud é, roimh dheireadh na tréimhse sin, go mbeidh Parlaimint na hEorpa
agus an Chomhairle araon tar éis a chur in iúl don Choimisiún nach ndéanfaidh
siad agóid. Cuirfear dhá mhí leis an tréimhse sin ar thionscnamh ó
Pharlaimint na hEorpa nó ón gComhairle.
Airteagal 72
Nós Imeachta Coiste
1.           Beidh de chúnamh ag an gCoimisiún an Buanchoiste um an Zóiteicnic arna
bhunú le Cinneadh 77/505/CEE ón gComhairle. Beidh an coiste sin ina
choiste de réir bhrí Rialachán (AE) Uimh. 182/2011.
2.           I gcás ina dtagraítear don mhír seo,
beidh feidhm le hAirteagal 5 de Rialachán (AE) Uimh. 182/2011.
I gcás ina gcaithfear tuairim an choiste a fháil
trí nós imeachta i scríbhinn, cuirfear deireadh leis an nós imeachta sin gan
toradh nuair a chinnfidh cathaoirleach an choiste amhlaidh, laistigh den
teorainn ama chun tuairim a thabhairt, nó nuair a iarrfaidh tromlach simplí de
chomhaltaí an choiste é.
3.           I gcás ina dtagraítear don mhír seo,
beidh feidhm le hAirteagal 8 de Rialachán (AE) Uimh. 182/2011, i
gcomhar le hAirteagal 5 den Rialachán sin.
CAIBIDIL XII
Forálacha Deiridh
Airteagal 73
Aisghairmeacha
1.           Aisghairtear Treoracha 87/328/CEE,
88/661/CEE, 89/361/CEE, 90/118/CEE, 90/119/CEE, 90/427/CEE, 91/174/CEE, 94/28/CE
agus 2009/157/CE ón gComhairle agus Cinneadh 96/463/CE ón gComhairle.
2.           Déanfar tagairtí do na Treoracha
airghairthe agus do Chinneadh aisghairthe 96/463/CE a fhorléiriú mar thagairtí
don Rialachán seo agus léifear iad i gcomhréir leis an tábla comhghaoil in Iarscríbhinn VII.
Airteagal 74
Teacht i bhfeidhm agus
infheidhmeacht
Tiocfaidh an Rialachán seo i bhfeidhm ar an
bhfichiú lá tar éis a fhoilsithe in Iris Oifigiúil an Aontais Eorpaigh.
Beidh feidhm leis ó [01/mm/bbbb] [dáta le
cur isteach: cuir isteach an chéad lá den ochtú mí dhéag tar éis an dáta dá
dtagraítear sa chéad mhír.]
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa               Thar
ceann na Comhairle
An tUachtarán                                               An
tUachtarán
IARSCRÍBHINN I
cumainn phóir agus oibríochtaí
pórúcháin a bhunaíonn nó a choinníonn pórleabhair nó rollaí póir
dá dtagraítear i gCaibidil II
Cuid 1
Ceanglais ghinearálta maidir le haitheantas a thabhairt do chumainn phóir agus
oibríochtaí pórúcháin dá bhforáiltear in Airteagal 4(2)
Chun aitheantas a fháil i gcomhréir le
hAirteagal 4(2), ní mór do chumann póir, a bhunaíonn nó a choinníonn pórleabhar
nó oibríocht phórúcháin a bhunaíonn nó a choinníonn rolla póir:
1.           pearsantacht dhlítheanach a bheith
aige i gcomhréir leis an reachtaíocht i bhfeidhm sa Bhallstát ina ndéantar an t‑iarratas
ar aitheantas;
2.           a bheith neamhspleách, ar bhonn
dlíthiúil agus airgeadais, ón údarás inniúil;
3.           doiciméadacht a chur faoi bhráid an
údaráis inniúil ina léirítear:
(a)     go bhfuil foireann leordhóthanach agus
cháilithe agus áiseanna agus trealamh leordhóthanach aige chun a chlár póraithe
atá le formheas i gcomhréir le hAirteagal 8(1) agus, más infheidhme, Airteagal 9
a chur chun feidhme go héifeachtúil;
(b)     gur féidir leis nó go ndéanann sé na
seiceálacha is gá chun ginealaigh na n‑ainmhithe pórúcháin a thaifeadadh,
ar ainmhithe iad ar a bhfuil a chlár póraithe atá le formheas i gcomhréir le
hAirteagal 8(1) agus, más infheidhme, Airteagal 9 á chur i gcrích;
(c)     go bhféadfadh nó go bhfuil daonra sách
mór ainmhithe pórúcháin agus líon leordhóthanach póraitheoirí aige, laistigh de
limistéar geografach na gníomhaíochta ina gcuirtear i gcrích an clár póraithe atá
le formheas i gcomhréir le hAirteagal 8(1) agus, más infheidhme, go bhfuil
Airteagal 9, chun an pór nó an crosphór a fheabhsú nó chun an pór a
chaomhnú;
(d)     gur féidir leis sonraí feidhmíochta
beostoic na n‑ainmhithe pórúcháin a ghiniúint agus a úsáid a theastaíonn
chun a chláir phóraithe atá le formheas i gcomhréir le hAirteagal 8(1)
agus, más infheidhme, Airteagal 9 a chur i gcrích;
(e)     i gcás ina n‑éilíonn an cumann póir
nó oibríocht phórúcháin ballraíocht a bheith ag póraitheoirí, go bhfuil rialacha
nós imeachta glactha aige chun foráil a dhéanamh maidir le:
(i)      cóir chomhionann póraitheoirí a bhfuil ballraíocht
acu nó atá ag déanamh iarratais ar bhallraíocht, a bhfuil a n‑ainmhithe
pórúcháin á gcoinníoll acu ar ghabháltais atá lonnaithe laistigh den limistéar
geografach ina bhfuil an clár póraithe formheasta á chur i gcrích;
(ii)     seirbhísí áirithe arna iarraidh sin ar
bhall‑phóraitheoirí a bhogann a n‑ainmhithe pórúcháin chuig
gabháltais atá lonnaithe lasmuigh den limistéar geografach ina bhfuil an clár
póraithe formheasta á chur i gcrích;
(f)      go bhfuil rialacha nós imeachta glactha
aige chun díospóidí le póraitheoirí a eascraíonn as tástáil feidhmíochta agus meastóireacht
ghéiniteach ainmhithe pórúcháin a réiteach, as na hainmhithe sin a iontráil in
aicmí de réir a bhfiúntas agus as glacadh le hainmhithe pórúcháin le haghaidh
pórúcháin agus chun táirgí geirmeacha a bhailiú agus a úsáid.
Cuid 2
Ceanglais ghinearálta maidir le formheas clár póraithe arna gcur i gcrích ag
cumainn phóir agus oibríochtaí pórúcháin dá bhforáiltear in Airteagal 8(1)
agus Airteagal 9
1.           Chun formheas a fháil dá chlár
póraithe, cuirfidh an cumann póir nó an oibríocht phórúcháin faisnéis maidir
leis na nithe seo a leanas chuig an údarás inniúil dá bhforáiltear in Airteagal 8(1)
agus Airteagal 9:
(a)     ainm agus tréith mhionsonraithe an phóir
nó, i gcás muc pórúcháin hibrideach, ainm agus tréith an chrosphóir atá cumhdaithe
sa phórleabhar nó sa rolla póir chun iomrall aithne le hainmhithe pórúcháin
cosúla atá iontráilte in nó cláraithe i bpórleabhair nó i rollaí póir eile a
chosc;
(b)     an córas chun ainmhithe pórúcháin aonair a
shainaithint lena n‑áirithítear nach bhfuil ainmhithe pórúcháin á n‑iontráil
i bpórleabhar nó i rolla póir nuair atá siad sainaitheanta, ar a laghad, i
gcomhréir le reachtaíocht an Aontais ar shláinte ainmhithe a bhaineann le sainaithint
agus le clárú ainmhithe den speiceas i gceist;
(c)     an córas chun ginealaigh ainmhithe
pórúcháin folaíochta atá iontráilte nó cláraithe agus incháilithe chun iontrála
i bpórleabhair nó i gcás muc pórúcháin hibrideach atá cláraithe i rollaí póir,
a thaifeadadh;
(d)     cuspóirí an chláir phóraithe agus na
critéir mhionsonraithe mheastóireachta a bhaineann le roghnú ainmhithe
pórúcháin, agus i gcás pórleabhar á bhunú do phór nua, ní mór go mbeadh
faisnéis maidir leis na himthosca mionsonraithe a thugann údar le bunú an phóir
nua san áireamh;
(e)     na córais chun torthaí tástála
feidhmíochta a ghiniúint, a thaifeadadh, a chur in iúl agus a úsáid agus, i
gcás inar gá, i gcomhréir le hAirteagal 27, meastóireacht ghéiniteach a
dhéanamh chun luachanna géiniteacha ainmhithe pórúcháin a mheas agus é mar
aidhm an pór a fheabhsú, a roghnú nó a chaomhnú nó an crosphór a fheabhsú;
(f)     sonraí maidir leis na rialacha a
bhaineann le roinnt phríomhchuid an phórleabhair de réir aicmí, i gcás inarb
ann do chritéir nó nósanna imeachta difriúla chun ainmhithe pórúcháin
folaíochta atá iontráilte sa phórleabhar de réir a bhfiúntas a aicmiú;
(g)     i gcás inar gá, córais chun ginealaigh a
iontráil i bpórleabhair atá iontráilte i bpórleabhar eile cheana féin.
2.           Déanfaidh
cumainn phóir agus oibríochtaí pórúcháin aon athruithe ar an bhfaisnéis dá
dtagraítear i bpointe 1 den Iarscríbhinn seo a chur in iúl don údarás inniúil,
dá mbaill, agus do na póraitheoirí dá dtagraítear in Airteagal 10(2).
Cuid 3
Ceanglais sainiúla maidir le cumainn phóir a bhunaíonn nó a choinníonn
pórleabhair d’ainmhithe pórúcháin folaíochta den speiceas eachaí
1.           Bainfidh na ceanglais shainiúla seo
a leanas le hainmhithe pórúcháin folaíochta den speiceas eachaí, i dteannta na
gceanglas atá leagtha amach i bpointe 1 de Chuid 2:
(a)     Féadfaidh cumann póir a dhearbhú don
údarás inniúil gurb ionann an pórleabhar atá bunaithe aige agus an pórleabhar
maidir le bunús an phóir atá cumhdaithe ag a chlár póraithe, ar an gcionníoll:
(i)      go bhfuil taifead stairiúil ag an
gcumann póir gur bhunaigh sé na rialacha atá leagtha amach i bpointe 1 de Chuid 2
agus gur cuireadh iad ar fáil don phobal;
(ii)     go léiríonn an cumann póir nach bhfuil,
tráth an iarratais dá dtagraítear in Airteagal 4(1), aon chumann póir eile
aitheanta sa Bhallstát céanna ná i mBallstát eile ná i dtríú tír a bhfuil pórleabhar
bunaithe don phór céanna aige, agus a bhfuil na rialacha atá leagtha amach i
bpointe 1 de Chuid 2 bunaithe agus foilsithe aige;
(iii)    go dtéann an cumann póir i ndlúthchomhar
leis na cumainn phóir dá dtagraítear i bpointe (b) go háirithe maidir leis
na ceanglais ghinearálta atá leagtha amach i bpointe 2 de Chuid 2;
(iv)    go bhfuil bunaithe aige, más gá, rialacha
neamh‑idirdhealaitheacha maidir le déanamh a ghnó i ndáil le pórleabhair arna
mbunú don phór céanna ag comhlachtaí pórúcháin nach bhfuil liostaithe i
gcomhréir le hAirteagal 37(2).
(b)     Féadfaidh cumann póir a dhearbhú don
údarás inniúil gur pórleabhar macúil  don phór atá cumhdaithe ag a chlár
póraithe an pórleabhar atá bunaithe aige, ar an gcoinníoll:
(i)      go bhfuil ionchorpraithe ina chlár
póraithe féin na rialacha atá bunaithe ag an gcumann póir dá dtagraítear i bpointe (a)
a choinníonn an pórleabhar maidir le bunús an phóir chéanna;
(ii)     go bhfuil an fhaisnéis maidir le húsáid
na rialacha dá dtagraítear i bpointe (i) agus a bhfoinse curtha ar fáil
don phobal;
(iii)    go bhfuil meicníochtaí i bhfeidhm aige
agus go ngeallann sé na rialacha a bhaineann lena chlár póraithe arna fhormheas
i gcomhréir le hAirteagal 8(1) nó Airteagal 9 a chur in oiriúint in
am trátha do leasuithe ar na rialacha sin arna ndéanamh ag an gcumann póir dá
dtagraítear i bpointe (a) a choinníonn an pórleabhar maidir le bunús an
phóir.
2.           Beidh feidhm leis na maoluithe seo a
leanas i gcás ainmhithe pórúcháin folaíochta den speiceas eachaí:
(a)     De mhaolú ar phointe 3(e)(i) de Chuid 1,
más rud é, maidir le haon phór amháin ar chríoch an Aontais ar a bhfuil
tuairisc in Iarscríbhinn VI, go bhfuil roinnt cumann póir a choinníonn pórleabhair
don phór sin, agus go gcumhdaíonn a gcláir phóraithe arna bhformheas i
gcomhréir le hAirteagal 8(1) an chríoch sin ina hiomláine, beidh feidhm ag
an méid seo a leanas maidir leis na rialacha dá dtagraítear i bpointe 3(e)(i)
den Chuid sin arna mbunú ag na cumainn phóir sin:
(i)      féadfaidh siad foráil a dhéanamh nach
mór go mbéarfar ainmhithe pórúcháin folaíochta den speiceas eachaí den phór sin
i limistéar sonraithe de chríoch an Aontais d’fhonn cáiliú d’iontráil sa phórleabhar
don phór sin chun críocha dearbhaithe breithe;
(ii)     ní mór dóibh a áirithiú nach mbaineann
an srian dá bhforáiltear i bpointe (i) le hiontráil an phóir sin i bpórleabhar
chun críocha atáirgthe.
(b)     De mhaolú ar phointe 1(a) den Chuid seo,
ina bhfuil na rialacha dá dtagraítear i bpointe 1(d) de Chuid 2 bunaithe
go heisiatach ag eagraíocht idirnáisiúnta atá ag oibriú ag leibhéal domhanda
agus nach bhfuil aon chumann póir i mBallstát nó comhlacht póraithe i dtríú tír
a choinníonn an pórleabhar maidir le bunús an phóir sin, tabharfaidh an t‑údarás
inniúil i mBallstát aitheantas do chumainn phóir a bhfuil leabhar macúil don
phór sin á choinníoll acu, ar choinníoll go mbaineann na nithe seo a leanas leis
na rialacha dá dtagraítear i bpointe 1(d) de Chuid 2 arna mbunú ag an
eagraíocht idirnáisiúnta sin:
(i)      cuireann an gcumann póir sin ar fáil iad
don údarás inniúil dá dtagraítear in Airteagal 4(2) chun críocha
fíorúcháin;
(ii)     tá siad ionchorpraithe sa chlár póraithe
arna fhormheas i gcomhréir le hAirteagal 8(1) atá an gcumann póir sin á
chur i gcrích.
(c)     De mhaolú ar phointe 1(b) den Chuid seo,
féadfaidh cumann póir a bhfuil leabhar macúil á choinníoll aige aicmí breise a
bhunú de réir fiúntas, ar an gcoinníoll gur féidir na hainmhithe pórúcháin
folaíochta den speiceas eachaí atá iontráilte in aicmí sa phríomhchuid den phórleabhar
maidir le bunús an phóir a iontráil sna haicmí comhfhreagracha den phríomhchuid
den leabhar macúil.
IARSCRÍBHINN II
Iontráil i bpórleabhair agus clárú i rollaí póir
dá dtagraítear i gCaibidil IV
Cuid 1
Iontráil ainmhithe pórúcháin folaíochta i bpórleabhair
Caibidil I
Príomhchuid
1.           Ar iarratas ón bpóraitheoir,
iontrálfaidh nó cláróidh cumann póir, dá bhforáiltear in Airteagal 19(1),
sa phríomhchuid dá phórleabhar aon ainmhí pórúcháin folaíochta a bhfuil na
coinníollacha seo a leanas á gcomhlíonadh aige:
(a)     comhlíonann sé na critéir thuismíochta atá
leagtha amach:
(i)      i bpointe (i) d’Airteagal 2(i)
i gcás ainmhithe pórúcháin folaíochta den speiceas buaibheach (Bos taurus
agus Bubalus bubalis), den speiceas mucúil (Sus scrofa), den
speiceas caorach (Ovis aries) agus den speiceas gabhair (Capra hircus);
(ii)     i bpointe (ii) d’Airteagal 2(i)
i gcás ainmhithe pórúcháin folaíochta den speiceas eachaí (Equus caballus
agus Equus asinus);
(ii)     sna gníomhartha tarmligthe arna nglacadh
de bhun Airteagal 35(1) agus 45(1) i gcás ainmhithe pórúcháin folaíochta
de speiceas eile dá dtagraítear in Airteagal 2(i)(iii);
(b)     tá a ghinealach bunaithe i gcomhréir leis
na rialacha a leagtar amach sa phórleabhar i gcomhréir leis an gclár póraithe arna
fhormheas i gcomhréir le hAirteagal 8(1) nó Airteagal 9;
(c)     sainaithníodh é i ndiaidh breithe i
gcomhréir le reachtaíocht an Aontais ar sláinte ainmhithe a bhaineann leis na
speicis i gceist agus i gcomhréir leis na rialacha a leagtar amach sa chlár
póraithe arna fhormheas i gcomhréir le hAirteagal 8(1) nó Airteagal 9,
rud a chiallaíonn, i gcás ainmhithe pórúcháin folaíochta den speiceas eachaí,
go dteastaíonn sainaithint mar shearrach diúil agus deimhniú cumhdaithe ar a
laghad;
(d)     tá ag gabháil leis, nuair is gá, deimhniú
zóiteicniúil arna eisiúint i gcomhréir le hAirteagal 33(1).
2.           De mhaolú ar phointe 1(a)(ii),
féadfaidh cumann póir a chuireann clár crosphóraithe i gcrích ar ainmhithe
pórúcháin folaíochta den speiceas eachaí ainmhí pórúcháin folaíochta den
speiceas eachaí atá iontráilte sa phríomhchuid de phórleabhar do phór difriúil
a iontráil sa phríomhchuid dá phórleabhar, ar an gcoinníoll go dtagraítear don
phór eile agus do na critéir maidir le hiontráil na n‑ainmhithe pórúcháin
folaíochta sin dá dtagraítear sa chlár póraithe arna fhormheas i gcomhréir le
hAirteagal 8(1) nó Airteagal 9.
3.           Aon chumann póir a iontrálann ainmhí
pórúcháin folaíochta den speiceas eachaí ina phórleabhar atá iontráilte i bpórleabhar
eile cheana féin bunaithe ag cumann póir i mBallstát eile, iontrálfaidh sé an t‑ainmhí
pórúcháin folaíochta sin faoin uimhir shaoil uathúil agus, ach amháin sa chás
gur chomhaontaigh an dá chumann póir i gceist ar mhaolú, an t‑ainm céanna
agus luafar cód na tíre inar rugadh an searrach, i gcomhréir le comhaontuithe idirnáisiúnta
don phór i gceist.
Caibidil II
Maoluithe do phórleabhair nuabhunaithe le haghaidh ainmhithe pórúcháin
folaíochta
1.           I gcás ina bhfuil aitheantas á
thabhairt do chumann póir i gcomhréir le hAirteagal 4(2) chun pórleabhar a
bhunú do phór nach bhfuil aon phórleabhar dó i mBallstát, féadfaidh an t‑údarás
inniúil, de mhaolú ar phointe 1(a) de Chaibidil I, an iontráil dhíreach d'ainmhithe
pórúcháin folaíochta nó sliochtaigh ó ainmhithe pórúcháin folaíochta pór éagsúil
sa phríomhchuid den phórleabhar nuabhunaithe a údarú, ar choinníoll:
(a)     go bhfuil tréimhse bunaithe ag an bpórleabhar
nua atá iomchuí d’eatramh glúine an speicis sainmhínithe sa chlár póraithe atá
le formheas i gcomhréir le hAirteagal 8(1) agus Airteagal 9;
(b)     go dtagraítear d’aon phórleabhar reatha
inar iontráladh na hainmhithe pórúcháin folaíochta nó a dtuismitheoirí den
chéad uair i ndiaidh breithe, i dteannta le huimhir chlárúcháin bhunaidh an phórleabhair
sin;
(c)     go bhfuil na hainmhithe pórúcháin
iontráilte sa phríomhchuid, agus más infheidhme sna haicmí iomchuí, de réir na
rialacha a leagtar amach sa chlár póraithe atá le formheas i gcomhréir le
hAirteagal 8(1) agus Airteagal 9.
2.           Faoi dheireadh na tréimhse
tionscnaimh dá dtagraítear i bpointe 1(a), déanfaidh an t‑údarás inniúil
na rialuithe oifigiúla dá dtagraítear in Airteagal 50.
Caibidil III
Codanna forlíontacha
1.           D’fhéadfadh cumann póir a choinníonn
pórleabhar a chinneadh go bhféadfaí ainmhí den speiceas buaibheach, mucúil,
caorach, gabhair nó eachaí, nach gcomhlíonann na coinníollacha atá leagtha
amach i bpointe 1 de Chaibidil I, a iontráil i gcuid fhorlíontach den phórleabhar
sin bunaithe i gcomhréir le hAirteagal 20(1), ar choinníoll go
gcomhlíonann an t‑ainmhí na coinníollacha seo a leanas:
(a)     go bhfuil sé sainaitheanta i gcomhréir le
reachtaíocht an Aontais ar shláinte ainmhithe maidir leis an speiceas i gceist
agus i gcomhréir leis na rialacha arna mbunú ag an gcumann póir don phórleabhar
sin;
(b)     go measann an cumann póir é a bheith i
gcomhréir le tréith an phóir sin dá dtagraítear i bpointe 1(a) de Chuid 2
d’Iarscríbhinn I;
(c)     go bhfuil feidhmíocht íosta aige mar atá
leagtha síos ag na rialacha bunaithe don phórleabhar sin ag an gcumann póir ó
thaobh fheidhmiú na saintréithe a bhfuil ainmhithe pórúcháin den speiceas sin atá
iontráilte sa phríomhchuid á dtástáil i gcomhréir le hIarscríbhinn III.
2.           Féadfaidh an cumann póir ceanglais dhifriúla
a chur i bhfeidhm maidir le comhréireacht leis an tréith phóir dá dtagraítear i
bpointe 1(b) nó maidir leis an bhfeidhmíocht dá dtagraítear i bpointe 1(c) ag
brath air seo a leanas:
(a)     má bhaineann an t‑ainmhí leis an
bpór, ainneoin nach bhfuil a bhunús ar eolas; nó
(b)     fuarthas an t‑ainmhí ó chlár
crosphóraithe arna fhormheas ag an gcumann póir.
3.           Ní dhiúltóidh cumainn phóir aon
ainmhí baineann den speiceas buaibheach, mucúil, caorach nó gabhair a iontráil
i gcomhréir leis na coinníollacha leagtha amach i gCaibidil I sa phríomhchuid
den phórleabhar atá bunaithe acu i gcás ina meastar gur ainmhí folaíochta atá i
gceist faoi na coinníollacha seo a leanas:
(a)     tá a máthair agus a seanmháthair
mháthartha iontráilte i gcuid fhorlíontach de phórleabhar don phór céanna dá
bhforáiltear i bpointe 1;
(b)     tá a hathair agus a beirt sheanaithreacha
iontráilte sa phríomhchuid de phórleabhar don phór céanna.
4.           Aon chumainn phóir a bhfuil pórleabhair
bunaithe acu d’ainmhithe pórúcháin folaíochta den speiceas eachaí, leagfaidh
siad síos ina gclár póraithe arna fhormheas i gcomhréir le hAirteagal 8(1)
agus Airteagal 9 na coinníollacha a bhaineann le hainmhithe pórúcháin
fireanna agus baineanna arna dtaifeadadh sa chuid fhorlíontach a iontráil sa
phríomhchuid. 
I gcás ainmhithe pórúcháin folaíochta baineanna
den speiceas eachaí, ní bheidh na coinníollacha sin níos déine ná na
coinníollacha atá leagtha amach i bpointe 3(a) agus (b) den Chaibidil seo.
Cuid 2
Clárú muc pórúcháin hibrideach i rollaí póir
1.           Ar iarratas ó phóraitheoir, cláróidh
oibríocht phórúcháin a bhfuil aitheantas aige i gcomhréir le hAirteagal 4(2)
aon mhuc phórúcháin hibrideach den chrosphórú céanna ina rolla póir ar muc í:
(a)     a sainaithníodh i ndiaidh a breithe i
gcomhréir le reachtaíocht an Aontais ar shláinte ainmhithe maidir leis an
speiceas i gceist agus i gcomhréir le rialacha an rolla póir sin; 
(b)     a bhfuil tuismíocht aici bunaithe i gcomhréir
le rialacha an rolla póir ina bhfuil sé beartaithe an t‑ainmhí a chlárú;
(c)     a bhfuil ag gabháil léi deimhniú
zóiteicniúil arna eisiúint i gcomhréir le hAirteagal 33(1).
2.           Maidir le muca pórúcháin hibrideacha
atá cláraithe i gcomhréir le pointe 1 i rolla póir arna bhunú don
chrosphór céanna ag oibríocht phórúcháin ar tugadh aitheantas di i gcomhréir le
hAirteagal 4(2) sa Bhallstát céanna nó i mBallstát eile, ní dhiúltóidh
oibríochtaí pórúcháin iad a chlárú ina rollaí póir.
IARSCRÍBHINN III
Tástáil Feidhmíochta agus Meastóireacht
ghéiniteach
dá dtagraítear i gCaibidil V
Cuid 1
Ainmhithe buaibheacha
Caibidil I
Tástáil feidhmíochta
Déanfaidh cumainn phóir tástáil feidhmíochta
chun luach géiniteach ainmnithe pórúcháin folaíochta den speiceas buaibheach a
dhearbhú, le ceann amháin, nó comhcheangal de na modhanna atá leagtha amach sa
Chaibidil seo.
Déanfar tástáil
feidhmíochta de réir na rialacha agus na gcaighdeán atá bunaithe ag lárionad
tagartha ábhartha an Aontais Eorpaigh dá bhforáiltear in Airteagal 31(1),
i gcomhar leis an gCoiste Idirnáisiúnta um Thaifeadadh Ainmhithe (ICAR).
Roinn 1
Saintréithe táirgthe mairteola
1.           Maidir le tástáil feidhmíochta ar
leith ar ainmhí pórúcháin nó a shliocht (“na hainmhithe tástála”) ag stáisiún
tástála, sonrófar an t‑eolas seo a leanas:
(a)     an modh tástála agus líon na n‑ainmhithe
tástála a tástáladh;
(b)     cuimseoidh an prótacal tástála na sonraí
seo a leanas:
(i)      téarmaí iontrála na n‑ainmhithe
tástála isteach sa stáisiún tástála;
(ii)     torthaí tástálacha a rinneadh roimhe sin
ar na hainmhithe tástála, lena n‑áirítear, más infheidhme, feidhmíocht na
n‑ainmhithe tástála ar an bhfeirm;
(iii)    ainm úinéir na n‑ainmhithe tástála;
(iv)    aois uasta na n‑ainmhithe tástála a
ligtear isteach sa stáisiún tástála agus raon aoise na n‑ainmhithe atá sa
stáisiún tástála;
(v)     fad na dtréimhsí oiriúnaithe agus tástála
ag an stáisiún tástála;
(vi)    cineál na haiste bia agus an chórais chothaithe
a úsáidtear i rith na tástála;
(c)     is iad na tréithe a thaifeadfar sa
tástáil ná cur suas meáchain bheo agus forbairt matán (cruth mairteola), agus
d’fhéadfadh tréithe eile amhail tiontú bia agus tréith conablaigh a bheith san
áireamh chomh maith, má tá siad ar fáil.
2.           Tástáil allamuigh (ar an bhfeirm)
Cuirfidh an institiúid ainmnithe dá bhforáiltear
in Airteagal 29(1) an modh tástála agus an modh chun torthaí tástála a
bhailíochtú ar fáil.
Is iad na tréithe a thaifeadfar sa tástáil ná
meáchan beo agus aois, agus d’fhéadfadh tréithe eile amhail cruth mairteola a
bheith san áireamh chomh maith, má tá siad ar fáil.
3.           Tástáil trí shonraí suirbhé ó
fheirmeacha agus ó phointí díola agus maraithe
Más féidir, taifeadfaidh an cumann póir na
meáchain bheo agus mharaithe, na praghsanna díolacháin, aicme an chrutha
conablaigh de réir scálaí an Aontais maidir le haicmiú conablach atá leagtha
amach in Airteagal 42 de Rialachán (CE) Uimh. 1234/2007 ón
gComhairle, caighdeán feola agus tréithe mairteola eile.
Roinn 2
Saintréithe déiríochta
Taifeadfaidh cumainn phóir sonraí táirgthe
bainne de réir na rialacha agus na gcaighdeán atá bunaithe ag lárionad tagartha
ábhartha an Aontais Eorpaigh dá bhforáiltear in Airteagal 31(1), i gcomhar
le ICAR.
Roinn 3
Saintréithe neamh‑tháirgthe
1.           I gcás ina gcuimsíonn cumainn phóir
torthúlacht, cumas agus fad saoil breithe laonna sa mheastóireacht ghéiniteach,
déanfar measúnú ar na tréithe sin ar bhonn an ráta gan filleadh, nó ar bhonn sonraí
toirchithe eile, scór breithe laonna agus fad an tsaoil tháirgiúil agus an aois
ciondíothaithe.
2.           Ní áireofar meon, sonraí rátála
moirfeolaíche ná frithsheasmhacht in aghaidh galar sa mheastóireacht ghéiniteach
ach amháin i gcás ina gcruthaítear na sonraí trí chóras taifeadta atá formheasta
ag an institiúid ainmnithe dá bhforáiltear in Airteagal 29(1).
Caibidil II
Meastóireacht ghéiniteach
1.           Is é an institiúid ainmnithe dá
bhforáiltear in Airteagal 29(1) a dhéanfaidh meastóireacht ghéiniteach ar ainmhithe
pórúcháin agus áireofar sa mheastóireacht sin na saintréithe táirgthe seo a
leanas de réir na gcuspóirí roghnúcháin atá leagtha amach sa chlár póraithe arna
fhormheas i gcomhréir le hAirteagal 8(1) agus Airteagal 9:
(a)     saintréithe táirgthe déiríochta ainmhithe
pórúcháin de na pórtha déiríochta;
(b)     saintréithe táirgthe mairteola ainmhithe
pórúcháin de na pórtha mairteola;
(c)     saintréithe táirgthe déiríochta agus
mairteola de na bpórtha dé‑fheidhme.
2.           Áireofar sa mheastóireacht
ghéiniteach na saintréithe neamh‑tháirgthe dá dtagraítear i Roinn 3 de Chaibidil I
do na pórtha a dtaifeadann cumainn phóir a saintréithe, i gcomhréir lena gclár
póraithe arna fhormheas i gcomhréir le hAirteagal 8(1) agus Airteagal 9.
Ríomhfar luach póraithe ainmhí pórúcháin ar bhonn
thorthaí tástála feidhmíochta an ainmhí aonair nó a ghaolta agus féadfar
iontaofacht an luacha póraithe sin a fheabhsú trí fhaisnéis ghéanómaíoch a
úsáid nó trí mhodh eile atá bailíochtaithe ag lárionad tagartha ábhartha an
Aontais Eorpaigh dá dtagraítear in Airteagal 31(1).
3.           Cloífidh na modhanna staidrimh a
úsáidfear i meastóireacht ghéiniteach leis na rialacha agus na caighdeáin atá
bunaithe ag lárionad tagartha ábhartha an Aontais Eorpaigh dá bhforáiltear in Airteagal 31(1),
i gcomhar le ICAR, agus ráthóidh sé meastóireacht ghéiniteach nach mbeidh
claonta i ngeall ar thionchair na bpríomhthosca comhshaoil agus struchtúir
sonraí.
Beidh iontaofacht na meastóireachta géinití
tomhaiste mar chomhéifeacht chinntiúcháin, i gcomhréir le rialacha agus
caighdeáin atá bunaithe ag lárionad tagartha ábhartha an Aontais Eorpaigh dá
bhforáiltear in Airteagal 31(1), i gcomhar le ICAR. Nuair a fhoilseofar torthaí
na meastóireachta, luafar an iontaofacht agus dáta na meastóireachta freisin.
4.           Foilseofar sainchomharthaí
géiniteacha agus lochtanna géiniteacha ainmhí pórúcháin mar atá sainmhínithe ag
an gcumann póir.
5.           Déanfar meastóireacht ghéiniteach ar
thréithe éigeantacha mar atá mínithe i bpointí 6 nó pointe 7 ar thairbh
atá beartaithe le haghaidh inseamhnaithe shaorga, ach amháin tairbh a bhaineann
le pórtha atá faoi bhagairt díothaithe.
Foilseoidh an cumann póir luachanna pórúcháin eile
atá ar fáil le haghaidh na dtarbh atá beartaithe le haghaidh inseamhnaithe
shaorga freisin.
6.           Áireofar i meastóireacht ghéiniteach
ar shaintréithe déiríochta tarbh atá beartaithe le haghaidh inseamhnaithe
shaorga:
(a)     an tál bainne agus an cion saille ime
agus próitéine;
(b)     saintréithe táirgthe agus neamh‑tháirgthe
ábhartha eile atá ar fáil.
Is é an iontaofacht íosta a bhainfidh le meastóireacht
ghéiniteach tarbh le haghaidh inseamhnaithe shaorga na bpórtha déiríochta ná 0,5
ar a laghad le haghaidh na saintréithe amhail tál bainne, cion saille ime agus
próitéine, de réir na rialacha agus na gcaighdeán atá bunaithe ag lárionad
tagartha ábhartha an Aontais Eorpaigh dá bhforáiltear in Airteagal 31(1),
i gcomhar le ICAR, maidir le meastóireacht ar na príomhthréithe táirgthe, agus
gach eolas atá ar fáil ó shliocht agus ó chomhthaobhachtaí á chur san áireamh.
Aon tairbh óga ar a ndéantar meastóireacht ghéanómaíoch,
nach bhfuil taifid feidhmíochta sleachta ag baint leo, measfar iad a bheith
oiriúnach le haghaidh inseamhnaithe shaorga má tá a meastóireacht ghéanómaíoch
bailíochtaithe de réir rialacha agus caighdeáin atá bunaithe ag lárionad
tagartha ábhartha an Aontais Eorpaigh dá bhforáiltear in Airteagal 31(1),
i gcomhar le ICAR.
7.           Déanfar meastóireacht ghéiniteach ar
thréithe táirgthe mairteola ag tairbh atá beartaithe le haghaidh inseamhnaithe
shaorga ar bhonn aon cheann amháin de na modhanna tástála seo a leanas:
(a)     tástáil feidhmíochta ar leith sa
stáisiún;
(b)     tástáil feidhmíochta sleachta nó comhthaobhachtaí
sa stáisiún tástála nó in aonaid speisialaithe;
(c)     tástáil feidhmíochta sleachta nó comhthaobhachtaí
ar an bhfeirm; sa dóigh is go ndáiltear an sliocht i measc na dtréad taifeadta
ionas gur féidir comparáid bhailí a dhéanamh idir thairbh;
(d)     tástáil feidhmíochta sleachta nó comhthaobhachtaí
trí bhailiú sonraí ar fheirmeacha, i ndíolacháin cheant nó i seamlais ar a
leithéid sa dóigh is gur féidir comparáid bhailí a dhéanamh idir thairbh;
(e)     meastóireacht ghéanómaíoch nó modh ar
bith eile, lena n‑áirítear comhcheangal de na modhanna seo, agus iad
bailíochtaithe i gcomhréir leis an rialacha agus caighdeáin atá bunaithe ag
lárionad tagartha ábhartha an Aontais Eorpaigh dá bhforáiltear in Airteagal 31(1),
i gcomhar le ICAR.
Má tá taifeadadh á dhéanamh ar mheáchan conablach agus,
más iomchuí, ar thréithe caighdeán feola, feidhmíocht fáis agus cumas breithe
laonna, beidh na tréithe sin agus tréith bhainteach ar bith eile san áireamh sa
mheastóireacht ghéiniteach ar an tarbh.
Is é an iontaofacht íosta a bhainfidh le meastóireacht
ghéiniteach tarbh le haghaidh inseamhnú saorga na bpórtha mairteola ná 0,5 ar a
laghad le haghaidh na dtréithe amhail cur suas meáchain bheo agus forbairt
matán (cruth mairteola), de réir na rialacha agus na gcaighdeán atá bunaithe ag
lárionad tagartha ábhartha an Aontais Eorpaigh dá bhforáiltear in Airteagal 31(1),
i gcomhar le ICAR, maidir le meastóireacht ar na príomh‑shaintréithe
táirgthe.
Nuair a ríomhtar luachanna pórúcháin géanómaíocha,
beidh na luachanna seo bailíochtaithe le haghaidh na saintréithe de réir na
rialacha agus na gcaighdeán atá bunaithe ag lárionad tagartha ábhartha an
Aontais Eorpaigh dá bhforáiltear in Airteagal 31(1) i gcomhar le ICAR.
Beidh gá leis na luachanna seo a athbhailíochtú go
rialta agus ag am ar bith a dhéantar athruithe móra ar an meastóireacht ghéanómaíoch
nó ar an ngnáthmheastóireacht nó ar an daonra tagartha.
Cuid 2
Ainmhithe mucúla
Caibidil I
Tástáil feidhmíochta
1.           Tástáil feidhmíochta ag stáisiún
tástála
Maidir le tástáil feidhmíochta ainmhí porúcháin nó
a shliocht (“na hainmhithe tástála”) ag stáisiún tástála, sonrófar an t‑eolas
seo a leanas:
(a)     ainm an chumainn phóir, na hoibríochta
pórúcháin nó an údaráis inniúil atá freagrach as an stáisiún tástála;
(b)     an modh tástála agus líon na n‑ainmhithe
tástála a tástáladh;
(c)     an prótacal tástála, ina n‑áireofar na sonraí seo a leanas:
(i)      téarmaí iontrála na n‑ainmhithe
tástála isteach sa stáisiún tástála;
(ii)     aois uasta na n‑ainmhithe tástála
a ligtear isteach sa stáisiún tástála agus raon aoise na n‑ainmhithe atá
sa stáisiún tástála;
(iii)    fad na tréimhse tástála sa stáisiún
tástála;
(iv)    cineál na haiste bia agus an chórais chothaithe
a úsáideadh i rith na tástála;
(v)     ainm úinéir na n‑ainmhithe tástála
i gcás tástála feidhmíochta ar leith;
(d)     na saintréithe a thaifeadfar, lena n‑áireofar
meáchan beo, tiontú bia agus meastóir chomhdhéanamh an choirp, agus d’fhéadfaí
sonraí bainteacha eile a áireamh chomh maith;
(e)     an modh a úsáidfear chun fiúntais
ghéiniteacha a mheas, rud a luafar mar luach pórúcháin nó comparáid
chomhaimseartha maidir le gach tréith, beidh sé inghlactha go heolaíoch de réir
prionsabal zóiteicniúil bunaithe.
2.           Tástáil feidhmíochta ar fheirm
I gcás ina ndéantar tástáil feidhmíochta ar
fheirm, cinnteoidh an cumann póir nó an oibríocht phórúcháin gur féidir luach
póraithe a ríomh ag deireadh tástála de réir prionsabal zóiteicniúil bunaithe,
ag cur san áireamh scálaí an Aontais maidir le haicmiú conablach atá leagtha
amach in Airteagal 42 de Rialachán (CE) Uimh. 1234/2007.
Caibidil II
Meastóireacht ghéiniteach
1.           Tástáil sleachta nó comhthaobhachtaí
(a)     ríomhfar fiúntas géiniteach an ainmhí
phórúcháin trí measúnú a dhéanamh ar cháilíochtaí líon oiriúnach sleachta nó
comhthaobhachtaí maidir le tréithe táirgthe: 
(i)      tabharfar nó luafar tuairisc mhionsonraithe
ar an modh tástála;
(ii)     ní chaithfear go roghnach leis an
sliocht ná leis na comhthaobhachtaí;
(iii)    aithneofar trí chineál tástálacha
sleachta nó comhthaobhachtaí:
–              
tástáil lárnach i stáisiún tástála sleachta nó
comhthaobhachtaí; 
–              
tástáil phleanáilte sleachta nó comhthaobhachtaí ar
fheirm, fad is atá an sliocht nó na comhthaobhachtaí dáilte i measc tréada sa
dóigh is gur féidir comparáid bhailí a dhéanamh idir ainmhithe pórúcháin;
–              
sonraí a bhailítear ar chonablaigh aitheanta
sleachta nó comhthaobhachtaí;
(b)     roghnófar an sliocht nó na comhthaobhachtaí
ar bhealach neamhchlaonta. Úsáidfear na sonraí bainteacha go léir agus luach
pórúcháin na n‑ainmhithe pórúcháin á mheasúnú. Díchuirfear tionchair eile
seachas an fiúntas géiniteach trí nósanna imeachta cuí agus an luach pórúcháin
á chinneadh;
(c)     luafar na tréithe a thaifeadfar, amhail aon
chur suas meáchain bheo, tiontú bia, caighdeán conablaigh, tréithe síolraithe,
torthúlacht, bisiúlacht, inmharthanacht an tsleachta nó na gcomhthaobhach nó
sonraí bainteacha eile ar bith;
(d)     beidh an modh a úsáidfear chun fiúntas
géiniteach a mheas inghlactha go heolaíoch de réir prionsabal bunaithe
zóiteicniúil.
2.           Tástáil chomhaimseartha ar mhuca
pórúcháin hibrideacha
Má tá sonraí feidhmíochta nó luachanna géiniteacha
luaite ar dheimhniú zóiteicniúil atá ag gabháil le muca pórúcháin hibrideacha
nó a dtáirgí geirmeacha, beidh feidhm ag na coinníollacha a bhaineann leis an
sliocht nó na comhthaobhachtaí atá sainmhínithe i bpointí (a), (b), (c) agus
(d) de phointe 1, tar éis na hathruithe riachtanacha a dhéanamh do lucht
comhaimseartha línte hibrideacha muc pórúcháin hibrideach.
Cuid 3
Ainmhithe de chineál caorach agus gabhair
Caibidil I
Tástáil feidhmíochta
1.           Tástáil feidhmíochta ar stáisiún
(a)     Beidh an modh a úsáidfear chun fiúntas
géiniteach a mheas inghlactha go heolaíoch de réir prionsabal bunaithe
zóiteicniúil. Luafar fiúntas géiniteach na n‑ainmhithe pórúcháin
tástáilte mar luach pórúcháin nó comparáid chomhaimseartha i leith gach
saintréith.
(b)     Sonrófar na nithe seo a leanas go
soiléir:
(i)      na téarmaí iontrála chuig an stáisiún;
(ii)     aois uasta nó meáchan uasta na n‑ainmhithe
pórúcháin óga ag tús na tástála agus líon na n‑ainmhithe;
(iii)    fad na tréimhse tástála sa stáisiún nó
meáchan deiridh;
(iv)    cineál na haiste bia agus an chórais chothaithe
a úsáideadh le linn na tástála.
2.           Tástáil feidhmíochta ar fheirm
I gcás ina gcuirtear tástáil i gcrích ar fheirm,
áiritheoidh an cumann póir ag deireadh na tástála gur féidir luach pórúcháin a
ríomh i gcomhréir le prionsabail bhunaithe zóiteicniúla, ag cur san áireamh
scálaí an Aontais maidir le haicmiú conablach atá leagtha amach in
Airteagal 42 de Rialachán (CE) Uimh. 1234/2007.
3.           Seo thíos mar a dhéanfar cuntas táil
agus measúnú ar fhiúntas géiniteach na mbaineannach le haghaidh saintréithe
déiríochta:
(a)     luafar na tréithe a thaifeadfar i
gcomhréir leis na prionsabail atá comhaontaithe ag ICAR, amhail táirgeadh
bainne, comhdhéanamh bainne nó sonraí bainteacha eile ar bith;
(b)     beidh na taifid bhainne a úsáidfear agus fiúntas
géiniteach ainmhithe baineanna á chinneadh: 
(i)      ag baint le tréimhse ama a chloíonn leis
an norm atá leagtha síos ag ICAR maidir le taifeadadh táirgiúlachta ainmhithe
bainne;
(ii)     mionathraithe le haghaidh aon tionchar
comhshaoil tábhachtach.
Caibidil II
Meastóireacht ghéiniteach
Ríomhfar fiúntas géiniteach ainmhí pórúcháin
trí mheasúnú a dhéanamh ar cháilíochtaí líon oiriúnach sleachta agus, áit ar
cuí, líon oiriúnach comhthaobhachtaí mar seo a leanas:
(a)          i ndáil le saintréithe táirgthe
feola:
(i)      tabharfar nó luafar tuairisc mhionsonraithe
ar an modh tástála;
(ii)     caithfear go cothrom leis an sliocht nó leis
na comhthaobhachtaí;
(iii)    aithneofar trí chineál tástálacha
sleachta nó comhthaobhachtaí:
–              
tástáil lárnach i stáisiún tástála sleachta nó comhthaobhachtaí;
–              
tástáil phleanáilte sleachta nó comhthaobhachtaí ar
fheirm, fad is go bhfuil an sliocht nó na comhthaobhachtaí dáilte i measc na
dtréad sa dóigh is gur féidir comparáid bhailí a dhéanamh idir ainmhithe
pórúcháin;
–              
sonraí a bailíodh ar chonablaigh aitheanta sleachta
nó comhthaobhachtaí;
(b)          i ndáil le saintréithe déiríochta:
(i)      beidh dearadh na tástála luaite;
(ii)     ní chaithfear go roghnach le hainmhithe
baineanna;
(iii)    cuimseofar an táirgeadh bainne agus an
comhdhéanamh bainne i ríomh na bhfiúntas géiniteach;
(c)          roghnófar an sliocht nó na
comhthaobhachtaí ar bhealach neamhchlaonta. Úsáidfear na sonraí bainteacha go
léir i measúnú ar luach pórúcháin na n‑ainmhithe pórúcháin. Díchuirfear
tionchair eile seachas fiúntas géiniteach trí nósanna imeachta cuí agus an
luach pórúcháin á chinneadh;
(d)          luafar na tréithe a thaifeadfar,
amhail cur suas meáchain bheo, tiontú bia, cáilíocht conablach, ag cur san
áireamh scálaí an Aontais maidir le haicmiú conablach atá leagtha amach i
Rialachán (CE) Uimh. 1234/2007, táirgeadh bainne, comhdhéanamh bainne,
cáilíocht an táirgthe olla, tréithe síolraithe, torthúlacht, bisiúlacht,
inmharthanacht an tsleachta agus/nó na gcomhthaobhachtaí nó aon sonraí
bainteacha eile;
(e)          beidh an modh a úsáidfear chun
fiúntais ghéiniteacha a mheas inghlactha go heolaíoch de réir prionsabal
bunaithe zóiteicniúil.
IARSCRÍBHINN IV
Lárionaid Tagartha an Aontais Eorpaigh
1.           Ní mór go mbeadh lárionaid tagartha
an Aontais Eorpaigh arna n‑ainmniú i gcomhréir le hAirteagal 31(1)
feistithe le:
(a)     foireann atá cáilithe go hoiriúnach agus oiliúint
fhónta agat i dtástáil feidhmíochta agus meastóireacht ghéiniteach na n‑ainmhithe
pórúcháin folaíochta;
(b)     infreastruchtúr riaracháin iomchuí;
(c)     foireann atáthar tar éis a threorú chun
meas a léiriú ar chineál rúnda roinnt ábhar, torthaí nó cumarsáidí ar leith; 
(d)     foireann le feasacht leordhóthanach acu
ar ghníomhaíochtaí taighde ar leibhéal náisiúnta, an Aontais agus
idirnáisiúnta;
(e)     an trealamh agus na hionstraimí atá de
dhíth chun na dualgais agus feidhmeanna dá dtagraítear i bpointe (2) a
chur i gcrích.
2.           Beidh dualgais agus feidhmeanna
lárionaid tagartha an Aontais Eorpaigh arna mbunú i gcomhréir le
hAirteagal 31(1) mar seo a leanas:
(a)     na Ballstáit a chur ar an eolas i leith
modhanna tástála feidhmíochta agus meastóireachta géinití ar ainmhithe
pórúcháin folaíochta tríd an méid seo a dhéanamh:
(i)      torthaí tástála feidhmíochta agus meastóireachta
géinití arna ndéanamh ag cumainn phóir agus na sonraí ar a mbíonn siad bunaithe
a fháil agus a athbhreithniú go rialta;
(ii)     comparáid a dhéanamh idir na modhanna
éagsúla tástála feidhmíochta agus meastóireachta géinití ar ainmhithe pórúcháin
folaíochta;
(b)     ar iarratas ón gCoimisiún nó ó Bhallstát
cúnamh a chur ar fáil:
(i)      i bhfianaise chomhchuibhiú na modhanna
éagsúla tástála feidhmíochta agus meastóireachta géinití ar ainmhithe pórúcháin
folaíochta, go háirithe chun modhanna ríofa a mholadh le haghaidh úsáide;
(ii)     i mbunú ardáin chun torthaí na modhanna
tástála feidhmíochta agus meastóireachta géinití ar ainmhithe pórúcháin
folaíochta i mBallstáit a chur i gcomparáid lena chéile, go háirithe:
–              
trí phrótacail rialaithe a fhorbairt le haghaidh
tástála feidhmíochta agus meastóireachta géinití ar ainmhithe pórúcháin
folaíochta a gcuirtear i gcrích i mBallstáit, chun feabhsú a dhéanamh ar
inchomparáideacht na dtorthaí agus éifeachtacht na gclár póraithe;
–              
trí mheasúnú idirnáisiúnta a dhéanamh ar bheostoc
ar bhonn torthaí comhcheangailte tástála feidhmíochta agus meastóireachta
géinití ar ainmhithe pórúcháin folaíochta a gcuirtear i gcrích i mBallstáit;
–              
trí thorthaí éagsúla na measúnuithe idirnáisiúnta a
scaipeadh;
–              
trí na foirmlí tiontaithe agus aon obair
ghéiniteach ghaolmhar eile a fhoilsiú;
(iii)    chun sonraí a sholáthar ar an meastóireacht
ghéiniteach ar ainmhithe pórúcháin folaíochta, agus oiliúint a sholáthar le
tacú leis an institiúid ainmnithe dá bhforáiltear in Airteagal 29(1) atá
ag glacadh páirte i gcomparáidí idirnáisiúnta idir thorthaí meastóireachtaí
géiniteacha;
(iv)    chun réiteach na bhfadhbanna a thagann
chun cinn i mBallstáit i ndáil leis an meastóireacht ghéiniteach ar ainmhithe
pórúcháin folaíochta a éascú;
(v)     chun saineolas teicniúil a sholáthar don
Bhuanchoiste ar Zóiteicnic, ar iarratas ón gCoimisiún.
IARSCRÍBHINN V
Faisnéis is gá a bheith sna deimhnithe
zóiteicniúla dá dtagraítear i gcaibidlí vi agus vii
Cuid 1
Ceanglais ghinearálta
1.           I gcás ina bhfuil torthaí na
meastóireachta géinití ar ainmhí pórúcháin ar fáil go poiblí ar an idirlíon, is
leor tagairt a dhéanamh sna deimhnithe zóiteicniúla dá dtagraítear i gCuid 2
agus Cuid 3 don suíomh gréasáin, áit ar féidir teacht ar na torthaí sin.
2.           I gcás ina bhfuil an t‑eolas
atá le sonrú sa deimhniú zóiteicniúil i gcomhréir le Caibidil I agus II de
Chuid 2 nó Caibidil I agus II de Chuid 3 den Iarscríbhinn seo, i
ndoiciméid eile atá ag gabháil leis an ainmhí pórúcháin nó a tháirgí geirmeacha,
déanfaidh an cumann póir nó an oibríocht phórúcháin:
(a)     inneachar an doiciméid sin a dheimhniú le
dearbhú go bhfuil sa doiciméad an t‑eolas atá de dhíth de réir an ghnímh
chur chun feidhme arna ghlacadh de bhun Airteagal 33(4);
(b)     liosta uileghabhálach de na ceangaltáin ábhartha
a chur leis an dearbhú sin.
3.           I dteideal na ndeimhnithe zóiteicniúla:
(a)     i gcás ainmhithe pórúcháin beo, a gcuid
seamhain, úicítí nó suthanna, déanfar tagairt don speiceas tacsanomaíoch;
(b)     luafar cé acu an bhfuil nó nach bhfuil an
choinsíneacht beartaithe le haghaidh trádála laistigh den Aontas nó le haghaidh
allmhairí isteach san Aontas.
Cuid 2
Deimhnithe zóiteicniúla d'ainmhithe pórúcháin folaíochta,
a gcuid seamhain, úicítí agus suthanna
Caibidil I
Deimhnithe zóiteicniúla d'ainmhithe pórúcháin folaíochta
1.           Beidh sna deimhnithe zóiteicniúla d'ainmhithe
pórúcháin folaíochta an fhaisnéis seo a leanas:
(a)     ainm an chumainn phóir éisiúna nó i gcás allmhairí
isteach san Aotas ainm an chomhlachta pórúcháin eisiúna;
(b)     ainm an phórleabhair; 
(c)     an pór;
(d)     an gnéas; 
(e)     an uimhir iontrála sa phórleabhar
("uimhir an phórleabhair") ;
(f)     córas sainaitheanta an ainmhí pórúcháin folaíochta;
(h)     an uimhir aitheantais a bhaineann leis an
ainmhí pórúcháin folaíochta, i gcomhréir le reachtaíocht an Aontais ar shláinte
ainmhithe maidir le sainaithint ainmnithe den speiceas atá cumhdaithe faoin deimhniú
zóiteicniúil, nó i gcás allmhairí isteach san Aontas, i gcomhréir le
reachtaíocht náisiúnta;
(i)      dáta breithe an ainmhí pórúcháin
folaíochta;
(j)      ainm, seoladh agus seoladh ríomhphoist
an phóraitheora;
(k)     ainm agus seoladh an úinéara;
(l)      an ginealach:
 Athair || Seanathair || Seanmháthair 
 Uimh. an leabhair phóraithe || Uimh. an leabhair phóraithe || Uimh. an leabhair phóraithe 
 Máthair || Seanathair || Seanmháthair 
 Uimh. an leabhair phóraithe || Uimh. an leabhair phóraithe || Uimh. an leabhair phóraithe 
(m)    na torthaí go léir atá ar fáil ar
thástálacha feidhmíochta agus torthaí cothrom le dáta na meastóireachta géinití,
lena n‑áirítear sainchomharthaí géiniteacha agus lochtanna géiniteacha an
ainmhí pórúcháin folaíochta féin agus a thuismitheoirí agus seantuismitheoirí,
de réir mar is gá sa chlár póraithe arna fhormheas i gcomhréir le
hAirteagal 8(1) nó Airteagal 9 don chatagóir agus don ainmhí
pórúcháin folaíochta atá i gceist;
(n)     i gcás ainmhithe baineanna atá torrach,
dáta an inseamhnaithe nó na cúplála agus aitheantas an ainmhí fhirinn a rinne
an toirchiú;
(o)     ainm agus teideal an tsínitheora, dáta
agus áit eisiúna an deimhnithe agus síniú an duine atá údaraithe ag an gcumann
póir eisiúna, nó i gcás allmhairí isteach san Aontas, ag an gcomhlacht
pórúcháin.
2.           De mhaolú ar phointe 1 den Chaibidil
seo, d’fhéadfadh an deimhniú zóiteicniúil le haghaidh trádála ainmhithe
pórúcháin folaíochta den speiceas eachaí a bheith ina dhoiciméad aitheantais i
gcomhréir le reachtaíocht an Aontais ar shláinte ainmnithe, ar chionníoll:
(a)     go bhfuil ann, sa bhreis ar an bhfaisnéis
a éilítear faoi reachtaíocht an Aontais ar shláinte ainmhithe agus sláinte phoiblí,
ar a laghad an fhaisnéis i gcomhréir le pointí 1 (a) go (k) agus (n);
(b)     gur cumann póir a d'eisigh an deimhniú,
ar cumann póir é a ndearna an t‑údarás inniúil an cúram an doiciméad
aitheantais a eisiúint a tharmligean chuige;
(c)     go bhfuil an fhaisnéis ar shainaitheantas
ainmhithe pórúcháin folaíochta den speiceas eachaí agus ar eisiúint doiciméad sainaitheantais
ar fáil do na húdaráis inniúla tréidliachta i mbunachar lárnach sonraí a
bunaíodh i gcomhréir le reachtaíocht an Aontais ar shláinte ainmhithe.
Caibidil II
Deimhnithe zóiteicniúla do sheamhan ainmhithe pórúcháin folaíochta
Beidh sna deimhnithe zóiteicniúla do sheamhan
an fhaisnéis seo a leanas:
(a)          na sonraí go léir dá dtagraítear i gCaibidil I
den Iarscríbhinn seo maidir leis an ainmhí pórúcháin folaíochta a sholáthair an
seamhan, chomh maith lena fhuilghrúpa nó torthaí tástála a sholáthraíonn
ráthaíochtaí coibhéiseacha eolaíocha chun a shainaitheantas agus a thuismitheoirí
a fhíorú, i gcomhréir le gníomhartha cur chun feidhme ar bith arna nglacadh de
bhun Airteagal 22(2);
(b)          faisnéis lenar féidir an seamhan a
shainaithint, dáta a bhailithe, chomh maith le hainmn agus seoladh ionad
bailithe an tseamhain nó ionad stórais an tseamhain agus an choinsíní;
(c)          maidir le seamhan atá beartaithe le
haghaidh tástála oifigiúla ainmhithe pórúcháin folaíochta, ainm agus seoladh an
chumainn phóir nó na hinstitiúide atá ainmnithe a bheith freagrach i gcomhréir le
hAirteagal 29(1) as an tástáil feidhmíochta a dhéanamh i gcomhréir le
hAirteagal 27;
(d)          ainm agus teideal an tsínitheora,
dáta agus áit eisiúna an deimhnithe zóiteicniúil, chomh maith le síniú an té
atá údaraithe ag an gcumann póir eisiúna, nó i gcás allmhairí isteach san
Aontas, síniú an chomhlachta pórúcháin.
Caibidil III
Deimhnithe zóiteicniúla d'úicítí ainmhithe pórúcháin folaíochta
Beidh sna deimhnithe zóiteicniúla d'úicítí ó ainmhithe
pórúcháin folaíochta an fhaisnéis seo a leanas:
(a)          an fhaisnéis go léir dá dtagraítear
i gCaibidil I maidir leis an deontóir baineann a sholáthair na húicítí,
chomh maith lena fuilghrúpa nó torthaí tástála a sholáthraíonn ráthaíochtaí coibhéiseacha
eolaíocha chun a sainaitheantas agus a tuismitheoirí a fhíorú;
(b)          faisnéis lenar féidir na húicítí a
shainaithint, dáta a mbailithe, chomh maith le hainm agus seoladh na foirne
bailithe agus táirgthe suthanna agus an choinsíní;
(c)          i gcás ina bhfuil níos mó ná úicít
amháin i gcochán, léiriú soiléir ar líon na n‑úicítí go léir is gá a bheith
bailithe ón ainmhí céanna pórúcháin folaíochta;
(d)          ainm agus teideal an tsínitheora,
dáta agus áit eisiúna an deimhnithe zóiteicniúil, agus síniú an té atá
údaraithe ag an gcumann póir eisiúna, nó i gcás allmhairí isteach san Aontas,
síniú an chomhlachta pórúcháin.
Caibidil IV
Deimhnithe zóiteicniúla do shuthanna ainmhithe pórúcháin folaíochta
Beidh sna deimhnithe zóiteicniúla do shuthanna
an fhaisnéis seo a leanas:
(a)          an fhaisnéis go léir dá dtagraítear
i gCaibidil I maidir leis an deontóir baineann agus an t‑ainmhí
fireann atá ag toirchiú, chomh maith lena bhfuilghrúpaí nó torthaí tástála a
sholáthraíonn ráthaíochtaí coibhéiseacha eolaíocha chun a sainaitheantas agus a
dtuismitheoirí a fhíorú;
(b)          faisnéis lenar féidir an suth a
shainaithint, dáta an bhailithe nó an táirgthe, chomh maith le hainm agus seoladh
na foirne bailithe nó táirgthe suthanna agus an choinsíní;
(c)          i gcás ina bhfuil níos mó ná suth
amháin i gcochán, léiriú soiléir ar líon na suthanna ar gá na tuismitheoirí
céanna acu a bheith acu;
(d)          ainm agus teideal an tsínitheora,
dáta agus áit eisiúna an deimhnithe zóiteicniúil, agus síniú an té atá údaraithe
ag an gcumann póir eisiúna, nó i gcás allmhairí isteach san Aontas, síniú an
chomhlachta pórúcháin.
Cuid 3
Deimhnithe zóiteicniúla do mhuca pórúcháin hibrideacha agus a gcuid seamhain,
úicítí agus suthanna
Caibidil I
Deimhnithe zóiteicniúla do mhuca pórúcháin hibrideacha
Beidh sna deimhnithe zóiteicniúla do mhuca
pórúcháin hibrideacha an fhaisnéis seo a leanas:
(a)          ainm na hoibríochta pórúcháin
eisiúna, nó i gcás allmhairí isteach san Aontas, ainm an chomhlachta pórúcháin;
(b)          ainm an rolla póir; 
(c)          an cineál géiniteach nó an líne;
(d)          an gnéas; 
(e)          an uimhir iontrála sa rolla póir;
(f)          córas sainaitheantais an ainmhí;
(h)          an uimhir aitheantais a bhaineann
leis an muc phórúcháin hibrideach i gcomhréir le reachtaíocht an Aontais ar shláinte
ainmhithe maidir le sainaithint ainmhithe den speiceas mucúil, nó i gcás
allmhairí isteach san Aontas, i gcomhréir le reachtaíocht náisiúnta;
(i)           dáta breithe an ainmhí;
(j)           ainm agus seoladh an phóraitheora;
(k)          ainm agus seoladh an úinéara.
(k)          ainm agus teideal an tsínitheora,
dáta agus áit eisiúna an deimhnithe zóiteicniúil agus síniú an té atá údaraithe
ag an gcumann póir eisiúna, nó i gcás allmhairí isteach san Aontas, síniú an
chomhlachta pórúcháin.
Caibidil II
Deimhnithe zóiteicniúla do sheamhan ó mhuca pórúcháin hibrideacha
Beidh sna deimhnithe zóiteicniúla do sheamhan
muc pórúcháin hibrideach an fhaisnéis seo a leanas:
(a)          an fhaisnéis go léir dá dtagraítear
i gCaibidil I maidir leis an muc phórúcháin hibrideach a sholáthair an
seamhan;
(b)          faisnéis lenar féidir an seamhan a
shainaithint, dáta a bhailithe, chomh maith le hainmn agus seoladh ionad
bailithe an tseamhain agus an choinsíní;
(c)          ainm agus teideal an tsínitheora,
dáta agus áit eisiúna an deimhnithe zóiteicniúil agus síniú an té atá údaraithe
ag an oibríocht phórúcháin eisiúna, nó i gcás allmhairí isteach san Aontas, síniú
an chomhlachta pórúcháin.
Caibidil III
Deimhnithe zóiteicniúla d'úicítí ó mhuca pórúcháin hibrideacha
Beidh sna deimhnithe zóiteicniúla d'úicítí muc
pórúcháin hibrideach an fhaisnéis seo a leanas:
(a)          an fhaisnéis go léir dá dtagraítear
i gCaibidil I maidir leis an muc phórúcháin hibrideach a sholáthair na
húicítí;
(b)          faisnéis lenar féidir na húicítí a
shainaithint, dáta a bhailithe agus ainmneacha agus seoltaí na foirne bailithe
agus táirgthe suthanna agus an choinsíní;
(c)          ainm agus teideal an tsínitheora, an
dáta agus áit eisiúna an deimhnithe zóiteicniúil agus síniú an té atá údaraithe
ag an oibríocht pórúcháin eisiúna, nó i gcás allmhairí isteach san Aontas, síniú
an chomhlachta pórúcháin.
Caibidil IV
Deimhnithe zóiteicniúla do shuthanna ó mhuca pórúcháin hibrideacha
Beidh sna deimhnithe zóiteicniúla do shuthanna
arna mbailiú nó arna dtáirgeadh ó mhuca pórúcháin hibrideacha an fhaisnéis seo
a leanas:
(a)          an fhaisnéis go léir dá dtagraítear
i gCaibidil I maidir leis an deontóir baineann agus an t‑ainmhí
fireann atá ag toirchiú;
(b)          dáta bailithe na suthanna nó na n‑úicítí,
ainmn agus seoladh na foirne bailithe nó táirgthe suthanna agus ainm agus
seoladh an choinsíní; sainaitheantas an tseamhain arna úsáid chun inseamhnú
saorga nó toirchiú a dhéanamh ar na húicítí;
(c)          i gcás ina bhfuil níos mó ná suth
amháin i gcochán, léiriú soiléir ar líon na suthanna ar gá na tuismitheoirí
céanna a bheith acu;
(d)          ainm agus teideal an tsínitheora,
dáta agus áit eisiúna an deimhnithe zóiteicniúil, agus síniú an té atá
údaraithe ag an oibríocht phórúcháin eisiúna, nó i gcás allmhairí isteach san
Aontas, síniú an chomhlachta pórúcháin.
IARSCRÍBHINN VI
CRÍOCHA
DÁ DTAGRAÍTEAR
IN AIRTEAGAL 2(u)
1.           Críoch Ríocht na Beilge
2.           Críoch Phoblacht na Bulgáire
3.           Críoch Phoblacht na Seice
4.           Críoch Ríocht na Danmhairge cé is
moite d'Oileáin Fharó agus an Ghraonlainn
5.           Críoch Phoblacht Chónaidhme na
Gearmáine
6.           Críoch Phoblacht na hEastóine
7.           Críoch na hÉireann
8.           Críoch na Poblachta Heilléanaí
9.           Críoch Ríocht na Spáinne cé is moite
d'Ceuta agus Melilla
10.         Críoch Phoblacht na Fraince
11.         Críoch Phoblacht na Cróite
12.         Críoch Phoblacht na hIodáile
13.         Críoch Phoblacht na Cipire
14.         Críoch Phoblacht na Laitvia
15.         Críoch Phoblacht na Liotuáine
16.         Críoch Ard‑Diúcacht Lucsamburg
17.         Críoch na hUngáire
18.         Críoch Phoblacht Mhálta
19.         Críoch Ríocht na hÍsiltíre san Eoraip
20.         Críoch Phoblacht na hOstaire
21.         Críoch Phoblacht na Polainne
22.         Críoch Phoblacht na Portaingéile
23.         Críoch na Rómáine
24.         Críoch Phoblacht na Slóivéine
25.         Críoch Phoblacht na Slóvaice
26.         Críoch Phoblacht na Fionlainne
27.         Críoch Ríocht na Sualainne
28.         Críoch Ríocht Aontaithe na Breataine
Móire agus Thuaisceart Éireann
IARSCRÍBHINN VII
Tábla Comhghaoil
 Gníomh Dlíthiúil || Forálacha || Forálacha comhfhreagracha sa Rialachán seo 
 Treoir 2009/157/CE ón gComhairle (ex 77/504/CEE) (Bó) || Airteagal 1 || Airteagal 2 
 Airteagal 2 (a), (b), (e) || Airteagal 3, an chéad mhír 
 Airteagal 2(c) || Airteagal 8(1) 
 Airteagal 2(d) || Airteagal 4(2) 
 Airteagal 3 || Airteagal 19(1) 
 Airteagal 4(1) || Airteagal 7(1) 
 Airteagal 4(2) || Airteagal 7(5) 
 Airteagal 5 || Airteagal 33(1) agus pointe 1(d) de Chaibidil I de Chuid 1 d'Iarscríbhinn II. 
 Airteagal 6 || Airteagail 28(1), 4(3), 8(3), 17(4), 19(4), 20(2) agus 24(2) 
 Airteagal 7(1) || Airteagal 72(1) 
 Airteagal 7(2) || Airteagal 72(2)   
 Airteagal 8 || n.b. 
 Airteagal 9 || n.b. 
 Airteagal 10 || n.b. 
 Airteagal 11 || n.b. 
 Treoir 87/328/CEE ón gComhairle (glacadh le hainmhithe haghaidh pórúcháin) || Airteagal 1 || Airteagal 21 
 Airteagal 2(1) || Airteagal 23(1) agus (2) 
 Airteagal 2(2) || Airteagail 12, 13 agus 28(2) 
 Airteagal 2(3) || - 
 Airteagal 3 || Airteagal 22 
 Airteagal 4 || Airteagal 23(3) 
 Airteagal 5 || Airteagal 31 
 Airteagal 6 || n.b. 
 Airteagal 7 || n.b. 
 Cinneadh 96/463/CE ón gComhairle (Interbull) || Airteagal 1(2) || Airteagal 32(1) 
 Airteagal 2 ||   
 Iarscríbhinn II || Iarscríbhinn IV 
 Treoir 88/661/CEE ón gComhairle (Muca) || Airteagal 1 || Airteagal 2 
 Airteagal 2(1) || Airteagal 3, an chéad mhír Airteagal 4(2), agus Airteagal 8(1) 
 Airteagal 2(2) || Airteagal 1(3) 
 Airteagal 3 || Airteagal 21(2) 
 Airteagal 4(1) || Airteagal 19(1) 
 Airteagal 4(2) || Airteagal 18(1) 
 Airteagal 4a, an chéad mhír || Airteagal 7(1) 
 Airteagal 4a, an dara mhír || Airteagal 7(5) 
 Airteagal 5 || Airteagal 33(1) agus pointe 1(d) de Chaibidil 1 de Chuid 1 d'Iarscríbhinn II 
 Airteagal 6(1) || Airteagail 28(1), 8(3), 17(4), 19(4), 4(3), agus 33(3) 
 Airteagal 6(2) || n.b. 
 Airteagal 7(1) || Airteagail 3, 8(1) agus 4(2) 
 Airteagal 7(2) || Airteagal 1(3) 
 Airteagal 7a || Airteagal 7(1) 
 Airteagal 8 || Airteagal 25(2) 
 Airteagal 9 || Airteagal 33(1) agus pointe 1(c) de Chuid 2 d'Iarscríbhinn II 
 Airteagal 10(1) || Airteagail 28(1), 8(3), 17(4), 19(4), 4(3), agus 33(3) 
 Airteagal 10(2) || n.b. 
 Airteagal 11(1) || Airteagal 72(1) 
 Airteagal 11(2) || Airteagal 72(2) 
 Airteagal 11(3) || Airteagal 72(2) 
 Airteagal 12 || Airteagal 1(3) 
 Airteagal 13 || n.b. 
 Airteagal 14 || n.b. 
 Treoracha 90/118/CEE ón gComhairle (glacadh le muca pórúcháin folaíochta le haghaidh pórúcháin) || Airteagal 1 || Airteagal 21(1) 
 Airteagal 2(1) || Airteagal 23(1) agus (2) 
 Airteagal 2(2) || Airteagail 12, 13 agus 28(2) 
 Airteagal 2(3) || Airteagail 14 agus 28(2) 
 Airteagal 3 || Airteagal 23(3) 
 Airteagal 4 || Airteagal 72(1) 
 Airteagal 5 || n.b. 
 Airteagal 6 || n.b. 
 Treoir 90/119/CEE ón gComhairle (glacadh le muca pórúcháin hibrideacha haghaidh pórúcháin) || Airteagal 1 || Airteagal 25(1) agus Airteagal 26(1) agus (2) 
 Airteagal 2 || Airteagal 23(3) 
 Airteagal 3 || n.b. 
 Airteagal 4 || n.b. 
 Treoir 89/361/CEE ón gComhairle (Caorach & Gabhair) || Airteagal 1(1) || Airteagal 1(1) 
 Airteagal 1(2) || Airteagal 1(3) 
 Airteagal 2 || Airteagal 2 
 Airteagal 3(1) || Airteagal 3 an chéad mhír agus Airteagal 4(2) 
 Airteagal 3(2) || Airteagal 1(3) 
 Airteagal 4 || Airteagail 4(3), 19(4), 28(1) agus 21(2) 
 Airteagal 5 || Airteagal 7(1) 
 Airteagal 6 || Airteagal 33(1) agus pointe 1(d) de Chaibidil 1 de Chuid 1 d'Iarscríbinn II. 
 Airteagal 7 || Airteagal 1(3) 
 Airteagal 8 || Airteagal 72(1) 
 Airteagal 9 || n.b. 
 Airteagal 10 || n.b. 
 Treoir 90/427/CEE ón gComhairle (Equidae) || Airteagal 1 || Airteagal 1(1) 
 Airteagal 2 || Airteagal 2 
 Airteagal 3 an chéad mhír || Airteagal 3 an chéad mhír 
 Airteagal 3 an dara mír || Airteagal 1(3) 
 Airteagal 4(1)(a) || Cuid 1 agus pointe 1(a) de Chuid 3 d’Iarscríbhinn I 
 Airteagal 4(1)(b) || Pointe 1(c) de Chaibidil I de Chuid 1 d’Iarscríbhinn II 
 Airteagal 4(2) || Airteagail 4(3), 19(4), 33, 34(1)(c), 14 agus pointe 1(c) de Chaibidil I de Chuid 1 d’Iarscríbhinn II 
 Airteagal 5 || Airteagal 7(1) 
 Airteagal 6 || Pointe 3 de Chaibidil I de Chuid 1 d’Iarscríbhinn II 
 Airteagal 7 || Airteagail 28(1) agus 21(2) 
 Airteagal 8(1) || Pointe 1(c) de Chaibidil I de Chuid 1 d’Iarscríbhinn II 
 Airteagal 8(2) || Airteagal 33(1) 
 Airteagal 9 || Airteagal 1(3) 
 Airteagal 10 || Airteagal 72(1) 
 Airteagal 11 || n.b. 
 Airteagal 12 || n.b. 
 Iarscríbhinn || n.b. 
 Treoir 91/174/CEE ón gComhairle (uile) || Airteagal 1 || Airteagal 2 
 Airteagal 2 || Airteagail 3, 35(1) agus 45(1) 
 Airteagal 3 || n.b. 
 Airteagal 4 || n.b. 
 Airteagal 5 || n.b. 
 Airteagal 6 || n.b. 
 Airteagal 7 || n.b. 
 Airteagal 8 || n.b. 
 Treoir 94/28/CE Allmhairí ón gComhairle || Airteagal 1 || Airteagal 1 
 Airteagal 2 || Airteagal 2 
 Airteagal 3 || Airteagal 37 
 Airteagal 4 || Airteagail 39(1)(a) agus 40(1) 
 Airteagal 5 || Airteagail 39(1)(b) agus 40(1) 
 Airteagal 6 || Airteagail 39(1)(c) agus 40(1) 
 Airteagal 7 || Airteagail 39(1)(c) agus 40(1) 
 Airteagal 8 || Airteagal 39(2) 
 Airteagal 9(1) agus (2) || Airteagal 42 
 Airteagal 9(3) || - 
 Airteagal 10 || Airteagail 67 agus 70 
 Airteagal 11 || n.b. 
 Airteagal 12 || Airteagal 72(1) 
 Airteagal 13 || n.b. 
 Airteagal 14 || n.b. 
 Airteagal 15 || n.b. 
[1]               IO C […], [ll/mm/bbbb], lch. […]
[2]               IO C […], [ll/mm/bbbb], lch. […]
[3]               IO C […], [ll/mm/bbbb], lch. […]
[4]               IO L 382, 31.12.1988, lch. 36.
[5]               IO L 153, 6.6.1989, lch. 30.
[6]               IO L 224, 18.8.1990, lch. 55.
[7]               IO L 85, 5.4.1991, lch. 37.
[8]               IO L 178, 12.7.1994, lch. 66.
[9]               IO L 323, 10.12.2009, lch. 1.
[10]             IO L 167, 26.6.1987, lch. 54.
[11]             IO L 71, 17.3.1990, lch. 34.
[12]             IO L 71, 17.3.1990, lch. 36.
[13]             IO L 206, 12.8.1977, lch. 11.
[14]             IO L 2, 30.7.1992, lch. 1.
[15]             IO L 155, 18.6.2009, lch. 30.
[16]             IO L 192, 2.8.1996, lch. 19.
[17]             IO L 256, 7.9.1987, lch. 1.
[18]             IO L 268, 24.9.1991, lch. 56.
[19]             IO L 24, 30.1.1998, lch. 9.
[20]             COM/2013/0265 final - 2013/0140 (COD).
[21]             IO L 165, 30.4.2004, lch. 1.
[22]             IO L 224, 18.8.1990, lch. 29.
[23]             IO L 55, 28.2.2011, lch. 13.
[24]             IO L 125, 12.5.1984, lch. 58.
[25]             IO L 237, 5.9.1984, lch. 11.
[26]             IO L 169, 22.6.2006, lch. 56.
[27]             IO L 247, 23.8.1989, lch. 19.
[28]             IO L 247, 23.8.1989, lch. 21.
[29]             IO L 247, 23.8.1989, lch. 31.
[30]             IO L 247, 23.8.1989, lch. 33.
[31]             IO L 247, 23.8.1989, lch. 43.
[32]             IO L 145, 08.6.1990, lch. 30.
[33]             IO L 145, 08.6.1990, lch. 32.
[34]             IO L 145, 08.6.1990, lch. 35.
[35]             IO L 145, 08.6.1990, lch. 38.
[36]             IO L 192, 11.7.1992, lch. 63.
[37]             IO L 19, 25.1.1996, lch. 39.
[38]             IO L 192, 11.7.1992, lch. 66.
[39]             IO L 247, 23.8.1989, lch. 22.
[40]             IO L 247, 23.8.1989, lch. 34.
[41]             IO L 145, 8.6.1990, lch. 39.
[42]             IO L 19, 25.1.1996, lch. 41.
[43]             IO L 125, 18.5.2005, lch. 15.
[44]             IO L 149, 7.6.2008, lch. 3.
[45]             IO L 210, 20.8.1996, lch. 47.
[46]             http://www.ueln.net/